ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡIE΄

Αθήνα, σήμερα στις 12 Μαΐου 2025, ημέρα Δευτέρα και ώρα 12.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. ΝΙΚΗΤΑ ΚΑΚΛΑΜΑΝΗ.

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, καλημέρα.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Κλήρωση ενώπιον της Ολομέλειας της Βουλής από τον Πρόεδρό της μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα και του αναπληρωτή του, σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά από της 11 Απριλίου 2025 απόφαση της Ολομέλειας της Βουλής για την άσκηση ποινικής δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον ως άνω πρώην Υφυπουργό κατά την άσκηση των καθηκόντων του.

Μετά την υπ’ αριθμόν πρωτοκόλλου 2840 από 24 Απριλίου 2025 επιστολή μου προς τον Υπουργό Δικαιοσύνης κ. Γεώργιο Φλωρίδη, απεστάλη προς τη Βουλή με το υπ’ αριθμόν πρωτοκόλλου 2939/30-4-2025 έγγραφο του Υπουργού Δικαιοσύνης κατάλογος των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου που έχουν διοριστεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης στις 5 Φεβρουαρίου 2025, σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και 8 του ν.3126/2003 για την ποινική ευθύνη των Υπουργών, όπως ισχύουν.

(Ο προαναφερθείς κατάλογος καταχωρίζεται στα Πρακτικά και έχει ως εξής:

**ΠΡΟΕΔΡΟΣ (Νικήτας Κακλαμάνης):** Ως μέλη της εφορευτικής επιτροπής της κληρώσεως ορίζονται ο Α΄ Αντιπρόεδρος της Βουλής κ. Ιωάννης Πλακιωτάκης, ο Β΄ Αντιπρόεδρος κ. Γεώργιος Γεωργαντάς, η Δ΄ Αντιπρόεδρος κ. Όλγα Γεροβασίλη και ο Η΄ Αντιπρόεδρος της Βουλής κ. Βασίλειος Βιλιάρδος.

Γραμματέας της επιτροπής ορίζεται ο Γραμματέας της Βουλής και Βουλευτής Β΄ Πειραιώς της Κοινοβουλευτικής Ομάδας της Νέας Δημοκρατίας κ. Βρεττάκος Γεώργιος.

Θα διεξαχθούν τρεις διαδοχικές κληρώσεις. Η πρώτη κλήρωση θα διεξαχθεί μεταξύ των μελών του Αρείου Πάγου, που περιλαμβάνονται στον αποσταλέντα κατάλογο, για την ανάδειξη τριών τακτικών μελών και δύο αναπληρωματικών μελών του Δικαστικού Συμβουλίου. Η δεύτερη κλήρωση θα διεξαχθεί μεταξύ των μελών του Συμβουλίου της Επικρατείας, που περιλαμβάνονται στον αποσταλέντα από τον Υπουργό Δικαιοσύνης κατάλογο, για την ανάδειξη δύο τακτικών μελών και ενός αναπληρωματικού μέλους του Δικαστικού Συμβουλίου. Η τρίτη κλήρωση θα διεξαχθεί από τον κατάλογο των μελών της Εισαγγελίας του Αρείου Πάγου για την ανάδειξη του ασκούντος καθήκοντα Εισαγγελέα του Δικαστικού Συμβουλίου και του αναπληρωτή του.

Οι κληρώσεις θα διεξαχθούν ως ακολούθως: Τα ονόματα των δικαστών εκάστης κληρώσεως θα αναγιγνώσκονται από τον Α΄ Αντιπρόεδρο της Βουλής κ. Πλακιωτάκη. Ο Β΄ Αντιπρόεδρος της Βουλής κ. Γεωργαντάς θα επιδεικνύει τους κλήρους, θα τους περιτυλίγει και στη συνέχεια θα τους τοποθετεί έναν προς έναν στο αντίστοιχο αδιαφανές σφαιρίδιο, το οποίο θα ρίχνει εντός της διαφανούς κάλπης, η οποία θα ευρίσκεται επί της Έδρας. Στη συνέχεια θα ανακατευτούν καλά τα αδιαφανή σφαιρίδια μέσα στη διαφανή κάλπη από την Δ΄ Αντιπρόεδρο της Βουλής κ. Όλγα Γεροβασίλη.

Τέλος, ο Πρόεδρος της Βουλής θα ανασύρει ένα-ένα τα σφαιρίδια από την κάλπη και κάθε σφαιρίδιο που θα ανασύρεται θα παραδίδεται στον Η΄ Αντιπρόεδρο της Βουλής κ. Βασίλειο Βιλιάρδο, ο οποίος θα το ανοίγει και θα το επιδεικνύει στον Πρόεδρο της Βουλής και στους παρισταμένους Αντιπροέδρους και αφού αναγγείλει το όνομα, θα το παραδίδει στον Γραμματέα κ. Βρεττάκο, ο οποίος θα γράφει το όνομα στα Πρακτικά.

Από την πρώτη κάλπη, στην οποία θα τοποθετηθούν οι κλήροι με τα ονόματα των μελών του Αρείου Πάγου, θα εξαχθούν τρεις κλήροι για την ανάδειξη τριών τακτικών μελών του Δικαστικού Συμβουλίου και δύο κλήροι για την ανάδειξη των δύο αναπληρωματικών μελών.

Από τη δεύτερη κάλπη, στην οποία θα τοποθετηθούν οι κλήροι με τα ονόματα των μελών του Συμβουλίου της Επικρατείας, θα εξαχθούν δύο κλήροι για την ανάδειξη δύο τακτικών μελών του Δικαστικού Συμβουλίου και στη συνέχεια ένας κλήρος για την ανάδειξη ενός αναπληρωματικού μέλους.

Από την τρίτη κάλπη, στην οποία θα τοποθετηθούν οι κλήροι με τα ονόματα των μελών της Εισαγγελίας του Αρείου Πάγου, θα εξαχθεί ένας κλήρος για την ανάδειξη του ασκούντος καθήκοντα Εισαγγελέα του Δικαστικού Συμβουλίου και ένας κλήρος για την ανάδειξη του αναπληρωτή του.

Στον κατάλογο των δικαστικών λειτουργών του Συμβουλίου της Επικρατείας, ο οποίος μας διαβιβάστηκε με την υπ’ αριθμόν πρωτοκόλλου 2939/30-4-2025 επιστολή του Υπουργού Δικαιοσύνης, περιλαμβάνονται επίσης και τα υφιστάμενα κωλύματα λόγω της ύπαρξης συζυγικής σχέσεως μεταξύ των κληρωτέων, εξαιτίας της οποίας δεν επιτρέπεται να συμπράττουν στην ίδια διαδικαστική πράξη ή ενέργεια σύμφωνα με το άρθρο 8 παράγραφος 1 του ν.1756/1988 Κώδικας Οργανισμού Δικαστηρίων και Κατάστασης Δικαστικών Λειτουργών. Συνεπώς, εάν κληρωθεί ένας εκ των δύο συζύγων και εν συνεχεία κληρωθεί και ο έτερος σύζυγος, θεωρείται ως μη γενόμενη η δεύτερη κλήρωση και επιλέγεται ένα ακόμη μέλος του Συμβουλίου της Επικρατείας.

Κυρίες και κύριοι συνάδελφοι, συμφωνείτε με την πρόταση ως προς τη διαδικασία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, …

**ΠΡΟΕΔΡΟΣ (Νικήτας Κακλαμάνης):** Δεν έχει διάλογο η διαδικασία αυτή, κυρία Κωνσταντοπούλου. Παρά ταύτα, για πέντε λεπτά σας δίνω τον λόγο και μετά θα ληφθεί η απόφαση αν συμφωνείτε ή διαφωνείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Όπως εκθέσαμε και στη Διάσκεψη των Προέδρων, είναι κεφαλαιώδους σημασίας η διαδικασία να είναι διαφανής και να μπορεί να ελεγχθεί.

Με βάση αυτό το οποίο έχει μέχρι σήμερα εξελιχθεί, τα Πρακτικά της Διάσκεψης των Προέδρων που έγιναν την Πέμπτη και στα οποία είναι καταχωρημένη η δική μου αίτηση, γίνανε διαθέσιμα σε εμάς μόλις στις 11.05΄ σήμερα, παρά το γεγονός ότι τα ζητήσαμε κατ’ επανάληψη.

Δεν έχουμε εικόνα ακριβώς πώς πρόκειται να εγγυηθείτε τη διαφάνεια και τη διαύγεια της διαδικασίας, διότι βλέπω ότι αυτή τη στιγμή η κάλπη είναι στη διάθεση των Αντιπροέδρων από τη Νέα Δημοκρατία.

 Έχουμε βεβαίως εκφράσει εξαρχής την άποψη ότι θα πρέπει να είναι πάρα πολύ προσεκτική και διαφανής η διαδικασία, διότι αφορά το Δικαστικό Συμβούλιο που θα επιληφθεί σε μία συνθήκη κατά την οποία αμφισβητείται η ίδια η παραπομπή της υπόθεσης στο Δικαστικό Συμβούλιο. Γνωρίζετε πολύ καλά ότι τα περισσότερα κόμματα της αντιπολίτευσης αποχώρησαν από τη διαδικασία με την οποία οργανώθηκε από τη Νέα Δημοκρατία η παραπομπή στο Δικαστικό Συμβούλιο χωρίς προκαταρκτική εξέταση. Η δική μας Κοινοβουλευτική Ομάδα παρέμεινε στη διαδικασία και καταψήφισε αυτήν τη διαδικασία και έχουμε εκφράσει κατ’ επανάληψη την πολύ μεγάλη ανησυχία μας για τη συνεχιζόμενη παρέμβαση της Κυβέρνησης στη δικαστική λειτουργία.

Εμείς θεωρούμε ότι αυτό το οποίο διεξάγεται αυτήν τη στιγμή είναι πάρα πολύ κρίσιμο. Θεωρούμε ότι άργησε ανεπίτρεπτα και αδικαιολόγητα και αν δεν είχαμε θέσει το θέμα την περασμένη εβδομάδα με τόση ένταση, δεν θα γινόταν ούτε σήμερα αυτή η κλήρωση. Θεωρούμε ότι είναι προφανές ότι η Κυβέρνηση και τώρα παρεμβαίνει στα δικαστικά πρόσωπα και για τον λόγο αυτόν εκφράζουμε πάρα πολύ σοβαρή ανησυχία για τη διαδικασία, η οποία θα πρέπει να είναι βήμα προς βήμα ορατή, βήμα προς βήμα διαφανής.

Αναφερθήκατε σε μία διαδικασία με στρογγυλά σφαιρίδια και οτιδήποτε άλλο. Εμείς εκφράζουμε τη σοβαρότατη ανησυχία μας για όλο αυτό που συμβαίνει, ιδίως μάλιστα έχοντας διαπιστώσει ότι και η δικογραφία που διαβιβάστηκε από πλευράς του εφέτη ειδικού ανακριτή, αν πράγματι διαβιβάστηκε, γιατί λέτε ότι καταστράφηκε ο φάκελος, λέτε ότι δεν θα δούμε ποτέ τον σκληρό δίσκο και αυτή η δικογραφία δεν είναι διαθέσιμη, αλλά είναι διαθέσιμα αντίγραφα.

Θέλω να πω, επίσης, ότι τέθηκε μόλις τώρα υπόψιν μας ο κατάλογος τον οποίο διαβίβασε ο Υπουργός Δικαιοσύνης κ. Φλωρίδης, που ο αδερφός του είναι αντεισαγγελέας του Αρείου Πάγου, μεταξύ των προσώπων τα οποία προαλείφονται για την επόμενη θέση εισαγγελέως του Αρείου Πάγου.

Κατά την άποψή μας, η καθυστέρηση στη διαβίβαση ενός απλού καταλόγου είναι ομοίως αδικαιολόγητη. Ο κ. Βασίλειος Φλωρίδης περιέχεται κανονικά στην κλήρωση, μολονότι κατά την άποψή μας θα έπρεπε να εξαιρεθεί, αφού είναι αδερφός του Υπουργού Δικαιοσύνης και υπάρχει πάρα πολύ ξεκάθαρο κώλυμα. Δεν νομίζω ότι μπορεί να αμφισβητηθεί αυτό. Θεωρούμε ότι δεν έχουν τηρηθεί οι εγγυήσεις της διαφάνειας και θα ήθελα αυτό να καταχωριστεί στα Πρακτικά.

Επίσης, θα ήθελα να καταχωριστούν στα Πρακτικά τα Πρακτικά της Διασκέψεως των Προέδρων. Παρακαλώ να τα προσκομίσετε εσείς, αν συμφωνείτε.

**ΠΡΟΕΔΡΟΣ (Νικήτας Κακλαμάνης):** Έχει δοθεί εντολή να σας δοθούν, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, μου έχουν δοθεί. Τα έχω εδώ. Τα καταθέτω.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα παραδίδω με την επιφύλαξη της ακρίβειάς τους, διότι δεν είμαστε σε θέση βέβαια … Είναι 30 σελίδες. Τα φέρατε στις έντεκα και πέντε. Η ενημέρωση που είχαμε από την κ. Νόση είναι ότι τα διορθώνετε από την Πέμπτη. Δεν ξέρω τι διορθώνετε, αλλά σε κάθε περίπτωση αυτά θα έπρεπε να είναι πολύ νωρίτερα διαθέσιμα.

Ευχαριστώ.

**ΠΡΟΕΔΡΟΣ (Νικήτας Κακλαμάνης):** Θα μιλήσω σε ό,τι αφορά μόνο την κλήρωση. Στα υπόλοιπα δεν απαντώ. Είναι εκτός θέματος της ημερήσιας διάταξης.

Τα Πρακτικά είναι όπως κατεγράφησαν. Δεν έγινε καμία διόρθωση, πρώτον, για να είστε ήσυχη ως προς αυτό. Θα τα διαβάσετε εξάλλου.

Δεύτερον: Δεν είναι απλώς ορατή η διαδικασία από εκεί που κάθεστε. Είναι ορατότατη η διαδικασία και σε εσάς και σε όλους τους άλλους συναδέλφους. Αυτή η διαδικασία που ακολουθείται και εμμέσως την αμφισβητήσατε είναι η ίδια διαδικασία όσο υπάρχει Ελληνική Βουλή. Ούτε κι εσείς, όταν ήσασταν εννιά μήνες Πρόεδρος, δεν αλλάξατε αυτήν τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είχαμε τέτοια διαδικασία.

**ΠΡΟΕΔΡΟΣ (Νικήτας Κακλαμάνης):** Όχι. Δεν είπα ότι είχατε και δεν το κάνατε. Είπα ότι δεν την αλλάξατε. Παρέμεινε η ίδια διαδικασία.

Κυρίες και κύριοι συνάδελφοι, συμφωνείτε με την πρόταση ως προς τη διαδικασία;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Συνεπώς το Σώμα συμφώνησε κατά πλειοψηφία ως προς την ανακοινωθείσα διαδικασία, με τις ενστάσεις που κατεγράφησαν από την κ. Κωνσταντοπούλου στα Πρακτικά.

Παρακαλώ να αρχίσει η ανάγνωση του καταλόγου των μελών του Αρείου Πάγου.

(Στο σημείο αυτό αρχίζει η ανάγνωση του καταλόγου των μελών του Αρείου Πάγου από τον Α΄ Αντιπρόεδρο της Βουλής κ. Ιωάννη Πλακιωτάκη)

 **ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής):**

 «ΜΕΛΗ ΤΟΥ ΑΡΕΙΟΥ ΠΑΓΟΥ

 ΠΡΟΕΔΡΟΣ ΑΡΕΙΟΥ ΠΑΓΟΥ

1. Κλάπα-Χριστοδουλέα Ιωάννα

 ΑΝΤΙΠΡΟΕΔΡΟΙ ΑΡΕΙΟΥ ΠΑΓΟΥ

1. Λεπενιώτη Μαρία

2. Υφαντή Ασημίνα

3. Κατσούλη Ελένη

4. Δαβίου Μαρουλιώ

5. Κουφούδη Μαρία

6. Τζουλιαδάκη Αγάπη

7. Αποστολάκη Αλεξάνδρα

8. Σιμιτσή-Βετούλα Μαρία

9. Βαγγελάτος Αριστείδης

10. Παπαδοπούλου Αναστασία

ΑΡΕΟΠΑΓΙΤΕΣ

1. Κατσιάνης Χρήστος

2. Μαργέλλου-Μπουλταδάκη Ιωάννα

3. Δουρουκλάκης Ιωάννης

4. Κατσιμαγκλή Γεωργία

5. Πρίγγουρη Κωστούλα

6. Πανταζόπουλος Στέφανος-Σπυρίδων

7. Θεοφάνης Αθανάσιος

8. Τσουλός Αθανάσιος

9. Τσούμαρη Παρασκευή

10. Αυγέρης Γεώργιος

11. Βενιζελέας Παναγιώτης

12. Θωμάτου Βρυσηίς

13. Πασσίση Παναγιώτα

14. Νάκου Κωνσταντίνα

15. Κουτσοχρήστος Σπυρίδων

16. Χροναίου Ελένη

17. Κουσουλού Σταυρούλα

18. Πλαστήρας Σωκράτης

19. Δερέ Αγαθή

20. Κοκκορός Κλεόβουλος-Δημήτριος

21. Σχοινοχωρίτης Γεώργιος

22. Νικόπουλος Ευτύχιος

23. Παπαγεωργίου Γεώργιος

24. Πανούτσου Κορνηλία

25. Μάλαινος Σταύρος

26. Πλατιά Χρυσούλα

27. Πάπαρη Βαρβάρα

28. Γκουδή-Νινέ Παναγιώτα

29. Μουζάκης Φώτιος

30. Σιμιτοπούλου Ελπίδα

31. Δερεχάνη Μαρία-Μάριον

32. Χονδρορίζου Αικατερίνη

33. Χατζησταύρου Λεωνίδας

34. Γιακουμάτου Ευαγγελία

35. Τζουγκαράκη Μερόπη

36. Ματσούκα Ιφιγένεια

37. Λυμπερόπουλος Παναγιώτης

38. Αποστολάκης Μιχαήλ

39. Κατσιαούνη Νίκη

40. Μηλιώνη Φωτεινή

41. Τζελέπη Αντιγόνη

42. Γιαννακοπούλου Μαρία

43. Φωτόπουλος Απόστολος

44. Πετσάλη Μαρία

45. Κολέση Ερατώ

46. Λιούλη Ερασμία

47. Καραχάλιου Ζωή

48. Ζαρχανή Βαΐα

49. Λιάτη Σπυριδούλα

50. Στεργίου Ευαγγελία

51. Μπλέτα Στυλιανή

52. Γιαρένης Ηλίας

53. Θεοδωρακοπούλου Ελένη

54. Νίκα Διονυσία

55. Βασιλοδημητράκη Δέσποινα

56. Μπιτσακάκη Ευγενία

57. Αποστολόπουλος Ιωάννης

58. Πατσιαρά Αικατερίνη

59. Αρχοντάκη Μαρία

60. Φιλόπουλος Παναγιώτης

61. Γρίβα Παρασκευή

62. Κακαβιάς Στυλιανός

63. Μικρούδης Γεώργιος

64. Γίτση Ευαγγελία

65. Νικολόπουλος Αθανάσιος

66. Λεβεντέλη Ελένη – Παναγιώτα

67. Τατσέλου Μαρία

68. Νικολάου Ειρήνη

69. Μπολτέτσος Παναγιώτης

70. Καραμανίδου Αναστασία

71. Στρατσιάνη Ιωάννα

72. Τζίμα Χριστίνα

73. Σιάννου Άλκηστις

74. Μουγιάντση Βασιλική

75. Εμμανουηλίδου Κωνσταντία

76. Γιαννακοπούλου Παναγιώτα

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, ανεγνώσθησαν συνολικώς, όπως ακούσατε, τα ονόματα ογδόντα επτά δικαστών εκ του καταλόγου των μελών του Αρείου Πάγου.

Διαπιστώνεται ότι έχουν τοποθετηθεί όλα τα προς κλήρωση ονόματα μέσα στα σφαιρίδια -ένα όνομα σε κάθε σφαιρίδιο- και τοποθετήθηκαν όλα στη διάφανη κάλπη.

Θα ξεκινήσει τώρα η κλήρωση των ονομάτων.

Παρακαλώ την Δ΄ Αντιπρόεδρο της Βουλής κ. Όλγα Γεροβασίλη να ανακατέψει τα σφαιρίδια που βρίσκονται στην κάλπη.

(Στο σημείο αυτό η Δ΄ Αντιπρόεδρος της Βουλής κ. Όλγα Γεροβασίλη ανακατεύει τα σφαιρίδια που βρίσκονται στην κάλπη. Στη συνέχεια ο Πρόεδρος της Βουλής κ. Νικήτας Κακλαμάνης εξάγει ανά ένα τα σφαιρίδια, τα παραδίδει στον Η΄ Αντιπρόεδρο κ. Βασίλειο Βιλιάρδο, ο οποίος τα αποσφραγίζει, επιδεικνύει στα μέλη του Προεδρείου το ευρισκόμενο σε καθένα από αυτά όνομα, το εκφωνεί στο Σώμα και το παραδίδει στον Γραμματέα κ. Γεώργιο Βρεττάκο, ο οποίος σημειώνει ιδιοχείρως στο σχετικό πρακτικό τα ονόματα κατά σειρά εκφώνησης)

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, μόλις -όπως είδατε- εκληρώθησαν κατά σειρά ως τακτικά μέλη του Δικαστικού Συμβουλίου οι εξής τρεις δικαστές εκ του καταλόγου των μελών του Αρείου Πάγου:

1. Μηλιώνη Φωτεινή

2. Πλαστήρας Σωκράτης

3. Αποστολάκη Αλεξάνδρα

Ως αναπληρωματικά μέλη μόλις εκληρώθησαν κατά σειρά οι εξής δύο δικαστές εκ του καταλόγου των μελών του Αρείου Πάγου:

1. Πρίγγουρη Κωστούλα

2. Κολέση Ερατώ

Παρακαλώ τώρα να αρχίσει η ανάγνωση του καταλόγου των μελών του Συμβουλίου της Επικρατείας, ώστε να προχωρήσουμε στη δεύτερη κλήρωση.

(Στο σημείο αυτό αρχίζει η ανάγνωση του καταλόγου των μελών του Συμβουλίου της Επικρατείας από τον Α΄ Αντιπρόεδρο της Βουλής κ. Ιωάννη Πλακιωτάκη)

**ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής):**

«ΜΕΛΗ ΤΟΥ ΣΥΜΒΟΥΛΙΟΥ ΤΗΣ ΕΠΙΚΡΑΤΕΙΑΣ

ΑΝΤΙΠΡΟΕΔΡΟΙ

1. Πικραμένος Μιχαήλ

2. Γράβαρης Ιωάννης

3. Χρυσικοπούλου Σπυριδούλα

4. Γκορτζολίδου Μαργαρίτα

5. Κυριλλόπουλος Διομήδης

6. Κουσούλης Κωνσταντίνος

7. Παπαδοπούλου Μαρίνα

8. Μάζος Ηλίας

9. Ντουχάνης Χρήστος

 10. Καλογεροπούλου Άννα

 11. Εμμανουηλίδης Δημήτριος

ΣΥΜΒΟΥΛΟΙ ΤΗΣ ΕΠΙΚΡΑΤΕΙΑΣ

1. Αραβαντινός Βασίλειος

2. Ζύγουρα Όλγα

3. Ραφτοπούλου Βαρβάρα

4. Φιλοπούλου Κωνσταντίνα

5. Μακρής Δημήτριος

6. Κόμβου Ταξιαρχία

7. Μπραΐμη Παρασκευή

8. Βιτάλη Σοφία

9. Παπαδημητρίου Αναστασία-Μαρία

10. Κίντζιου Βασιλική

11. Πλαπούτα Βικτωρία

12. Παπαδοπούλου Όλγα

13. Σωτηροπούλου Μαρία

14. Σύμπλης Ιωάννης

15. Τσούκας Παναγιώτης

16. Κονιδιτσιώτου-Κόλλια Κωνσταντίνα

17. Μίντζια Αγγελική

18. Γιαννουλάτου Ρωξάνη

19. Σιταρά Χριστίνα

20. Τριπολιτσιώτη Μαρλένα

21. Σδράκα Αγορίτσα

22. Λιάκουρας Χρήστος

23. Σκαρβέλης Νικόλαος

24. Ανδρουλάκης Βασίλειος

25. Κτιστάκη Σταυρούλα

26. Γιαννακού Φραντζέσκα

27. Σκούρα Ευσταθία

28. Λαζαράκη Κωνσταντία

29. Βασιλειάδης Δημήτριος

30. Ρωξάνα Αικατερίνη

31. Σταυρουλάκη Ειρήνη

32. Μαρίνου Κασσιανή

33. Τσακάλη Μαρίνα-Αλεξάνδρα

34. Γεωργούτσου Ελένη

35. Αθανασοπούλου Μαρία

36. Μπόνου Άννα

37. Ανδριοπούλου Γεωργία

38. Σταματοπούλου Μαρία

39. Μόσχου Βασιλική

40. Κωνσταντίνου Σουλτάνα

41. Μπολόφη Χριστιάνα

42. Δημητρακόπουλος Ιωάννης

43. Μιχαλακόπουλος Ιωάννης

44. Νικολαράκου-Μαυρομιχάλη Ουρανία

45. Βανδώρος Δημήτριος

46. Παπανικολάου Χρήστος

47. Λαμπροπούλου Σταυρούλα

48. Σπαχής Οδυσσέας

49. Τομαράς Δημήτριος

50. Κατρά Καλλιόπη

51. Παπαγιάννης Ιωάννης

52. Ασημακόπουλος Αθανάσιος

 **ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, ανεγνώσθησαν συνολικώς, όπως ακούσατε, τα ονόματα εξήντα δύο δικαστών εκ του καταλόγου των μελών του Συμβουλίου Επικρατείας.

 Διαπιστώνεται ότι έχουν τοποθετηθεί όλα τα προς κλήρωση ονόματα μέσα στα σφαιρίδια -ένα όνομα σε κάθε σφαιρίδιο- και τοποθετήθηκαν όλα στη διάφανη κάλπη.

 Θα ξεκινήσει τώρα η κλήρωση των ονομάτων.

Παρακαλώ την Δ΄ Αντιπρόεδρο της Βουλής κ. Όλγα Γεροβασίλη να ανακατέψει τα σφαιρίδια που βρίσκονται στην κάλπη.

(Στο σημείο αυτό η Δ΄ Αντιπρόεδρος της Βουλής κ. Όλγα Γεροβασίλη ανακατεύει τα σφαιρίδια που βρίσκονται στην κάλπη. Στη συνέχεια ο Πρόεδρος της Βουλής κ. Νικήτας Κακλαμάνης εξάγει ανά ένα τα σφαιρίδια, τα παραδίδει στον Η΄ Αντιπρόεδρο κ. Βασίλειο Βιλιάρδο ο οποίος τα αποσφραγίζει, επιδεικνύει στα μέλη του Προεδρείου το ευρισκόμενο σε καθένα από αυτά όνομα, το εκφωνεί στο Σώμα και το παραδίδει στον Γραμματέα κ. Γεώργιο Βρεττάκο, ο οποίος σημειώνει ιδιοχείρως στο σχετικό πρακτικό τα ονόματα κατά σειρά εκφώνησης)

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, μόλις -όπως είδατε- εκληρώθησαν κατά σειρά ως τακτικά μέλη του Δικαστικού Συμβουλίου οι εξής δύο δικαστές εκ του καταλόγου των μελών του Συμβουλίου της Επικρατείας:

1. Δημητρακόπουλος Ιωάννης

2. Παπανικολάου Χρήστος

Ως αναπληρωματικό μέλος μόλις κληρώθηκε ο εξής δικαστής εκ του καταλόγου των μελών του Συμβουλίου της Επικρατείας:

1. Μακρής Δημήτριος

Παρακαλώ τώρα να αρχίσει η ανάγνωση του καταλόγου των μελών της Εισαγγελίας του Αρείου Πάγου, ώστε να προχωρήσουμε στη δεύτερη κλήρωση.

(Στο σημείο αυτό αρχίζει η ανάγνωση του καταλόγου των μελών του Συμβουλίου της Επικρατείας από τον Β΄ Αντιπρόεδρο της Βουλής κ. Γεώργιο Γεωργαντά)

**ΓΕΩΡΓΙΟΣ ΓΕΩΡΓΑΝΤΑΣ (Β΄ Αντιπρόεδρος της Βουλής):**

«ΜΕΛΗ ΤΗΣ ΕΙΣΑΓΓΕΛΙΑΣ ΤΟΥ ΑΡΕΙΟΥ ΠΑΓΟΥ

ΕΙΣΑΓΓΕΛΕΑΣ ΑΡΕΙΟΥ ΠΑΓΟΥ

1. Αδειλίνη Γεωργία

ΑΝΤΕΙΣΑΓΓΕΛΕΙΣ ΑΡΕΙΟΥ ΠΑΓΟΥ

2. Παππαδάς Βασίλειος

3. Σοφουλάκης Λάμπρος

4. Ψαρουδάκη Μαριάννα

5. Σακελλαροπούλου Βιργινία

6. Μασούρα Αναστασία

7. Πούλου Ευδοκία

8. Ζήσης Αχιλλέας

9. Καρκαμπούνα Ελένη

10. Μουζάκη Νίκη-Αναστασία

11. Καλουτά Άννα

12. Γκανέ Μαρία

13. Σκάρας Αναστάσιος

14. Φλωρίδης Βασίλειος

15. Τζαβέλλας Κωνσταντίνος

16. Μπαρδάκης Χρήστος

17. Καπαγιάννη Ευσταθία

18. Κονακτσή Ελένη

19. Δεγαΐτης Νικόλαος

20. Ζάκκα Παγώνα

21. Βαρδάκη Καλλιόπη

22. Μητρούλιας Δημήτριος

23. Σοφουλάκης Κωνσταντίνος

24. Μπαγκέλας Ευάγγελος

25. Λογοθέτης Σοφοκλής

26. Κωσταρέλλος Στυλιανός

27. Ψύρη Αικατερίνη

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, ανεγνώσθησαν συνολικώς τα ονόματα είκοσι επτά δικαστών εκ του καταλόγου των μελών της Εισαγγελίας του Αρείου Πάγου. Διαπιστώνεται ότι έχουν τοποθετηθεί όλα τα προς κλήρωση ονόματα μέσα στα σφαιρίδια -ένα σε κάθε σφαιρίδιο- και τοποθετήθηκαν όλα στη διάφανη κάλπη.

Θα ξεκινήσει τώρα η κλήρωση των ονομάτων. Θα κληρωθούν, όπως προείπαμε, δύο ονόματα, ένας τακτικός και ένας αναπληρωματικός.

Παρακαλώ και πάλι τη Δ΄ Αντιπρόεδρο της Βουλής κυρία Όλγα Γεροβασίλη να ανακατέψει τα σφαιρίδια που βρίσκονται στην κάλπη.

(Στο σημείο αυτό η Δ΄ Αντιπρόεδρος της Βουλής κυρία Όλγα Γεροβασίλη ανακατεύει τα σφαιρίδια που βρίσκονται στην κάλπη. Στη συνέχεια ο Πρόεδρος της Βουλής κ. Νικήτας Κακλαμάνης εξάγει ανά ένα τα σφαιρίδια, τα παραδίδει στη Δ΄ Αντιπρόεδρο της Βουλής κυρία Όλγα Γεροβασίλη, η οποία αποσφραγίζει, επιδεικνύει στα μέλη του Προεδρείου το ευρισκόμενο σε καθένα από αυτά όνομα, το εκφωνεί προς το Σώμα και το παραδίδει στον Γραμματέα κ. Γεώργιο Βρεττάκος, ο οποίος σημειώνει ιδιοχείρως στο σχετικό πρακτικό τα ονόματα κατά σειρά εκφώνησης)

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, εκληρώθη η ασκούσα καθήκοντα Εισαγγελέα του Δικαστικού Συμβουλίου:

1. Αδειλίνη Γεωργία

Ως αναπληρωτής της κληρώθηκε εκ του καταλόγου των μελών της Εισαγγελίας του Αρείου Πάγου:

1. Σκάρας Αναστάσιος

Κυρίες και κύριοι συνάδελφοι, κατόπιν των διεξαχθεισών τριών κληρώσεων, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης, καθ’ ο μέρος αφορούν την ειδική ημερήσια διάταξη, γιατί πρέπει να αποσταλεί στην Πρόεδρο του Αρείου Πάγου ο κατάλογος των μελών του Δικαστικού Συμβουλίου με τα αναπληρωματικά μέλη του, καθώς και η ασκούσα καθήκοντα Εισαγγελέα του Δικαστικού Συμβουλίου με τον Αναπληρωτή της, τα οποία κληρώθηκαν ενώπιόν σας κατά τη σημερινή συνεδρίαση.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση κατά πλειοψηφία.

Κυρίες και κύριοι συνάδελφοι, πριν ολοκληρωθεί η διαδικασία της ειδικής ημερήσιας διάταξης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», ένας είκοσι μαθήτριες και μαθητές και τέσσερις συνοδοί-εκπαιδευτικοί από το Γυμνάσιο Ανδραβίδας του Νομού Ηλείας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΣΠΥΡΙΔΩΝ ΤΣΙΡΩΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικήτας Κακλαμάνης):** Ορίστε, κύριε Τσιρώνη, για λόγους ίσης μεταχείρισης έχετε τον λόγο για δύο λεπτά. Πείτε τι θέλετε για να καταγραφεί στα Πρακτικά

**ΣΠΥΡΙΔΩΝ ΤΣΙΡΩΝΗΣ:** Σας ευχαριστώ για τον λόγο.

Κύριε Πρόεδρε, επειδή η Νίκη ποτέ δεν συμμετείχε σε άσφαιρα και ανούσια επικοινωνιακά πυρά και από την πρώτη στιγμή ήταν υπεύθυνη η στάση της τόσο ως προς το να ακούσει και να αφουγκραστεί τη φωνή των συγγενών των θυμάτων, δεν ψήφισε και κατήγγειλε την πρόταση προανακριτικής, που κατέθεσε το ΠΑΣΟΚ και σύσσωμο συμφώνησε όλο το Κοινοβούλιο και τρίτον κατέθεσε δική της πρόταση προανακριτικής με βαρύτερο κατηγορητήριο και για περισσότερα πρόσωπα, δεν θα δεχθώ την προσβολή που ακούστηκε, όταν είπατε στην κ. Κωνσταντοπούλου ότι είναι έξι κόμματα εδώ και είπε ότι δεν ενδιαφέρονται, ενδιαφερόμαστε πάρα πολύ.

Και για όποιον έχει τη στοιχειώδη αντίληψη για την όλη διαδικασία, με δύο τρόπους μόνο μπορεί να γίνει διαβλητή η σημερινή ψηφοφορία και είναι μέσω των σφαιριδίων εάν έχουν διαφορετική θερμοκρασία ή διαφορετικό βάρος. Τα ονόματα τα έδειχνε η κάμερα. Άρα, θα παρακαλούσα για το διαβλητό ή μη να εξεταστούν τα σφαιρίδια. Εγώ δεν λέω ότι είναι διαβλητό, λέω ότι θα μπορούσε να γίνει μόνο με αυτό τον τρόπο για όποιον αντιλαμβάνεται.

Θα ήθελα τα μέλη του Προεδρείου, οι Αντιπρόεδροι της Αντιπολίτευσης, εάν γίνεται, να εξετάσουν τα σφαιρίδια ως προς το βάρος και τη θερμοκρασία. Αυτό είναι υπεύθυνο.

Σας ευχαριστώ πολύ.

**ΠΡΟΕΔΡΟΣ (Νικήτας Κακλαμάνης):** Κατεγράφη η ένστασή σας. Δεν χρειάζεται να τους το ζητήσετε. Εδώ είναι και εάν ήθελαν, θα το είχαν κάνει. Δεν είναι η πρώτη φορά που το κάνουμε.

Ευχαριστώ πολύ.

Κυρίες και κύριοι συνάδελφοι, ολοκληρώθηκε η διαδικασία της ειδικής ημερήσιας διάταξης.

Θα διακόψουμε τη συνεδρίαση και θα επανέλθουμε στις 14.00΄ με τη συζήτηση των επίκαιρων ερωτήσεων.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα, σχετικά με τη συζήτηση των επίκαιρων ερωτήσεων στο πλαίσιο του Κοινοβουλευτικού Ελέγχου τη Δευτέρα 12 Μαΐου 2025, ΌΤΙ οι επίκαιρες ερωτήσεις που θα συζητηθούν είναι οι εξής:

Οι υπ’ αρ. 818/28-4-2025 και 832/2-5-2025 επίκαιρες ερωτήσεις και η υπ’ αρ. 4153/24-3-2025 ερώτηση (κατ’ άρθρο 130 παρ. 5 Καν Βουλής) θα απαντηθούν από τον Υπουργό Υγείας κ. Σπυρίδωνα- Άδωνι Γεωργιάδη.

Η υπ’ αρ. 839/5-5-2025 επίκαιρη ερώτηση θα απαντηθεί από την Αναπληρώτρια Υπουργό Υγείας κυρία Ειρήνη Αγαπηδάκη.

Η υπ’ αρ. 829/2-5-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αρ. 843/5-5-2025 επίκαιρη ερώτηση θα απαντηθεί από την Υφυπουργό Εξωτερικών κυρία Αλεξάνδρα Παπαδοπούλου.

Η υπ’ αρ. 826/29-4-2025 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Η υπ’ αρ. 3693/25-2-2025 επίκαιρη ερώτηση (κατ’ άρθρο 130 παρ. 5 Καν. Βουλής) θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αρ. 851/5—5-2025 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο.

Η υπ’ αρ. 827/30-4-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αρ. 846/5-5-2025 επίκαιρη ερώτηση θα απαντηθεί από τον Υφυπουργό Κλιματικής Αλλαγής και Πολιτικής Προστασίας κ. Κωνσταντίνο Κατσαφάδο.

Η υπ’ αρ. 828/30-4-2025 επίκαιρη ερώτηση που απευθύνεται προς τον Υπουργό Ανάπτυξης κ. Παναγιώτη Θεοδωρικάκο, δεν θα απαντηθεί λόγω αναρμοδιότητας.

Κατόπιν τούτου, ξεκινάμε με την πέμπτη με αριθμό 818/28-4-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ», κ. Παράσχου Παπαδάκη, προς τον Υπουργό Υγείας, με θέμα: «Κρίσιμη η κατάσταση στο νοσοκομείο του Διδυμοτείχου στον Έβρο».

Τον λόγο έχει ο κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, στον βόρειο Έβρο ένα πράγμα πηγαίνει καλά, το Νοσοκομείο Διδυμοτείχου, ένα δημόσιο νοσοκομείο που έχει ένα εξαιρετικό προσωπικό -νοσηλευτικό, ιατρικό, παραϊατρικό- και το επιλέγουν για χειρουργεία και για τις υπηρεσίες του όχι μόνο ο Νομός Έβρου, αλλά επιλέγεται από όλη την Περιφέρεια Ανατολικής Μακεδονίας-Θράκης.

Τα χειρουργεία που γίνονται στο Νοσοκομείο Διδυμοτείχου, ενώ είναι πολύ μικρότερο από της Αλεξανδρούπολης, πιστέψτε με, είναι περισσότερα και αυτό φυσικά θα το γνωρίζετε και εσείς. Και ενώ πρέπει αυτό το Νοσοκομείο να τονωθεί οικονομικά για να το ενισχύσετε ως Υπουργείο, έρχεστε και περικόπτετε τις δαπάνες στον Προϋπολογισμό του 2025 κατά 261.000 ευρώ.

Επίσης, ο Ιατρικός Σύλλογος Έβρου είναι εκείνος που αναφέρει –και όχι εγώ- ότι μία στις τρεις οργανικές θέσεις ιατρικού, νοσηλευτικού και παραϊατρικού και λοιπού προσωπικού είναι κενή. Και ενώ συμβαίνει αυτό, το Υπουργείο Υγείας δεν δίνει την έγκριση για προκήρυξη θέσεων για να καλυφθούν αυτές οι κενές θέσεις, με αποτέλεσμα το πρόβλημα να επιδεινώνεται.

 Εν ολίγοις, ενώ πρέπει να τονώσουμε και να ενισχύσουμε αυτό το νοσηλευτικό ίδρυμα που δίνει μάχη, με αυτές οι περικοπές τις οποίες κάνετε αναγκάζετε το Νοσοκομείο Διδυμοτείχου, με απόφαση του Διοικητικού Συμβουλίου που ελήφθη 22-1-2025, να κάνει τις εξής περικοπές:

Πρώτον, να γίνουν περικοπές στο μέτρο του δυνατού αναλογικά από όλους τους εμπλεκόμενους στην οικονομική διαχείριση του Ιδρύματος.

 Δεύτερον, να περιοριστούν οι δαπάνες του τακτικού χειρουργείων, ήτοι ως 30.000 ευρώ τον μήνα για τα ορθοπεδικά χειρουργεία και 30.000 ευρώ τον μήνα για τις επεμβάσεις γενικής χειρουργικής.

Τρίτον, να αναβληθεί η προμήθεια ιατρικών μηχανημάτων για τρεις μήνες, οι μη επείγουσες τεχνικής φύσεως εργασίες να μεταφερθούν για αργότερα, όπως και η κατασκευή τουαλετών για ΑΜΕΑ.

Όλα αυτά, κύριε Υπουργέ, πάνε πίσω, ενώ το Νοσοκομείο Διδυμοτείχου όπως προανέφερα, κάνει φοβερή δουλειά, υποστελεχωμένα, με όλες τις ανάγκες και τα προβλήματα που έχει με το ιατρικό, νοσηλευτικό και παραϊατρικό προσωπικό.

Ερωτάστε, λοιπόν, τι προτίθεστε να κάνετε ως Υπουργείο, αν θα καλύψετε τις κενές οργανικές θέσεις και αν θα ενισχύσετε οικονομικά το συγκεκριμένο νοσηλευτικό ίδρυμα;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδάκη.

Στον κ. Παπαδάκη θα απαντήσει ο Υπουργός Υγείας, ο κ. Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Χριστός Ανέστη!

Καταρχάς, ευχαριστώ. Είναι η πρώτη φορά που ακούω καλές κουβέντες, κύριε Πρόεδρε, από Βουλευτή της Ελληνικής Λύσης. Ξεκινήσατε, λέγοντας επί λέξει, «αν κάτι πηγαίνει καλά στο νομό Έβρου, είναι το Νοσοκομείο Διδυμοτείχου». Χαίρομαι για τη δημόσια αναγνώριση από Βουλευτή του Κυριάκου Βελόπουλου, ότι, τουλάχιστον, ένα νοσοκομείο της χώρας πάει καλά και αυτό είναι το Νοσοκομείο Διδυμοτείχου. Είναι πρώτη φορά που ακούω, κύριε Πρόεδρε, καλές κουβέντες από Βουλευτή του συγκεκριμένου κόμματος για το Εθνικό Σύστημα Υγείας. Άρα, ένα το κρατούμενο, ευχαριστώ πολύ.

Δεύτερον, εκφράζετε μία ανησυχία εδραζόμενη επί του προϋπολογισμού. Πρώτα απ’ όλα, πράγματι ο προϋπολογισμός του από 4.320.000 το 2024 είναι 4.000.000 εκατομμύρια για το 2025. Άρα, όπως το λέτε εσείς, είναι μείωση 300.000 χιλιάδες, αλλά στην πραγματικότητα, όπως σίγουρα γνωρίζετε, κυρίως με τα νοσοκομεία της επαρχίας, έχουμε πάντα την ίδια γραμμή. Μειώνουμε τον τακτικό προϋπολογισμό, δηλαδή τις πιστώσεις που δεσμεύουμε και ερχόμαστε κατά τη διάρκεια του έτους και εφόσον δούμε ότι τηρείται ο προϋπολογισμός και αιτείται το νοσοκομείο επιπλέον πιστώσεις, τις εγκρίνουμε.

Παραδείγματος χάρη, το Νοσοκομείο Διδυμοτείχου συγκεκριμένα, ενώ κατά 4.300.000 ο προϋπολογισμός του για το έτος 2024, τελικά με τις επιπλέον επιχορηγήσεις που δώσαμε, κύριε Πρόεδρε, ξόδεψε 5.655.000. Το ίδιο θα γίνει και το 2025. Εάν συνεχίσει το Νοσοκομείο να υπερεκτελεί τα έργα που έχει αναλάβει και να κάνει περισσότερα χειρουργεία και όλα τα άλλα που αναφέρατε, όπως έκανε πέρσι, θα αιτηθεί επιπλέον χρηματοδότηση και θα τη δώσουμε.

Φέτος, στους προϋπολογισμούς έχει γίνει το εξής: Λόγω της εφαρμογής των λεγόμενων DRG, δεν έχουμε μοιράσει το 100% των χρημάτων στον τακτικό προϋπολογισμό που βάλαμε τα νοσοκομεία στην αρχή του χρόνου, αλλά έχουμε κρατήσει ένα 25% περίπου, ας πω πολύ απλά κάβα, για να μπορούμε να το δίνουμε κατά προτεραιότητα στα νοσοκομεία, τα οποία έχουν υπερδραστηριότητα –πάνω δηλαδή από την προβλεπόμενη- και να τα αφαιρούμε από νοσοκομεία τα οποία έχουν υπό εκτέλεση.

Μπορώ να σας πω μετά απολύτου βεβαιότητας, ότι οι πρώτοι μήνες του έτους 2025 λένε ότι το Νοσοκομείο του Διδυμοτείχου θα πάρει επιπλέον λεφτά πολύ πάνω του προϋπολογισμού για το έτος 2025. Άρα, μην ανησυχείτε, δεν πρόκειται να μειώσει καθόλου τις δραστηριότητές του.

Τώρα όσον αφορά το προσωπικό του, να πω λίγο τι ισχύει σήμερα, για να τα ακούσετε και εσείς και να σχολιάσετε και θα πω περισσότερα στη δευτερολογία μου.

Όπως στο ιατρικό προσωπικό, οι οργανικές και προσωποπαγείς θέσεις είναι πενήντα τρεις. Στο σύνολο αυτό υπηρετούν τριάντα τέσσερις. Όσο για τους ειδικευόμενους, ο Οργανισμός προβλέπει δεκαεπτά. Υπηρετούν τώρα έντεκα. Ως προς το υπόλοιπο νοσηλευτικό προσωπικό, ο Οργανισμός είχε εκατό σαράντα επτά θέσεις. Υπηρετούν εκατό τριάντα οκτώ. Ως προς τις λοιπές οργανικές θέσεις, είναι εκατό εξήντα έξι. Υπηρετούν εκατό είκοσι εννέα. Άρα, από το σύνολο των τριακοσίων ογδόντα τριών οργανικών θέσεων υπηρετούν τριακόσιοι δώδεκα.

Οι οργανικές θέσεις απηχούν το τι θα έπρεπε να έχει ένα νοσοκομείο στο 100% και το Νοσοκομείο Διδυμοτείχου δεν έχει 100% πληρότητα. ΄Έχει, αν θυμάμαι καλά, γύρω στο 65% πληρότητα. Άρα, λοιπόν, με βάση την αναλογία οργανικών θέσεων και κίνησης, δεν υπολείπεται τραγικά. Παρά ταύτα, έχουμε ήδη προκηρύξει -έχει ζητήσει δηλαδή και έχουμε ήδη προκηρύξει την προκήρυξη και θα τη βγάλουμε τώρα- δύο επιπλέον θέσεις Εσωτερικής Παθολογίας Διευθυντή και Παιδιατρική Επιμελητή Β΄ ως προς το ιατρικό προσωπικό. Ως προς το νοσηλευτικό, είναι περίπου στο 100% των οργανικών του θέσεων.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, δεν ξέρω σαν κόμμα πού μας κατατάσσετε, αλλά εμείς στείρα αντιπολίτευση δεν κάναμε και ούτε πρόκειται να κάνουμε ποτέ. Πάντα όταν ερχόμαστε εδώ, με μπροστάρη τον Πρόεδρό μας, επιχειρηματολογούμε -αναφέρομαι σε συγκεκριμένα περιστατικά και δεδομένα-, γιατί θέλουμε να βοηθάμε για να δοθούν λύσεις. Δεν ερχόμαστε εδώ απλά για να μαλώνουμε και να κάνουμε σόου, όπως κάποια άλλα κόμματα και κάποιοι άλλοι Πρόεδροι. Νομίζω ότι το έχετε καταλάβει αυτό.

Άρα, λοιπόν, ως προς το να πω μια καλή κουβέντα και να σας χαλάσω το αφήγημα, η καλή κουβέντα δεν ήταν για το Υπουργείο Υγείας. Η καλή κουβέντα ήταν για το ιατρικό, νοσηλευτικό και παραϊατρικό προσωπικό, που -το αναφέρω ξανά, αν και το είπα στην πρωτολογία μου-, παρ’ όλα τα προβλήματα υποστελέχωσης που έχει και όλα τα άλλα -κάνουν αναστολή αγοράς και προμήθειας ιατρικών μηχανημάτων και αναλωσίμων-, όντως παρέχουν πολύ καλές ιατρικές υπηρεσίες. Άρα, τα εύσημα δεν πήγαιναν στο Υπουργείο Υγείας.

Από εκεί και πέρα, αυτό το οποίο καταλαβαίνω είναι ότι έχουμε «κάβα» και θα τα δώσουμε αν τα αιτηθεί το νοσοκομείο. Εδώ όμως λέμε ότι το νοσοκομείο ήδη έχει περικόψει τα χειρουργεία. Δηλαδή, ένα πράγμα το οποίο πηγαίνει καλά -θέλετε να το πάρετε σαν Υπουργείο Υγείας, πάρτε το σαν Υπουργείο Υγείας- μάλλον χαλάει την πιάτσα στο δημόσιο σύστημα υγείας και εσείς του «τραβάτε το αυτί» και του λέτε: «Όχι, δεν θα χειρουργείς τόσο. Αφού πηγαίνεις καλά, μειώνουμε τα χειρουργεία, μειώνουμε τις δαπάνες, μειώνουμε τα χρήματα τα οποία πρέπει να σας δώσουμε».

Εσείς μου λέτε για «κάβα». Τι να την κάνω την «κάβα»; Εδώ πήραν απόφαση και έχουν ανασταλεί η αγορά ιατρικών μηχανημάτων και οι κατασκευές τουαλετών ΑμεΑ. Τα ΑμεΑ δεν χρειάζονται να πηγαίνουν τουαλέτα στον βόρειο Έβρο! Ας πηγαίνουν στην Πελοπόννησο και στην Αθήνα! Δεν είναι λογική αυτή.

Σκοπός του Υπουργείου σας είναι ό,τι πηγαίνει καλά, είτε το Δημόσιο είτε δημόσιος οργανισμός, να το στέλνετε στον ιδιώτη -αυτή είναι η πραγματικότητα-, ο οποίος από πίσω έχει χιλιάδες εργαζόμενους και, έτσι, κάποια στιγμή θα έρθει και η ώρα της κάλπης και θα ψηφιστείτε.

Θυμάστε, κύριε Γεωργιάδη, πριν δύο χρόνια το μεγαλοστέλεχος της ιδιωτικής ασφαλιστικής εταιρείας που ήταν ενώπιόν σας και έλεγε ότι θα το συζητήσουμε και θα το δούμε, δεν θέλω επαναστάτες, θα ψηφίσουμε αυτό το κόμμα για να υπάρχει ευημερία και ασφάλεια; Στην ουσία εκβίαζε τους εργαζόμενους ενώπιόν σας. Δεν το θυμάστε τώρα; Υπάρχουν τα βίντεο. Και τον διακόψατε γιατί δεν καταλάβατε τι λέει. Αυτά «on camera»!

Άρα λοιπόν υπάρχουν λεφτά για τη σίτιση για ιδιώτη! Ξέρετε πόσο παίρνει ο εργολάβος της σίτισης στο Νοσοκομείο Αλεξανδρούπολης; Από οκτακόσια ογδόντα χιλιάρικα πήγε στο ενάμισι εκατομμύριο για τη σίτιση, που πάλι ήταν ιδιώτης ο προηγούμενος με τα οκτακόσια ογδόντα χιλιάρικα, αλλά τώρα το πήγαμε στο ενάμισι εκατομμύριο. Όμως, ΜΕΘ Παίδων δεν έχουμε στον Έβρο ούτε σε όλη την Περιφέρεια Ανατολικής Μακεδονίας - Θράκης.

Δύο παιδάκια πέθαναν από τη Θάσο και από το Διδυμότειχο. Μέχρι να προλάβουν να τα διακομίσουν στη Θεσσαλονίκη, που είναι πεντακόσια χιλιόμετρα από την Ορεστιάδα ή από το Ορμένιο ή από το Διδυμότειχο, πέθαναν.

Ενάμισι εκατομμύριο αυξάνουμε τον προϋπολογισμό για τη σίτιση πάλι σε ιδιώτες εργολάβους φίλους σας, ώστε όταν θα έρθει η ώρα της κάλπης και πάλι με την ίδια τακτική, όπως με το μεγαλοστέλεχος της ασφαλιστικής εταιρείας, να ψηφίζεστε. Θα πρέπει να εξαργυρώσουν το «γραμμάτιο». Έτσι δεν είναι, κύριε Υπουργέ;

Κλείνοντας, αυτή η λογική «τα έχω, αλλά δεν τα δίνω, τα κρατάω «κάβα» και όταν μου ζητηθούν θα τα δώσω», θεωρείτε και εσείς ότι είναι σοβαρή;

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, κύριε συνάδελφε, αφού κάνατε μία ωραία ανάλυση ότι δεν είστε κόμμα στείρας αντιπολίτευσης, grosso modo μου είπατε τα εξής: Αν ένα νοσοκομείο πάει καλά, αυτό πιστώνεται στο προσωπικό του. Αν πάει άσχημα, αυτό χρεώνεται στον Υπουργό. Δεν μπορεί να γίνει διαφορετικά. Άρα, εγώ εύσημα δεν μπορώ να πάρω ποτέ. Αν πάει καλά, εγώ δεν έχω καμία εμπλοκή, μπράβο στο προσωπικό του. Αν πάει άσχημα, δεν εξετάζετε αν φταίω ή δεν φταίω, φταίω εκ προοιμίου, γιατί είμαι ο Υπουργός.

Αυτό που είπατε τώρα είναι το υπόδειγμα κόμματος που δεν κάνει στείρα αντιπολίτευση! Να σας χαίρονται οι ψηφοφόροι σας! Μόνο στείρα αντιπολίτευση κάνετε, με μπροστάρη τον Αρχηγό σας, που ακόμα μία θετική κουβέντα δεν έχει πει.

Και στη μη στείρα αντιπολίτευση που κάνετε τι πήρατε ως παράδειγμα; Έναν κύριο που σε μια προεκλογική συγκέντρωση είπε την άποψή του. Εγώ δεν τον διόρθωσα γιατί είπε ότι αν δεν ψηφίσουμε Νέα Δημοκρατία θα πάνε άσχημα οι δουλειές και θα πέσει η οικονομία. Αυτό είναι αλήθεια. Αν δεν έχει η χώρα πολιτική σταθερότητα, θα πάνε χάλια οι δουλειές, θα μείνουν πάρα πολλοί άνεργοι. Αυτή είναι η πραγματικότητα. Για ποιον λόγο; Γιατί η παρουσία της σταθερής Κυβέρνησης του Κυριάκου Μητσοτάκη έχει οδηγήσει την ελληνική οικονομία στο να πηγαίνει στον βαθμό που πηγαίνει, όλοι οι διεθνείς οίκοι αξιολόγησης μας αξιολογούν παραπάνω, πεντακόσιες χιλιάδες θέσεις εργασίας έχουν δημιουργηθεί αυτά τα έξι χρόνια, η ανεργία είναι σε ιστορικά χαμηλά επίπεδα. Όλα αυτά, κύριε συνάδελφε, συνδέονται με την πολιτική σταθερότητα.

Ο λόγος που τον διόρθωσα είναι γιατί έκανε τη μεγάλη απρέπεια περίπου να υπονοήσει ότι όσοι δεν τον ακούσουν πρέπει να φύγουν από την εταιρεία του . Αυτό είναι απρέπεια. Το ξεκαθαρίζω. Και μου δώσατε την ευκαιρία να το πω για άλλη μια φορά.

Στην Ελλάδα δεν διώκουμε κανέναν για τα πολιτικά του φρονήματα. Ο καθένας ψηφίζει ό,τι θέλει. Μας αρέσει η δημοκρατία και η ελευθερία της βούλησης και την υπερασπιζόμαστε. Και εγώ πρώτος από όλους. Και αυτό έκανα εκείνη την ημέρα. Κλείνω την παρένθεση.

Όσον αφορά το Διδυμότειχο, πάλι δεν καταλάβατε. Δεν το λέω υποτιμητικά, αλλά δεν γνωρίζω ποια είναι η επαγγελματική σας δραστηριότητα. Για όποιον από εμάς έχει διοικήσει την παραμικρή εταιρία ή μαγαζί ή οτιδήποτε άλλο ξέρει ότι για να διοικήσεις σωστά, δεν σημαίνει ότι σε όποιο αίτημα σου κάνουν να ξοδέψεις λες «ναι». Αν σε ό,τι αίτημα σου κάνουν στην εταιρία σου λες «ναι», πολύ γρήγορα η χρεοκοπία είναι μπροστά και βάρεσες φαλιμέντο. Η σωστή διαχείριση είναι αυτή που λέει ο ελληνικός λαός πολύ ωραία «να έχεις σφιχτά τα λουριά». Επί της δικής μου θητείας στο Υπουργείο Υγείας τα έχουμε «σφίξει τα λουριά».

Γιατί τα έχουμε σφίξει; Γιατί πονάμε τα χρήματα του Έλληνα φορολογούμενου, τα θεωρούμε ιερά χρήματα και δεν μας αρέσει να ξοδεύονται χωρίς λόγο.

Όσο για το Νοσοκομείο Διδυμοτείχου -σας το είπα-, λέτε ότι «έχετε ως σχέδιο να τους πάτε στον ιδιώτη», λες και έχει πολλά ιδιωτικά νοσοκομεία ο Νομός Έβρου για να φύγει κάποιος από το Διδυμότειχο και να πάει στο Ιατρικό Κέντρο ή στο Υγεία.

Είναι αστεία αυτά που λέτε. Είναι αστεία επιχειρήματα. Με συγχωρείτε για τη λέξη, αλλά είναι αστεία επιχειρήματα. Αστεία! Δεν επιτρέπετε να λέτε αστεία επιχειρήματα στη Βουλή.

Αντιθέτως, σας είπα ότι ενώ το Νοσοκομείο Διδυμοτείχου είχε 4.300.000 προϋπολογισμό το 2024, με υπογραφές δικές μου πήγε στα 5.600.000. Λέτε να του έδωσα 1.300.000 παραπάνω, ενώ σκοπός μου είναι να το κλείσω και να τους πάω στους ιδιώτες από το Διδυμότειχο;

Μα, δεν ντρέπεστε να είστε αστείος στη Βουλή; Αυτά είναι αστεία επιχειρήματα.

**ΠΑΡΑΣΧΟΣ ΠΑΠΑΔΑΚΗΣ:** …(δεν ακούστηκε).

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν έχει μειωθεί απολύτως τίποτα. Το Νοσοκομείο Διδυμοτείχου, όπως το είπατε, πηγαίνει από το καλό στο καλύτερο. Από το καλό στο καλύτερο πηγαίνει επί της παρούσης πολιτικής ηγεσίας. Τα περισσότερα χρήματα στην ιστορία τα πήρε επί της παρούσης πολιτικής ηγεσίας και συνεχίζουμε να το στηρίζουμε. Και θα πηγαίνει καλά. Να μην ανησυχείτε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

 Συνεχίζουμε τώρα με την πρώτη με αριθμό 4153/24-3-2025  ερώτηση του κύκλου των αναφορών-ερωτήσεων του Ε΄ Αντιπροέδρου της Βουλής και  Βουλευτή  Αρκαδίας της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Οδυσσέα Κωνσταντινόπουλουπρος τον Υπουργό Υγείας,με θέμα: «Θα παρέμβει για να αντιμετωπίσει τα επαναλαμβανόμενα δείγματα αναποτελεσματικής λειτουργίας των ασθενοφόρων του Κέντρου Υγείας Μεγαλόπολης;»

Παρακαλώ, κύριε Αντιπρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Πριν ανακοινώσετε ότι θα έρθετε εδώ είχα προγραμματίσει σήμερα να πάω επίσκεψη στο Νοσοκομείο της Τρίπολης.

Θέλω να σας πω, για να γνωρίζετε -η ερώτηση δεν έχει σχέση με το σημερινό, απλώς έτσι θα ήθελα να σας το πω-, ότι έχουμε φουλ του δύο σε όλες τις κλινικές: Δύο ουρολόγους, δύο νεφρολόγους, δύο γυναικολόγους, δύο ορθοπεδικούς, έναν ακτινολόγο και τρεις αναισθησιολόγους. Όπως καταλαβαίνετε, αυτό δεν βγαίνει. Πάω όμως τώρα στην ερώτηση.

 Κύριε Υπουργέ, αυτή είναι μια ερώτηση η οποία δεν απαντήθηκε και ήλθατε. Στις 28 Ιουλίου στη Μεγαλόπολη, στην οποία γίνεται η μεταλιγνιτική εποχή και θεωρητικά θα πέσουν εκατομμύρια, μια γυναίκα 66 ετών έχασε τη ζωή της από τσίμπημα σφήκας εκατό μέτρα από το Περιφερειακό Ιατρείο Ελληνικού Αρκαδίας, το οποίο δεν λειτουργούσε. Το Κέντρο Υγείας Μεγαλόπολης αδυνατούσε να στείλει ασθενοφόρο διότι δεν υπήρχε οδηγός και κλήθηκε το ΕΚΑΒ, το οποίο δυστυχώς έφτασε σε μία ώρα και είκοσι λεπτά.

 Στις 22 Αυγούστου 2024 ένας πολίτης σοβαρά τραυματισμένος μεταφέρθηκε στο Κέντρο Υγείας Μεγαλόπολης με περιπολικό.

Στις 22 Μαρτίου 2025 μία ηλικιωμένη γυναίκα τραυματίστηκε από μηχανάκι σε τροχαίο ατύχημα στην κεντρική πλατεία της Μεγαλόπολης και λόγω έλλειψης διαθέσιμου οδηγού πάλι στο Κέντρο Υγείας Μεγαλόπολης, αναγκάστηκε να περιμένει αρκετή ώρα να έλθει ασθενοφόρο από την Τρίπολη που στη συνέχεια τη μετέφερε στο Παναρκαδικό Νοσοκομείο.

 Στις 29 Απριλίου πολίτης της Μεγαλόπολης χρειάστηκε ασθενοφόρο για άμεση διακομιδή. Δεν υπήρχε οδηγός για να οδηγήσει. Το ασθενοφόρο καθόταν έξω από το Κέντρο Υγείας Μεγαλόπολης.

 Κύριε Υπουργέ, θέλω να σας μιλήσω με ειλικρίνεια και να σας πω ότι σε μια περιοχή στην οποία λέμε ότι θα κάνουμε τη μεταλιγνιτική εποχή, στην οποία λέμε ότι θα δώσουμε εκατομμύρια για να μπορέσουν να έλθουν επενδύσεις, αναρωτιέμαι πώς θα έλθουν αυτοί, αν δεν μπορεί να λειτουργήσει, αν δεν υπάρχει οδηγός ασθενοφόρου.

 Σας ευχαριστώ.

 **ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κύριο Αντιπρόεδρο.

Κύριε Υπουργέ, έχετε τον λόγο.

 **ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, ευχαριστώ για την ερώτηση. Έχει εύκολη απάντηση. Θα πρέπει να έχει ασθενοφόρο και να λειτουργεί ασθενοφόρο. Δεν μπορεί να αναπτυχθεί αλλιώς η οικονομία, γιατί η ασφάλεια της υγείας είναι ουσιαστική προϋπόθεση για την ανάπτυξη της οικονομίας των τοπικών κοινωνιών. Είμαστε σ’ αυτό απολύτως υπέρ.

 Μπαίνω πρώτα στα περιστατικά και μετά έρχομαι στο γεγονός. Είπατε για το περιστατικό στις 22 Μαρτίου. Το ΕΚΑΒ έλαβε κλήση στις 22 Μαρτίου 2025 και ώρα 17.05΄ σχετικά με επείγον περιστατικό παράσυρσης πεζής στην πλατεία Μεγαλόπολης. Το Κέντρο Υγείας Μεγαλόπολης λόγω έλλειψης οδηγού στη συγκεκριμένη βάρδια δεν μπορούσε να διαχειριστεί το περιστατικό. Η κλήση διαβιβάστηκε αμέσως από τον ασυρματιστή του ΕΚΑΒ στις 17.08΄, δηλαδή μετά από τρία λεπτά και το ασθενοφόρο αναχώρησε από την Τρίπολη για το σημείο του περιστατικού. Το πλήρωμα του ΕΚΑΒ έφτασε στο σημείο στις 17.20΄, δηλαδή δεκαπέντε λεπτά μετά το τηλεφώνημα, παρέλαβε το περιστατικό στις 17.32΄ και μετέβη στο Κέντρο Υγείας Μεγαλόπολης για την παροχή πρώτων βοηθειών. Το πλήρωμα παρέμεινε στο Κέντρο Υγείας Μεγαλόπολης και ολοκληρώθηκε η διαδικασία διακομιδής, αναχωρώντας στις 17.55΄ από το Κέντρο Υγείας Μεγαλόπολης με την ασθενή προς το Γενικό Νοσοκομείο Τρίπολης, όπου και αφίχθη στις 18.04΄.

 Δεν είναι κακοί χρόνοι αυτοί. Θα έλεγα ότι είναι εξαιρετικά καλοί χρόνοι και δεν νομίζω να το αμφισβητείτε, γιατί ό,τι συμβαίνει στο ΕΚΑΒ καταγράφεται με ηλεκτρονικό τρόπο, είναι πάντα στη διάθεση των εισαγγελικών αρχών, των δικαστικών αρχών και δεν υπάρχει αμφισβήτηση.

Αυτό το περιστατικό το χειρίστηκε καλά το ΕΚΑΒ. Αυτό σημαίνει ότι όλα πάνε καλά; Όχι. Πρέπει να σας πω ότι έχουμε πραγματικό πρόβλημα με το προσωπικό του ΕΚΑΒ γενικά των ασθενοφόρων. Υπάρχει πραγματικό έλλειμμα προσωπικού.

Όσον αφορά ειδικά στο Κέντρο Υγείας Μεγαλόπολης, το Κέντρο Υγείας διαθέτει δύο ασθενοφόρα οχήματα τα οποία στην παρούσα χρονική στιγμή είναι και τα δύο ενεργά και επιχειρούν κανονικά. Λειτουργούν και τα δύο σωστά. Για τη λειτουργία των εν λόγω ασθενοφόρων απαιτούνται στο Κέντρο Υγείας ένας μόνιμος υπάλληλος ειδικότητας ΔΕ Πληρωμάτων Ασθενοφόρων και τρεις επικουρικοί, ένας ΔΕ Οδηγός και δύο ΔΕ Πληρωμάτων Ασθενοφόρων. Επιπλέον, έχει δεσμευτεί μία θέση ΔΕ Πληρωμάτων Ασθενοφόρων για την προκήρυξη του ΑΣΕΠ των 882 θέσεων που «τρέχει» μέσω του ΑΣΕΠ.

Περαιτέρω, έχουμε αποστείλει σχετικό αίτημα στο ΓΕΕΘΑ για τη συνδρομή με προσωπικό των Ενόπλων Δυνάμεων στο αίτημά μας στις Ένοπλες Δυνάμεις, για τρεις θέσεις για τις ανάγκες του Κέντρου Υγείας Μεγαλόπολης. Έχει αιτηθεί η διοίκηση της 6ης ΥΠΕ την πρόβλεψη μιας θέσης επικουρικού ασθενοφόρου με καθεστώς έκδοσης δελτίου παροχής υπηρεσιών. Αναγνωρίζουμε δηλαδή ότι υπάρχει πρόβλημα.

Για την κάλυψη του προβλήματος έχουμε προκηρύξει θέσεις στον ΑΣΕΠ που «τρέχουν» με τον ΑΣΕΠ, έχουμε κάνει αίτημα στο ΓΕΕΘΑ για να πάρουμε προσωπικό από το ΓΕΕΘΑ και έχουμε κάνει και έκδοση πρόσληψης προσωπικού με δελτίο παροχής υπηρεσιών για να καλύψουμε τα κενά μας. Όλες αυτές μας οι ενέργειες, κύριε συνάδελφε, γίνονται γιατί αναγνωρίζουμε το πρόβλημα.

Λέω επικουρικά –και κλείνω- ότι η πρόσφατη ρύθμιση που ψηφίσαμε στη Βουλή, η οποία μας επιτρέπει να προσλάβουμε ανθρώπους στο ΕΚΑΒ που δεν μπορούσαμε να προσλάβουμε μέχρι τώρα, έγινε ακριβώς γι’ αυτό, γιατί είναι δύσκολο να καλύψουμε τις θέσεις.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, εγώ δεν θέλω να μπω στη διαδικασία, γιατί γνωρίζω πάρα πολύ καλά το ΕΚΑΒ και τα παιδιά στο ΕΚΑΒ ένα-ένα στην Τρίπολη. Αν τους ρωτήσετε κι εσείς, θα καταλάβετε πόσο δύσκολο είναι να έχουν το ένα ασθενοφόρο από τα δύο που έχουν μείνει. Σήμερα το πρωί ήμουν στην Τρίπολη. Έκανε το ένα διακομιδή στην Αθήνα, το ένα έπρεπε να μείνει στη Μεγαλόπολη και το άλλο ένα ήταν για όλη την Αρκαδία. Άρα, τα παιδιά κάνουν καλά τη δουλειά τους, αλλά πρέπει να τα προστατέψουμε. Να μην προχωρήσω.

Πάμε τώρα στο συγκεκριμένο, γιατί δεν θέλω να μείνω στην ερώτηση αν κάποιο πήγε νωρίς ή οτιδήποτε άλλο.

Πώς γίνεται, κύριε Υπουργέ, σε μια περιοχή που έχουμε τη μεταλιγνιτική εποχή, στο λεκανοπέδιο δηλαδή, να μην μπορούμε να δώσουμε ειδικά κίνητρα ακόμα και για το Κέντρο Υγείας, το οποίο έχει άμεση σχέση με τις επενδύσεις στη Μεγαλόπολη; Γιατί το λέω; Διότι κάποιος για να πάει να μείνει στη Μεγαλόπολη, θα πρέπει πρώτα απ’ όλα να μπορεί να ζήσει καλά, να μη φοβάται μη σπάσει το πόδι του και δεν μπορεί να βρεθεί ένα ασθενοφόρο ή ένα κέντρο υγείας. Άρα, εδώ αυτό σημαίνει ότι το κράτος δεν έχει μια συνέχεια σ’ αυτά που κάνει. Δεν μπορεί να βρει τις δυνατότητες, τους πόρους που έχει και να τους συνδέσει, να τους συνδέσετε με τον αγροτικό τομέα ή με την υγεία, για να πει «εγώ θα δώσω ειδικό κίνητρο στον επιχειρηματία εκεί» -και πολύ σωστά- «για να έχω καλύτερα αμειβόμενες θέσεις εργασίας για ένα χρονικό διάστημα, για να δώσω σ’ αυτούς τους ανθρώπους τη δυνατότητα να μείνουν στον τόπο τους ή να έλθουν άλλοι χωρίς να φοβούνται για θέματα υγείας».

Άρα, θέλω να σας πω το εξής, κύριε Υπουργέ. Δείτε κάτι που το είπατε κι εσείς. Ένας μόνιμος, τρεις επικουρικοί. Βασικό μεγάλο πρόβλημα. Εγώ δεν θα σας πω ότι τα θέματα με τον Στρατό δεν έχουν βοηθήσει. Θα πω ότι αυτό είναι αλήθεια. Σε πολλά κέντρα υγείας, ακόμα και στα Τρόπαια ή στο Λεωνίδιο, με τις αδυναμίες που υπάρχουν –γιατί θα θέλαμε μόνιμο προσωπικό-, τουλάχιστον μπορούμε να πούμε στον άνθρωπο που θα μπει μέσα ότι θα προσπαθήσουμε να του σώσουμε τη ζωή. Όμως, στη Μεγαλόπολη δεν μπορεί να συνεχιστεί αυτό και να μετράμε τα είκοσι λεπτά, αν πήγε το ασθενοφόρο εγκαίρως, γιατί θα σας πω ότι στο άλλο περιστατικό δεν πήγε και έτσι πέθανε η εξηνταεξάχρονη. Άρα, να μην μπούμε σ’ αυτήν τη λογική.

Η λογική είναι: Μπορούμε σε μια ειδική περιοχή που έχει συγκεκριμένα χαρακτηριστικά, η οποία έχει μείωση του πληθυσμού, που προσπαθούμε να δούμε πώς θα είναι στη μεταλιγνιτική εποχή, να δώσουμε κίνητρα με βάση τα χρήματα που υπάρχουν εκεί, για να μπορέσει ο κόσμος να πάει εκεί να δουλέψει; Διότι διαφορετικά θα έλθω μετά από τέσσερις μήνες και θα σας πω ότι δεν βρήκατε από το ΓΕΕΘΑ και οι τέσσερις άνθρωποι που δουλεύουν δεν μπορούν να βγάλουν τις βάρδιες, γιατί είναι εικοσιτετράωρη η βάρδια. Τέσσερις υπάλληλοι δεν μπορούν, άρα έχουμε δέκα μέρες κενές.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Αντιπρόεδρο.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ασφαλώς και θέλουμε να είναι το ασθενοφόρο πάντα στην ώρα του για όλους τους ανθρώπους. Το αν μια κυρία πέθανε επειδή πήγε ασθενοφόρο ή όχι, μην το λέμε έτσι, γιατί δημιουργούνται εντυπώσεις που δεν πρέπει. Το αφήνω αυτό.

Πάμε λίγο στο μεγάλο όπου οι ερωτήσεις είναι όλες σωστές. Να πάμε να το δούμε λίγο ψύχραιμα. Εάν έλθω εγώ ως Υπουργός Υγείας και πω ότι θα επιλέγω σε ποια σημεία της χώρας θα δίνω έξτρα επίδομα στα πληρώματα του ΕΚΑΒ για να πάνε, πρακτικά πρέπει να δώσω σχεδόν σ’ όλη την Ελλάδα, γιατί κενά στο ΕΚΑΒ έχουμε παντού αυτήν τη στιγμή. Έχουμε μεγάλο πρόβλημα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ειδικά επιδόματα σε όλους…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μία-μία οι δουλειές. Κύριε Αντιπρόεδρε, που είστε και εξαιρετικός Αντιπρόεδρος, θα φτάσω κι εκεί, αλλά μη με διακόπτετε, γιατί παραβιάζουμε τον Κανονισμό. Ας μείνουμε στον Κανονισμό.

Ξαναλέω: Έχουμε θεσπίσει νόμο που λέμε ότι οι τοπικές κοινωνίες στα ζητήματα της υγείας, εάν τα ιεραρχούν ως μεγάλα τα προβλήματα, μπορούν α θεσπίζουν επιδόματα. Ο Δήμος Μεγαλόπολης μπορεί να θεσπίσει επίδομα νόμιμο για να έχουμε μεγαλύτερη προσέλκυση στο ΕΚΑΒ, που είναι πολύ πιο εύκολο να το κάνει το Υπουργείο Υγείας, γιατί ο δήμος το κάνει για τον δήμο του, αλλά αν το κάνει το Υπουργείο Υγείας, μπορεί να το κάνει για πάσα την επικράτεια, αλλά είναι άλλος ο προϋπολογισμός.

Δεύτερον: Το 2025 είναι μια πολύ ιδιαίτερη χρονιά για το ΕΚΑΒ και μια μεγάλη ευκαιρία, γιατί μέσα σ’ αυτόν τον χρόνο, όπως ξέρετε, θα παραλάβουμε 255 ολοκαίνουργια ασθενοφόρα. Στην ουσία θα παραλάβουμε περισσότερα, γιατί είναι και μερικά από τα ΠΕΠ, αλλά ας μείνουμε στον μεγάλο διαγωνισμό του «ΑΙΓΙΣ».

Για να προετοιμαστούμε, για να τα πληρώσουμε με πληρώματα ψηφίσαμε τη διάταξη πριν από δύο εβδομάδες, για να προσλάβουμε περισσότερο κόσμο. Γιατί σήμερα σας είπα κάνουμε προσκλήσεις και δεν είναι ότι δεν έρχονται. Και να έρθουν δεν μπορούν να προσληφθούν. Οι μισοί δεν έχουν τα τυπικά προσόντα.

Άρα και αναγνωρίζουμε το πρόβλημα και όσα είπατε είναι αληθή. Δεν λέω ότι λέτε κάτι λάθος. Είναι όλα σωστά κι εμείς επειδή τα έχουμε δει ότι είναι σωστά έχουμε προηγουμένως νομοθετήσει για να μπορούμε να κάνουμε αυτό που λέτε. Αλλά το επιπλέον επίδομα, το μόνο στο οποίο δεν τα έχουμε βρει, είναι περισσότερο αρμοδιότητα της τοπικής αυτοδιοίκησης παρά του Υπουργείου Υγείας, κατά τη γνώμη μας. Γιατί σήμερα σας μιλάω ειλικρινά στο ΕΚΑΒ έχουμε κενά παντού. Και στο κέντρο της Αθήνας έχω κενά. Είναι ήρωες οι διασώστες του ΕΚΑΒ. Θέλω να τους ευχαριστήσω γι’ αυτό που κάνουν. Υπερβάλλουν εαυτόν οι άνθρωποι του ΕΚΑΒ. Είναι πολύ … η δουλειά τους. Σκίζεται το ΕΚΑΒ πραγματικά. Έχουμε μειώσει τους χρόνους καίτοι έχουμε έλλειψη προσωπικού κατά πολύ. Τους το αναγνωρίζω, τους το πιστώνω. Έχουμε προκηρύξει θέσεις μόνιμες του ΕΚΑΒ μέσω ΑΣΕΠ ή με τη διαδικασία του ΑΣΕΠ.

Κλείνω με ένα τελευταίο μιας και είναι σημερινό. Απλώς να πω ότι είναι μια καλή μέρα σήμερα για το ΕΚΑΒ. Στις 5 η ώρα στο αεροδρόμιο της Ελευσίνας έχουμε την παραλαβή του τρίτου ιπτάμενου ασθενοφόρου δωρεά του Ιδρύματος Σταύρος Νιάρχος που προστίθεται από σήμερα στον στόλο μας και θα επιχειρεί στους αιθέρες της χώρας. Έχει σημασία που είναι το τρίτο. Για ποιο λόγο; Γιατί είχαμε δυο μέχρι τώρα. Ένα έβγαινε σε συντήρηση λόγω υπερβολικής χρήσης και ένα ήταν στον αέρα. Από σήμερα θα έχουμε δύο ταυτόχρονα στον αέρα και ένα στη συντήρηση. Άρα, θα έχουμε πολύ μεγαλύτερη δυνατότητα απόκρουσης για να μεταφέρουμε ακόμα και από τις απομακρυσμένες περιοχές προς την Αθήνα. Και ιδιαίτερα ευχαριστώ γι’ αυτό το «Ίδρυμα Σταύρος Νιάρχος» και προσωπικά τον κ. Δρακόπουλο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Σημαντικό, κύριε Υπουργέ.

Θα συζητήσουμε τώρα τη δεύτερη με αριθμό 832/2-5-2025 επίκαιρη ερώτηση δεύτερου κύκλου του Βουλευτή Ιωαννίνων της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιωάννη Τσίμαρη προς τον Υπουργό Υγείας με θέμα: «Πληρώματα διασωστών ασθενοφόρων δύο ταχυτήτων».

Παρακαλώ, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, σκοπός του ΕΚΑΒ είναι η αντιμετώπιση του επείγοντος και η οριστική αντιμετώπιση των πολυτραυματιών στα πρώτα κρίσιμα λεπτά ανά την επικράτεια. Φυσικά ένα από τα μεγάλα ζητούμενα για τη μετεξέλιξη του Εθνικού Συστήματος Υγείας είναι η αναδιάρθρωση του ΕΚΑΒ. Και θα πρέπει να υπάρχει παραδοχή εδώ μέσα στην Αίθουσα της Βουλής ότι αυτές οι εξειδικευμένες υπηρεσίες δεν μπορούν παρά να προσφέρονται μόνο από πιστοποιημένα πληρώματα διασωστών του ΕΚΑΒ όπως ορίζεται από τη σύσταση του οργανισμού και όχι από απλούς οδηγούς οι οποίοι έχουν κάνει ταχύρρυθμα μαθήματα πρώτων βοηθειών.

Στην υφιστάμενη αποτύπωση του προσωπικού στις δομές υγείας ανά την επικράτεια παρατηρείται ο εξής διαχωρισμός: πληρώματα ασθενοφόρων του ΕΚΑΒ και πληρώματα ασθενοφόρων των κέντρων υγείας. Παρατηρείται δε ότι ενώ ουσιαστικά τα πληρώματα ασθενοφόρων των κέντρων υγείας που έχουν τα ίδια καθήκοντα με τα πληρώματα του ΕΚΑΒ ανήκουν στις ΥΠΕ, ο συντονισμός η διαχείριση, η εποπτεία του εκάστοτε συμβάντος αλλά και ενίοτε και το πρόγραμμα υπηρεσιών του προσωπικού, είναι αρμοδιότητα του ΕΚΑΒ. Δεδομένου ότι τα πληρώματα των ασθενοφόρων των κέντρων υγείας έχουν στην αρμοδιότητά τους την άμεση παροχή προνοσοκομειακής φροντίδας στους ασθενείς απομακρυσμένων και δυσπρόσιτων περιοχών, όπως νησιών και ορεινών περιοχών τις οποίες το ΕΚΑΒ αδυνατεί να καλύψει, δεδομένου ότι τα πληρώματα ασθενοφόρων των κέντρων υγείας, αν εξαιρέσουμε την εφαρμογή τους ΠΝΠ με τη δημιουργία μικτών πληρωμάτων, είναι στην πλειονότητά τους στελεχωμένα από πιστοποιημένους διασώστες ερωτάσθε, κύριε Υπουργέ, αν προτίθεστε να εντάξετε τα πληρώματα ασθενοφόρων των κέντρων υγείας στο ΕΚΑΒ. Αν ναι, με πιο ακριβές χρονοδιάγραμμα; Προτίθεστε να επικαιροποιήσετε τα οργανογράμματα ώστε τα πληρώματα ασθενοφόρων να αποτυπώνονται όπως πρέπει να είναι και όχι να λειτουργούν ως οδηγοί απλοί;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Τσίμαρη.

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κύριε συνάδελφε, θα σας απαντήσω με μια λαϊκή παροιμία. Ο εχθρός του καλού είναι το καλύτερο, λέει. Με φέρνει σε πολύ δύσκολη θέση η ερώτησή σας γιατί είμαι ο Υπουργός Υγείας που το 2013 είχα κάνει αυτό που λέτε. Είχα ψηφίσει νόμο και είχα ενώσει τις δύο δομές. Αυτοί που είναι τώρα είναι αυτοί που προσελήφθησαν στην πορεία από όταν έφυγα εγώ και μέχρι τώρα. Άρα επί της αρχής έχω αποδείξει ότι συμφωνώ με αυτό που λέτε 100%. Κι έτσι έκανα τη μεταρρύθμιση. Θα την ξανάκανα τώρα; Όχι. Ξέρετε ποιος είναι ο λόγος; Τα στάνταρ πρόσληψης ενός οδηγού και πληρώματος ασθενοφόρου στο ΕΚΑΒ είναι Α. Τα στάνταρ στα κέντρα υγείας είναι μείον Α. Δηλαδή, στο κέντρο υγείας μπορεί να κάνει τον οδηγό ασθενοφόρου και κάποιος που δεν μπορεί να τον κάνει στο ΕΚΑΒ. Σε μία εποχή τέτοιας μεγάλης έλλειψης προσωπικού -που λέγαμε προηγουμένως- μπορώ εγώ να πατήσω ένα κουμπί και τα μισά ασθενοφόρα των κέντρων υγείας να μην έχουν οδηγό, ενώ δεν βρίσκω να προσλάβω; Δεν ξέρω αν καταλαβαίνετε τι εννοώ. Άρα, για λόγους ουσίας, το 2013 είχαμε ανεργία 20% και όταν κάναμε πρόσληψη για μια θέση έρχονταν δεκαπέντε. Γινόταν. Το 2025 όταν κάνουμε αίτημα για πρόσληψη για 10 θέσεις, έρχονται οι τρεις, Δεν γίνεται. Αυτή είναι η απάντηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Τσίμαρη.

**ΙΩΑΝΝΗΣ ΤΣΙΜΑΡΗΣ:** Κύριε Υπουργέ, η απάντησή σας δεν με καλύπτει γιατί στις χώρες της δυτικής Ευρώπης η παροχή των πρώτων βοηθειών, η μετάβαση των ασθενών και ο συντονισμός των νοσοκομείων γίνεται από ένα ενιαίο σύστημα. Και από τη στιγμή που οι διασώστες των κέντρων υγείας έχουν τις ίδιες αρμοδιότητες και ευθύνες με το ΕΚΑΒ δεν καταλαβαίνω γιατί πρέπει να τα έχουμε διασπασμένα. Ποιος είναι ο στόχος σας στο μελλοντικό οργανόγραμμα που πρέπει να υπάρχει και δεν έχουμε κάνει στο ΕΚΑΒ; Θέλουμε να τα έχουμε κατακερματισμένα; Δεν θέλουμε να τους έχουμε όλους ενταγμένους; Γιατί ο συντονισμός γίνεται από το κέντρο συντονισμού του ΕΚΑΒ και στα ασθενοφόρα των κέντρων υγείας. Δεν θέλουμε να τα έχουμε όλα από τον ίδιο οργανισμό έτσι ώστε να υπάρξει και ο συντονισμός αλλά και οι ίδιες συνθήκες εργασίας αλλά και να τα εντάξουμε όλα σε ένα γενικότερο σχεδιασμό που θα δείχνει τι θέλουμε για να καλύψουμε αυτό που έχει βασική υποχρέωση το κράτος; Δηλαδή, την αντιμετώπιση του επείγοντος.

Με τον τρόπο που απαντάτε δείχνετε ότι δεν θέλετε ακόμα να επικαιροποιήσετε τον οργανισμό του ΕΚΑΒ ο οποίος παραμένει ως έχει εδώ και πάνω από δεκαετίες. Δείχνετε ότι δεν υπάρχει σχέδιο τόσο για τη μετεξέλιξη του ΕΚΑΒ όσο και την ύπαρξη του ό,τι υπάρχει σε μια δυτική χώρα. Δηλαδή, από τη στιγμή του συμβάντος όπου και να γίνει αυτό μέχρι και στο επίπεδο των έκτακτων ιατρείων να υπάρχει ένας ενιαίος φορέας, με ενιαία λειτουργία, η οποία θα διευθύνει, θα κατευθύνει και θα παρέχει τα ίδια σε όλους τους υπαλλήλους του. Αυτό είναι το ζητούμενο και εκεί πρέπει να βαδίσουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τσίμαρη.

Παρακαλώ, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ίσως εγώ να μην ήμουν κατανοητός και να μη φταίτε καθόλου εσείς. Είπα ότι επί της αρχής και συμφωνώ και το έχω κάνει στο παρελθόν. Επί των άρθρων σήμερα αυτό δεν μπορεί να γίνει. Ο λόγος, ακόμα πιο απλά είναι ο εξής, η αποστολή του οδηγού ασθενοφόρου του ΕΚΑΒ είναι ευρύτερη του οδηγού ασθενοφόρου του κέντρου υγείας. Ο οδηγός ασθενοφόρου του κέντρου υγείας, πρώτον, έχει μια μικρή περιφέρεια στην οποία δρα, ενώ ο οδηγός του ΕΚΑΒ πολύ μεγαλύτερη. Η εκπαίδευσή τους είναι διαφορετική και άρα τα προσόντα που πρέπει να έχει ο ένας είναι περισσότερα του άλλου. Σήμερα που δεν μπορούμε να βρούμε αρκετούς οδηγούς ασθενοφόρων για τα ασθενοφόρα που ήδη έχουμε εάν με νόμο προχωρήσει η διοικητική τους συνένωση πολλοί από τους νυν οδηγούς ασθενοφόρων των κέντρου υγείας δεν θα μπορούν να οδηγήσουν την άλλη μέρα το ασθενοφόρο. Άρα, θα χάσουμε οδηγούς ασθενοφόρων και θα κάνουμε προκήρυξη και δεν θα βρίσκουμε οδηγούς ασθενοφόρων γιατί δεν έχουμε επαρκή αριθμό για να καλύψει τις θέσεις ούτε του ΕΚΑΒ, πόσο μάλλον και των κέντρων υγείας.

Άρα, όσο κι αν θεωρητικά αυτό είναι σωστό στην πράξη σήμερα δεν μπορεί να εφαρμοστεί. Είναι η διάφορά θεωρίας και πράξης. Ωραία το λέτε θεωρητικά από την καρέκλα που κάθεστε. Σας λέω από την καρέκλα που κάθομαι εγώ ότι σήμερα αυτό αν το αποφάσιζα θα ήταν καταστροφικό. Θα χάναμε πολλά ασθενοφόρα στη χώρα που δεν θα μπορούσαν να λειτουργήσουν την επόμενη μέρα. Σήμερα ένας δήμος σε ένα κέντρο υγείας στέλνει οδηγό του δήμου και κάνει τη βάρδια αν δεν βρίσκουν άλλον οδηγό και μεταφέρουν έναν άνθρωπο. Αν ήταν στο ΕΚΑΒ αυτό δεν θα μπορούσε να γίνει. Δεν μπορώ να σας το πω πιο απλά.

Άρα, αν υιοθετούσα αυτό που λέτε, θα έκανα μεγάλη ζημιά. Σήμερα δεν μπορεί να γίνει. Όταν θα έχουμε εκπαιδευμένο προσωπικό, σε επαρκή αριθμό και θα μπορούμε να πληρώσουμε όλα τα πληρώματα όπως τα θέλουμε κ.λπ., ναι, είναι σωστό. Σήμερα δεν μπορεί να γίνει, δεν μπορεί να γίνει. Όχι γιατί δεν θέλουμε να γίνει, γιατί δεν μπορεί να γίνει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την ένατη με αριθμό 827/30-04-2025 επίκαιρη ερώτηση πρώτου κύκλου της Ανεξάρτητης Βουλευτού Β3 Νοτίου Τομέα Αθηνών κ. Ραλλίας Χρηστίδου προς τον Υπουργό Αγροτικής Ανάπτυξης και Τροφίμων με θέμα: «Οι Εβρίτες αγροκτηνοτρόφοι βρίσκονται σε απόγνωση και ζητούν άμεσες λύσεις για την επιβίωσή τους».

Παρακαλώ, κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, ευχαριστώ που είσαστε εδώ σήμερα.

Σε πρόσφατη επίσκεψή μου στο Νομό Έβρου, παρότι δεν βρισκόμαστε σε προεκλογική περίοδο και παρότι δεν εκλέγομαι στο Νομό Έβρου, συναντήθηκα με ανθρώπους εκεί, εκπροσώπους της κοινωνίας των πολιτών, οι οποίοι μου μίλησαν για τα προβλήματά τους. Γι’ αυτό, λοιπόν, είμαι εδώ σήμερα και η ερώτηση που σας θέτω, να ξέρετε, έχει ειλικρινή κίνητρα και ειλικρινείς προθέσεις και γι’ αυτό θα θέλαμε και ειλικρινείς απαντήσεις από εσάς.

Είναι γνωστό πως ο Έβρος τα τελευταία χρόνια βιώνει μια παρατεταμένη και πολυεπίπεδη κρίση. Η τοπική κοινωνία εκεί, η αγροτική παραγωγή και η οικονομία του νομού υφίστανται συσσωρευμένα πλήγματα με καταστροφικές συνέπειες. Πυρκαγιές, ζωονόσοι, λειψυδρία, υποβάθμιση των υποδομών, σε συνδυασμό με την κρατική αδράνεια, έχουν οδηγήσει τους παραγωγούς στα όρια της επιβίωσης.

Ο πρωτογενής τομέας, από τον οποίο εξαρτάται σε πολύ μεγάλο βαθμό η τοπική οικονομική δραστηριότητα του νομού, έχει υποστεί σοβαρές απώλειες με αποκορύφωμα τις καταστροφικές πυρκαγιές το καλοκαίρι του 2023, οι οποίες προκάλεσαν εκτεταμένες ζημιές σε γεωργικές εκτάσεις και ζωικό κεφάλαιο. Πάνω από τέσσερις χιλιάδες ζώα αιγοπρόβατα, βοοειδή, χάθηκαν στη φωτιά και το 80% των εναπομεινάντων ζώων θανατώθηκε -το 80%!- εξαιτίας των ζωονόσων. Το 30% δε των ελαιόδεντρων καταστράφηκε, οι μελισσοκόμοι έχασαν πάνω από χίλιες διακόσιες κυψέλες και η παραγωγή μειώθηκε κατά 70%.

Οι αγρότες και οι κτηνοτρόφοι της περιοχής, λοιπόν, ζητούν δίκαιες και άμεσες αποζημιώσεις για τις ζημιές που υπέστησαν, αναπλήρωση του χαμένου εισοδήματός τους, καθώς και μέτρα για την ελάφρυνση του κόστους παραγωγής, όπως η μείωση του αγροτικού ρεύματος και των καυσίμων. Παρά τις εξαγγελίες για αποζημιώσεις και στήριξη των πληγέντων, η πραγματικότητα παραμένει ζοφερή, κύριε Υπουργέ, αφήνοντας πολλούς παραγωγούς σε οικονομική ασφυξία. Παρά την πενταετή πρόσφατη συμφωνία με τη Βουλγαρία για την ροή του ποταμού Άρδα, η λειψυδρία στον Έβρο αποτελεί ένα διαρκώς επιδεινούμενο πρόβλημα, το οποίο απειλεί άμεσα την αγροτική παραγωγή και την οικονομική βιωσιμότητα της περιοχής.

Γι’ αυτό θέλω να σας ρωτήσω, κύριε Υπουργέ, σε ποιες άμεσες ενέργειες θα προχωρήσει η Κυβέρνηση για την έγκαιρη καταβολή πλήρων αποζημιώσεων στους πληγέντες παραγωγούς και ποιο είναι το σχετικό χρονοδιάγραμμα.

Δεύτερον, σε ποιο στάδιο βρίσκεται το πολυδιαφημισμένο σχέδιο για την ανασυγκρότηση του Έβρου και ποιος είναι ο χρονικός ορίζοντας υλοποίησης του.

Τρίτον: Προβλέπονται ειδικά μέτρα για τη μείωση του κόστους παραγωγής και την υποστήριξη των αγροτών και κτηνοτρόφων του Έβρου, με βάση τις ιδιαιτερότητες της περιοχής και τις καταστροφές που υπέστη;

Τέταρτον: Ποια είναι τα μέτρα πρόληψης και ελέγχου για τις ζωονόσους μετά τις πυρκαγιές και γιατί απέτυχαν, με αποτέλεσμα τη θανάτωση του 80% των εναπομεινάντων ζώων στον Έβρο;

Πέμπτον: Ποια στρατηγική θα ακολουθήσει η Κυβέρνηση, ώστε να αποτραπεί η πληθυσμιακή και παραγωγική αποψίλωση της περιοχής ως συνέπεια της πλήρους κατάρρευσης της τοπικής οικονομίας;

Έκτον: Ποια είναι η συνολική σας στρατηγική για την αντιμετώπιση του οξύτατου προβλήματος λειψυδρίας τον Έβρο;

 Και, έβδομο και τελευταίο: Σκοπεύετε να ενισχύσετε την περιοχή με κτηνιάτρους, ώστε να αντιμετωπιστούν πιο αποτελεσματικά οι ζωονόσοι που πλήττουν την κτηνοτροφική παραγωγή; Ένας κτηνίατρος υπηρετεί για ολόκληρο το νομό, ένας!

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Αυτή, μάλλον, ήταν επίκαιρη επερώτηση.

Κύριε Υπουργέ, παρακαλώ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητή συνάδελφε, να σας ευχαριστήσω κατ’ αρχήν για την ερώτηση. Σας τιμά το γεγονός ότι παρότι δεν εκλέγεστε στην περιοχή του Έβρου, ενδιαφέρεστε για την περιοχή. Εξάλλου είναι μια ιδιαίτερα ευαίσθητη περιοχή και υπάρχει ιδιαίτερα αυξημένο ενδιαφέρον, όχι μόνον από εσάς, αλλά πρωτίστως από την Κυβέρνηση για τη συγκεκριμένη περιοχή.

Τώρα, στο Υπουργείο Αγροτικής Ανάπτυξης γνωρίζουμε πολύ καλά τις καθημερινές προκλήσεις που αντιμετωπίζουν οι αγρότες, οι κτηνοτρόφοι και οι μελισσοκόμοι, με τους οποίους βρισκόμαστε σε διαρκή επικοινωνία για την επίλυση των προβλημάτων τα οποία ανακύπτουν. Δεν υπάρχει αμφιβολία ότι ο Έβρος, όπως και άλλες περιοχές, επλήγησαν σημαντικά και από πυρκαγιές αλλά και από τις ζωονόσους γι’ αυτό και από την πρώτη στιγμή, όχι μόνο το ΥΠΑΑΤ, αλλά και η Κυβέρνηση στάθηκε συνολικά στο πλευρό των αγροτών και των κτηνοτρόφων της περιοχής.

Οι ζημιές οι οποίες προκλήθηκαν σε γεωργικές και κτηνοτροφικές εκμεταλλεύσεις στην περιφερειακή ενότητα του Έβρου εντάχθηκαν στο πλαίσιο της κρατικής αρωγής, ενώ οι παραγωγοί αποζημιώθηκαν και από τον ΕΛΓΑ.

Συγκεκριμένα, στο πλαίσιο της πρώτης αρωγής έναντι κρατικής αρωγής προς τις πληγείσες επιχειρήσεις -συμπεριλαμβανομένων των κτηνοτροφικών μονάδων και κτηνοτρόφων- μέσω της πλατφόρμας arogi.gov.gr πιστώθηκαν συνολικά 534.000 ευρώ σε εκατόν σαράντα οκτώ δικαιούχους. Εξ αυτών, 272.000 ευρώ σε εβδομήντα πέντε κτηνοτρόφους στην περιφερειακή ενότητα του Έβρου. Παράλληλα, το ποσό που πιστώθηκε ως κρατική αρωγή προς τις πληγείσες επιχειρήσεις, στις οποίες περιλαμβάνονται και οι αγροτικές εκμεταλλεύσεις, ανέρχεται σε 5,2 εκατομμύρια ευρώ. Από αυτά, τα 1,4 εκατομμύρια ευρώ κατεβλήθησαν σε αγρότες και κτηνοτρόφους του Έβρου.

Σημειώνω ότι για την περιφερειακή ενότητα Έβρου έχει δημοσιευθεί η ΚΥΑ για την τελική επιχορήγηση των πληγέντων αγροτών και κτηνοτρόφων συνολικού προϋπολογισμού 1.666.000 ευρώ για τριακόσιους δύο δικαιούχους, καθώς και η υπουργική απόφαση για την τελική επιχορήγηση των πληγεισών επιχειρήσεων συνολικού προϋπολογισμού 821.675 ευρώ για πενήντα οκτώ δικαιούχους.

Τώρα, σύμφωνα με την καταγραφή των ζημιών που έκανε ο ΕΛΓΑ, όσον αφορά το ζωικό κεφάλαιο στην πυρκαγιά του Έβρου το καλοκαίρι του 2023 υποβλήθηκαν από τους κτηνοτρόφους δηλώσεις ζημιάς για 1.225 αιγοειδή, 842 προβατοειδή, 10 βοοειδή και 1 μόνοπλο. Για δε τα μελισσοσμήνη, υπεβλήθησαν δηλώσεις που αφορούν ζημιές σε 1.606 μελισσοσμήνη με πλαισιοκυψέλες, που αφορούν αποζημιώσεις πλέον των 100.000 ευρώ. Οι εκτιμήσεις από τις γεωτεχνικές υπηρεσίες του ΕΛΓΑ έχουν ολοκληρωθεί και έχουν καταβληθεί αποζημιώσεις ύψους 310.000 ευρώ.

Όσον αφορά δε το φυτικό κεφάλαιο, υπεβλήθησαν 751 αιτήσεις οι οποίες αφορούν ζημιές σε δενδρώδεις καλλιέργειες. Με την ΚΥΑ του Μαρτίου του 2024, από την κρατική αρωγή και από τον ΕΛΓΑ εδόθησαν οι προβλεπόμενες προκαταβολές στους παραγωγούς που επλήγησαν από τις πυρκαγιές το καλοκαίρι του 2023. Οι προκαταβολές αυτές, κυρία Χρηστίδου, ήταν 15.665.000 ευρώ, εκ των οποίων 7,5 εκατομμύρια ευρώ περίπου καταβλήθηκαν στον Έβρο. Εν συνεχεία, ολοκλήρωσε τη διαδικασία των ελέγχων ο ΕΛΓΑ και επίκειται η εκκαθάριση των ζημιών.

Τώρα, αν θέλετε να σας αναφέρω μέτρα τα οποία έχει πάρει η Κυβέρνηση για τη μείωση του κόστους παραγωγής. Θα σας απαριθμήσω μερικά, εν συντομία. Αφενός μεν, από την πρώτη μέρα που ανέλαβε τη διακυβέρνηση της χώρας η Κυβέρνηση της Νέας Δημοκρατίας, μείωσε τη φορολογία κατά 50% σε συνεταιρισμούς, ομάδες παραγωγών, καθώς επίσης και στις συμβολαιακές καλλιέργειες, δημιούργησε ξεχωριστή φορολογική κατηγορία για αγρότες, κτηνοτρόφους μέχρι 10.000 ευρώ με φορολογία 9%, συμφώνησε -ειδικά για τα αγροτικά τιμολόγια- μειωμένο κόστος κιλοβατώρας 0,09 λεπτά για δύο συν οκτώ χρόνια και προγράμματα για φθηνή ενέργεια για τον αγροτικό και κτηνοτροφικό κόσμο.

Σας ανέφερα ορισμένα από τα μέτρα, είναι πάρα πολλά, όπως οι μειώσεις ΦΠΑ, σε λιπάσματα, σε ζωοτροφές, σε μηχανήματα κλπ.

Στη δευτερολογία μου, κυρία Χρηστίδου, θα αναφερθώ στην Αρωγή προς τους πληγέντες με το Μέτρο 5.2, αλλά και τις αποζημιώσεις από τις ζωονόσους.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ.

Κύριε Υπουργέ, δεν αμφισβητώ καθόλου τα στοιχεία που παραθέσατε. Είναι προφανώς στοιχεία του Υπουργείου σας και καλά κάνετε και τα λέτε και κάνετε άριστα πολύ απλά γιατί σας ακούνε οι άνθρωποι που βρίσκονται στον Έβρο. Σας ακούνε και αυτό που μας μεταφέρουν εμάς δεν ανταποκρίνεται στην πραγματικότητα που έχετε καταγράψει εσείς στο Υπουργείο. Διότι και να είναι αληθείς οι παραστάσεις των ανθρώπων στον Έβρο και να είναι αληθή τα στοιχεία που έχει το Υπουργείο και τα δύο μαζί δεν συνδυάζονται. Ή το ένα συμβαίνει ή το άλλο.

 Γι’ αυτό, λοιπόν, το μόνο που μπορώ να κάνω είναι να σας μιλήσω με τη φωνή των ανθρώπων εκεί οι οποίοι λένε σε πρόσφατο δημοσίευμα κιόλας -θα το καταθέσω για τα Πρακτικά- σας απευθύνουν τον λόγο, στην Κυβέρνησή, σε εσάς και σας λένε «ξυπνήστε γιατί χανόμαστε». Έτσι τιτλοφορείται η ανοιχτή επιστολή που απέστειλαν στις 14 Απριλίου το 2025 δέκα κτηνοτροφικοί σύλλογοι της Περιφέρειας Ανατολικής Μακεδονίας και Θράκης προς το δικό σας Υπουργείο. Και τι λένε οι άνθρωποι άνθρωποί; Σας απευθύνουν δραματικό κάλεσμα που δεν αφήνει περιθώρια παρερμηνείας. Αποτυπώνει την απόγνωση τους, την αγανάκτησή τους και την απαίτησή τους για ουσιαστικές και άμεσες λύσεις. Στην επιστολή παρατίθενται στοιχεία που σοκάρουν. Σε μόλις μία δεκαετία οι εκτροφές αιγοπροβάτων έχουν μειωθεί κατά 51% και ο αριθμός των ζώων κατά 48% και η κτηνοτροφία στην περιοχή αποδεκατίζεται.

Γι’ αυτό, κύριε Υπουργέ, παρά τα εκατομμύρια που λέτε ότι έχουν πάρει οι άνθρωποι εκεί -ποιοι άνθρωποι τα πήρανε- εγώ σας μεταφέρω πολύ συγκεκριμένα ερωτήματα τα οποία απευθύνουν:

 Πρώτον, γιατί έντεκα μήνες μετά το ξέσπασμα των ζωονόσων, της πανώλης και της ευλογιάς των αιγοπροβάτων, η μόνη αποζημίωση που έχει καταβληθεί στους κτηνοτρόφους είναι εκείνη για την υποχρεωτική θανάτωση των ζώων τους;

Δεύτερον, προτίθεται το Υπουργείο να αποζημιώσει τους κτηνοτρόφους για τις τεράστιες απώλειες του εισοδήματός τους;

 Τρίτον, θα υπάρξει αποζημίωση για τις ζωοτροφές που καταναλώθηκαν και για τη συνολική απώλεια του εισοδήματος κατά τη διάρκεια της καραντίνας;

Τέταρτον, υπάρχει σχέδιο οικονομικής ενίσχυσης των κτηνοτρόφων για όλες τις επιπλέον δαπάνες λόγω των ζωονόσων;

 Πέμπτον, πώς θα αποκατασταθεί η ζημιά που προκλήθηκε στους κτηνοτρόφους από την απαγόρευση σφαγής και μετακίνηση ζώων ενόψει του Πάσχα, γεγονός που επέφερε μειωμένες τιμές και απώλεια εσόδων;

Έκτον, αναφορικά με τους μελισσοκόμους της περιοχής, εξετάζετε το ενδεχόμενο δημιουργίας μόνιμου μελισσοκομικού πάρκου στο δασικό σύμπλεγμα του Βορείου Έβρου; Θα πάω ξανά να τους επισκεφτώ γιατί έχω δεσμευτεί εκεί.

Προτίθεται το Υπουργείο να ανταποκριθεί στο αίτημα των μελισσοκόμων για συνέχιση της οικονομικής τους στήριξης για τα δύο επόμενα έτη εξαιτίας των συνεχόμενων απωλειών που υπέστησαν από φυσικές καταστροφές και επιδημίες;

Και τελευταίο -και κλείνω, κύριε Πρόεδρε, και ευχαριστώ για την ανοχή σας- υπάρχει πρόβλεψη για σταθερό πλαίσιο ενίσχυσης για τη βιωσιμότητα του κλάδου των μελισσοκόμων;

 Σας ευχαριστώ θερμά.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Χρηστίδου.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητή συνάδελφε, η συνδρομή της πολιτείας προς τους κτηνοτρόφους που επλήγησαν από τις πυρκαγιές του 2023 δεν σταμάτησε στα όσα εξέθεσα στην πρωτολογία μου.

Έχουμε την εφαρμογή του Μέτρου 5.2, ευρωπαϊκό πρόγραμμα του Προγράμματος Αγροτικής Ανάπτυξης 2014-2022, ύψους 45 εκατομμυρίων ευρώ, όπου προχωρήσαμε σε χρηματοδότηση όσων κτηνοτρόφων επλήγησαν από τον «Ντάνιελ» στη Θεσσαλία, αλλά και από τις πυρκαγιές του Ιουλίου του 2023 και υπέβαλαν αίτηση για αντικατάσταση του ζωικού κεφαλαίου. Η κάλυψη της εν λόγω δαπάνης που προβλέφθηκε με υπουργική απόφαση καλύπτει το 100%. Δηλαδή, πέραν των αποζημιώσεων των οποίων πήραν οι κτηνοτρόφοι για τα θανατοθέντα ζώα, θα έχουν και ανασύσταση-αντικατάσταση του ζωικού κεφαλαίου δωρεάν με το Μέτρο 5.2. Ήδη έχουν υποβληθεί τετρακόσιες σαράντα μία αιτήσεις εκ των οποίων οι δεκαοχτώ είναι στην Περιφέρεια Ανατολικής Μακεδονίας και Θράκης. Δώδεκα αιτήσεις εξ αυτών αφορούν την Περιφερειακή Ενότητα Έβρου. Ανέρχονται στο ύψος 1.200.000 ευρώ, ενώ άμεσα θα ανακοινωθούν και τα αποτελέσματα τα οποία αφορούν το πάγιο κεφάλαιο.

 Τώρα περνώντας στο μείζον θέμα των ζωονόσων που έπληξε όχι μόνο τον Έβρο, αλλά και ολόκληρη τη χώρα. Εκεί το Υπουργείο Αγροτικής Ανάπτυξης και η Κυβέρνηση συνολικά όχι μόνο, όπως αδίκως μας κατηγορείτε, δεν έδειξε ανικανότητα, αντιθέτως έδρασε άμεσα. Η πανώλη εκριζώθηκε οριστικά και βρισκόμαστε στο τέλος και της ευλογιάς. Με μεθοδικότητα, αποφασιστικότητα, με τη συνεργασία των κτηνιάτρων του Υπουργείου, των ΔΑΟΚ, αλλά και των ιδίων των κτηνοτρόφων πετύχαμε, όπως σας είπα, την εξάλειψη της πανώλης σε μια γιγαντιαία κτηνιατρική επιχείρηση, τη μεγαλύτερη που έχει γίνει ποτέ στη χώρα. Όπως σας είπα, καταβάλλεται και κάθε δυνατή προσπάθεια για να τελειώσουμε με την ευλογιά.

Τώρα, όσον αφορά τις αποζημιώσεις, όπως διαπιστώνει κανείς με μια γρήγορη ανάγνωση της ΚΥΑ του 2024 και του 2025, καταρχήν οι αυξήσεις που δίνονται στα ζώα, στα αμνοερίφια είναι κατά 100% αυξημένες σε σχέση με τις τιμές της προηγούμενης χρονιάς σε όλες τις κατηγορίες των ζώων και ανάλογα με την ηλικία των αιγοπροβάτων.

Τώρα για τα ποσά τα οποία έχουν δοθεί. Για το 2024 για αποζημιώσεις στην Περιφέρεια Ανατολικής Μακεδονίας και Θράκης έχουν δοθεί συνολικά 3.409.000 ευρώ και ειδικά για την Περιφερειακή Ενότητα του Έβρου 860.000 ευρώ στην Αλεξανδρούπολη και 762.000 ευρώ στην Ορεστιάδα. Αντίστοιχα για το 2025, στην Περιφέρεια Ανατολικής Μακεδονίας και Θράκης έχουν δοθεί 9.320.000 ευρώ. Στην Αλεξανδρούπολη δόθηκαν 1.593.000 και στην Ορεστιάδα 394.000 ευρώ.

Επιπλέον, επίκειται η έναρξη λειτουργίας στην Αλεξανδρούπολη του κτηνιατρικού εργαστηρίου σε συνεργασία με τον ΕΛΓΟ, όπως ακριβώς είχαμε υποσχεθεί στην επίσκεψη που έκανα εγώ ο ίδιος στην Αλεξανδρούπολη μαζί με τον Γενικό Γραμματέα του Υπουργείου και υπηρεσιακούς παράγοντες.

Όσον αφορά τις ζωοτροφές, γιατί είναι γεγονός ότι με εντολή του Υπουργείου, σύμφωνα και με τις ευρωπαϊκές οδηγίες, υπήρξε εγκλεισμός των ζώων μέσα στους στάβλους, υπήρξε αυξημένο κόστος. Σας ενημερώνω ότι εγκρίθηκαν από το Υπουργείο Οικονομικών, όπως ακριβώς είχε δεσμευτεί και ο Υπουργός, για de minimis καταβολή ενισχύσεων, ύψους 63 εκατομμυρίων ευρώ. Επίκειται τις επόμενες ημέρες η έκδοση της ΚΥΑ και θα ενισχυθούν οι κτηνοτρόφοι μας και με τις ζωοτροφές. Οι κτηνοτρόφοι σε όλη τη χώρα θα πάρουν 4 ευρώ και στις υπόλοιπες περιοχές ανάλογα με τον χρόνο εγκλεισμού στην περιοχή του Έβρου θα φτάσει τα 8 ευρώ ανά ζώο.

Όπως γίνεται κατανοητό από όλα τα παραπάνω εξαντλούμε στο έπακρο τις δημοσιονομικές μας δυνατότητες και χρησιμοποιούμε, αξιοποιούμε όλα τα διαθέσιμα χρηματοδοτικά εργαλεία για να βοηθήσουμε κτηνοτρόφους, αλλά και αγρότες.

 Όμως, κυρία Χρηστίδου, εάν έχετε κάποια συγκεκριμένη ομάδα η οποία αισθάνεται ότι κάπου δεν έχει ικανοποιηθεί ή ότι δεν έχει πληρωθεί, είμαι στη διάθεσή σας όποτε θελήσετε να έρθετε και κατ’ ιδίαν μαζί με τους ίδιους τους κτηνοτρόφους να συζητήσουμε το όποιο πρόβλημα τους απασχολεί.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

 Συνεχίζουμε τώρα με τη δεύτερη με αριθμό 3693/25-2-2025 ερώτηση εκ του κύκλου των αναφορών και ερωτήσεων του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς την Υπουργό Παιδείας, Θρησκευμάτων και Αθλητισμού με θέμα: «Αντιδράσεις της τοπικής κοινωνίας για την προτεινόμενη συγχώνευση του 18ου με το 9ο Δημοτικό Σχολείο Ξάνθης, όπου θα στεγάζονται συνολικά 370 μαθητές-Να επιταχυνθούν οι διαδικασίες ανέγερσης νέου σχολικού κτιρίου στον χώρο που έχει ήδη βρει ο Δήμος Ξάνθης».

Παρακαλώ, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, σας μεταφέρω την έντονη αγωνία και της κοινωνίας της πόλης, όπως αυτή ενσωματώνεται στην απόφαση του Δημοτικού Συμβουλίου, και βεβαίως και την αντίδραση του διδασκαλικού συλλόγου για την διαφαινόμενη κατάργηση του 18ου σχολείου και τη συγχώνευσή του με το 9ο Δημοτικό Σχολείο.

Εδώ υπάρχει μια πρόταση από πλευράς δευτεροβάθμιας η οποία συσπειρώνει απέναντί της ευρύτατα τμήματα του πληθυσμού, των γονέων και των δασκάλων. Με αυτήν την έννοια μας κάνει εντύπωση πώς μια δομή του Υπουργείου Παιδείας προχωράει σε μια θεσμική παρέμβαση, αγνοώντας τις διαθέσεις της κοινωνίας και κυρίως τις προϋποθέσεις κάτω από τις οποίες λαμβάνεται αυτή η απόφαση.

Ο σύλλογος των δασκάλων επικαλείται και την ομόφωνη απόφαση του Δημοτικού Συμβουλίου Ξάνθης, που λέει ότι οι τριακόσιοι εβδομήντα μαθητές είναι ένα τεράστιο σχολείο που θα χρησιμοποιούσαν έναν ανεπαρκή κατά παραδοχή της Διεύθυνσης της Πρωτοβάθμιας Εκπαίδευσης Ξάνθης αύλειο χώρο, χωρίς γυμναστήριο, χωρίς αίθουσα εκδηλώσεων, με τον συνωστισμό μεγάλου αριθμού είκοσι, είκοσι τριών μαθητών σε πολύ μικρές αίθουσες των είκοσι τετραγωνικών μέτρων, ήτοι σχεδόν ένα τετραγωνικό μέτρο ανά μαθητή.

Εδώ έρχεται και η επιβεβαίωση ότι υπάρχει μια τεράστια αντίφαση στη μέχρι τώρα πορεία. Διότι η ίδια η Διεύθυνση της Πρωτοβάθμιας Εκπαίδευσης Ξάνθης απέστειλε έγγραφο με επανακοινοποίηση στις 2 Φεβρουαρίου του 2024 με θέμα «άμεσες και επείγουσες ανάγκες σχολικών μονάδων του Δήμου Ξάνθης», όπου έθετε ως πρώτη προτεραιότητα την ανέγερση του 18ο σχολείου, διότι απαιτούνται επιπλέον αίθουσες διδασκαλίας και ο αύλειος χώρος στο σχολείο είναι αρκετά μικρός. Αιφνιδίως και οι δύο αυτές προϋποθέσεις ξεπεράστηκαν. Ο δε Δήμος λέει ότι η ανέγερση της νέας σχολικής μονάδας έχει ήδη δρομολογηθεί και από τις προηγούμενες δημοτικές αρχές. Βρέθηκε κατάλληλος χώρος, περίπου δώδεκα χιλιάδων στρεμμάτων, για τον οποίο υπάρχει σύμφωνη γνώμη παραχώρησης από το ΥΠΑΤ και για το οποίο έχουν δρομολογηθεί οι διαδικασίες έγκρισης του τοπικού ρυμοτομικού σχεδίου.

Δηλαδή, ενώ υπάρχει μια διαδικασία στην οποία συμφωνούν ο Δήμος, η τοπική κοινωνία, οι γονείς, οι μαθητές, οι εκπαιδευτικοί έχει δρομολογηθεί, έρχεται μια αιφνίδια απόφαση και λέει «τελειώνουν αυτά που ξέρατε, θα καταργηθεί το 18ο, θα συσσωρευθούν οι μαθητές στο 9ο», με αποτέλεσμα να έχουμε σήμερα μια ένταση στη σχολική κοινότητα της Ξάνθης.

Επομένως, ερωτάται η Κυβέρνηση: Σε ποιες ενέργειες προτίθενται να προβούν οι Υπουργοί ώστε να μην συγχωνευτούν τα δύο σχολεία της Ξάνθης; Πώς σκοπεύουν να συνδράμουν τον Δήμο Ξάνθης για την επιτάχυνση των διαδικασιών ανέγερσης της νέας σχολικής μονάδας που θα στεγάσει το 18ο Δημοτικό Σχολείο;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ξανθόπουλο.

Θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Κωνσταντίνος Βλάσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, σας ευχαριστώ πρώτα απ’ όλα για την ερώτηση και το ενδιαφέρον που δείχνετε για την περιοχή της Ξάνθης και την ποιότητα της παρεχόμενης εκπαίδευσης στα σχολεία της. Η ευαισθησία αυτή είναι και θεμιτή και θεσμικά αναγκαία, πόσο μάλλον όταν μιλάμε για μια τέτοια περιοχή και βέβαια όσον αφορά για ζητήματα που αφορούν τα παιδιά, τους εκπαιδευτικούς και την καθημερινότητά τους.

Θέλω, όμως, πρώτα από όλα να καταστήσω σαφές ότι η προτεινόμενη συγχώνευση του 9ου με το 18ο Δημοτικό Σχολείο Ξάνθης δεν συνιστά υποβάθμιση. Αντιθέτως για εμάς αποτελεί διοικητικά τεκμηριωμένη και οργανωτικά αναγκαία μεταβολή για λόγους λειτουργικής ορθολογικοποίησης, παιδαγωγικής συνέπειας και χρηστής διαχείρισης των υποδομών. Να σας πω, κύριε συνάδελφε, ότι αυτά τα δύο σχολεία συστεγάζονται και συλλειτουργούν από το 2001 στον ίδιο ακριβώς χώρο. Επομένως, μιλάμε για συναυλιζόμενες μονάδες που ήδη λειτουργούν ως μια σχολική κοινότητα στην πράξη.

Το 19ο Δημοτικό Σχολείο ιδρύθηκε ώστε κατά πρώτον να δοθούν έξι νέες οργανικές θέσεις, διότι το ισχύον τότε θεσμικό πλαίσιο -μιλάμε για τον ν.1566/1985- δεν επέτρεπε να υπερβαίνουν τις δώδεκα οι οργανικές θέσεις για ένα σχολείο και εν προκειμένω του 9ου Δημοτικού Σχολείου. Αυτός ήταν ακριβώς ο λόγος που τότε δημιουργήθηκε. Αν, δηλαδή, ίσχυε αυτός ο νόμος, θα μπορούσαν απλά να προστεθούν οι έξι οργανικές θέσεις.

Κατά δεύτερον, αυτό έγινε για να καλύψει τη σημαντική τότε αύξηση των μαθητών, η οποία ανερχόταν στα 450 παιδιά, ενώ η ανέγερση ενός νέου διδακτηρίου παρέμεινε αναγκαία.

Τώρα όμως δεν μπορούμε να αγνοήσουμε ποια είναι τα νέα αριθμητικά δεδομένα. Το σχολικό έτος 2013-2014 τα δύο σχολεία είχαν 414 μαθητές, 36 μαθητές λιγότερους από τότε που είχε δημιουργηθεί και το δεύτερο, ενώ το σχολικό έτος 2024-2025 φοιτούν 366 παιδιά, δηλαδή επιπλέον πτώση 48 μαθητών και κατάργηση 4 τμημάτων. Συνολικά, από τους 450 μαθητές, πέφτουμε γύρω στους 100 μαθητές.

Σε ένα τέτοιο περιβάλλον φθίνοντος μαθητικού πληθυσμού καταλαβαίνετε ότι η συγχώνευση διασφαλίζει επαρκή κατανομή των μαθητών, ορθολογική αξιοποίηση αιθουσών, ενιαία διοικητική εποπτεία, καλύτερη παρακολούθηση του «Myschool» και αποφυγή διοικητικών επικαλύψεων.

Για να μην καταχραστώ τον χρόνο θα απαντήσω στα υπόλοιπα στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, είναι προφανές ότι δεν θα αμφισβητήσω τα στοιχεία τα οποία καταθέτετε στη Βουλή, αλλά επισημαίνω από το κείμενο της ερώτησής μου ότι μιλάμε για ένα τεράστιο σχολείο -το λέει ο Δήμος Ξάνθης- 370 μαθητών που θα χρησιμοποιούσαν έναν ανεπαρκή κατά παραδοχή της Διεύθυνσης Πρωτοβάθμιας Εκπαίδευσης αύλειο χώρο χωρίς γυμναστήριο, χώρος αίθουσα εκδηλώσεων, με τον συνωστισμό μεγάλου αριθμού μαθητών, 20-23, σε αίθουσες των 20 τετραγωνικών μέτρων.

 Αυτά που είπα τα επαναλαμβάνω για να γίνει γνωστό στην Αίθουσα και κυρίως σε εσάς ότι εδώ ερχόμαστε να αντιμετωπίσουμε πρόβλημα, όχι να διαιωνίσουμε πρόβλημα. Το έγγραφο της Διεύθυνσης Πρωτοβάθμιας Εκπαίδευσης με ημερομηνία 2 Φεβρουαρίου 2024 έθετε ως πρώτη προτεραιότητα την ανέγερση του 18ου Δημοτικού Σχολείου. Σήμερα έχει προχωρήσει η διαδικασία με το οικόπεδο αυτό των 12 στρεμμάτων. Έχουμε ξεκινήσει, δηλαδή, για να φτιάξουμε ένα σχολείο και μολονότι οι συνθήκες που θα δημιουργηθούν στο συγχωνευμένο 9ο Δημοτικό Σχολείο θα είναι δύσκολες, εσείς ουσιαστικά διακόπτετε αυτήν την πορεία της δημιουργίας του δεύτερου σχολείου, επικαλούμενοι αριθμητικά στοιχεία τα οποία προσώρας είναι έτσι όπως τα λέτε, αλλά δεν παύουν να φωνάζουν για την ανάγκη δημιουργίας επιπλέον σχολείου. Με 370 μαθητές σε τόσο μικρό αύλειο χώρο, σε αίθουσες των 20 τετραγωνικών με 20-23 μαθητές δεν επιλύουμε προβλήματα, απλώς συμβιβαζόμαστε με την υπάρχουσα κατάσταση.

Με την έννοια αυτή, λοιπόν, έχει πολύ μεγάλη σημασία να αλλάξει ο σχεδιασμός, γιατί ακριβώς αυτός ο σχεδιασμός δεν επιβλήθηκε, διότι κάποιοι φωστήρες είχαν κάποια έμπνευση, αλλά από τις υλικές συνθήκες διαβίωσης των παιδιών και των δασκάλων τους. Πολλώ δε μάλλον ενισχύεται η δική μας άποψη διότι ο δήμος -και μάλιστα είναι ενδεικτικό ότι κάνει αναφορά σε προηγούμενες δημοτικές αρχές, που σημαίνει ότι είναι ένα πάγιο αίτημα, δεν είναι αίτημα της συγκυρίας, δεν είναι αίτημα του τώρα- έχει δρομολογήσει εξελίξεις και βρέθηκε το οικόπεδο σε πολύ κοντινή απόσταση από εκεί που λειτουργεί το σχολείο.

Άρα κατά την άποψή μας η κατεύθυνση του Υπουργείου θα έπρεπε να είναι η επισπεύδουσα δύναμη για να πάμε σε ένα καινούργιο σχολείο, όπου τα παιδιά όντως θα μορφώνονται σε συνθήκες και σε περιβάλλον που προσιδιάζει στο 2025.

Αντ’ αυτού επικαλείστε τα αριθμητικά στοιχεία τα οποία ώθησαν στην Πρωτοβάθμια Διεύθυνση να υιοθετήσει την άποψη αυτή και ουσιαστικά κάνετε ένα πολύ μεγάλο πισωγύρισμα στις εκπαιδευτικές ανάγκες της περιοχής, αλλά και στις προσπάθειες που έχουν γίνει μέχρι τώρα.

Θεωρώ ότι πρέπει να το ξανασκεφτείτε. Όλη η προσπάθεια που έγινε με την ανεύρεση του κατάλληλου οικοπέδου, το οποίο προσιδιάζει στην ανοικοδόμηση του σχολείου και οι συνθήκες που αντιμετωπίζουν τα παιδιά στο ήδη υφιστάμενο σχολικό περιβάλλον νομίζω είναι αψευδείς μάρτυρες και ότι είναι αναγκαίες προϋποθέσεις για να ανασκευάσετε την άποψη αυτή που έχετε εκφράσει και να επισπεύσετε την ανοικοδόμηση και τη λειτουργία του 18ου Δημοτικού Σχολείου στον νέο χώρο που έχει παραχωρήσει ο Δήμος της Ξάνθης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ξανθόπουλο.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, δεν αγνοούμε τις ευαισθησίες της τοπικής κοινωνίας. Το αντίθετο, τις παρακολουθούμε και στενά και με σεβασμό. Όμως αυτό που πρέπει να κάνουμε, είναι πάντα να λέμε την αλήθεια. Η αλήθεια είναι ότι η συγχώνευση δεν είναι συρρίκνωση, όπως μόλις είπατε, είναι ενοποίηση δύο μονάδων που ήδη λειτουργούν στον ίδιο χώρο εδώ και είκοσι χρόνια τώρα.

Για να είμαι εντελώς ξεκάθαρος σε ένα σημείο που έχει και σε εσάς προκαλέσει ανησυχία, αλλά και στην τοπική κοινωνία ενδεχομένως, να πω ότι καμία οργανική θέση δεν χάνεται. Το εκπαιδευτικό προσωπικό διατηρείται πλήρως. Οι οργανικές θέσεις του 18ου Δημοτικού Σχολείου μεταφέρονται αυτούσιες στο ενιαίο οκταθέσιο σχολείο, ενώ και η διοικητική διάρθρωση παραμένει ενισχυμένη με έναν διευθυντή και δύο υποδιευθυντές. Ταυτόχρονα, ο εξοπλισμός των αιθουσών ενισχύεται και μάλιστα θα δρομολογηθούν και παρεμβάσεις διαρρύθμισης, ώστε να εξασφαλιστεί καλύτερη αξιοποίηση των υπαρχόντων χώρων.

Όσον αφορά το αίτημα για την ανέγερση νέου σχολείου, η πρόθεση είναι καθ’ όλα σεβαστή. Ωστόσο όπως μας αναφέρει και η αρμόδια Περιφερειακή Διεύθυνση δεν υπάρχει έως σήμερα ώριμος φάκελος ούτε βέβαια τεχνική μελέτη από τον δήμο. Επομένως εμείς είμαστε ανοιχτοί σε κάθε συζήτηση όταν υπάρχει σχετική τεκμηρίωση.

Για να ολοκληρώσουμε, δεν μιλάμε για κατάργηση, μιλάμε για λειτουργική ενοποίηση, που διασφαλίζει ένα ενιαίο παιδαγωγικό και διοικητικό στίγμα, έναν καλύτερο συντονισμό των δράσεων, αποφυγή διπλών διοικητικών δομών στον ίδιο όπως είπα φυσικό χώρο.

Και εν τέλει, κύριοι συνάδελφοι, να το πούμε και να το τονίσουμε, η ποιότητα της εκπαίδευσης δεν εξαρτάται μόνο από τις πινακίδες των σχολείων -γιατί τώρα γι’ αυτό μιλάμε-, αλλά από την καθημερινή υποστήριξη των εκπαιδευτικών, την επαρκή στελέχωση, τη λογική οργάνωσης του σχολικού περιβάλλοντος. Αυτή είναι η πολιτική αυτής της Κυβέρνησης και του Υπουργείου: ισχυρές, σύγχρονες λειτουργικές μονάδες. Και όλα αυτά πάντα με τεκμηρίωση και σεβασμό.

 Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

 Κυρίες και κύριοι συνάδελφοι, θα ήθελα να ανακοινώσω προς το Σώμα ότι οι Υπουργοί Εξωτερικών, Εθνικής Οικονομίας και Οικονομικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 9-5-2025 σχέδιο νόμου: «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».

Παραπέμπεται στην αρμόδια Διαρκή Επιτροπή.

Επίσης, ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό από τις 8 Ιουνίου 2025 έως τις 10 Ιουνίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τέλος, έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων, όπως και διανεμηθεί στα Τμήματα Έκδοσης Πρακτικών και εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Παρασκευής 10 Ιανουαρίου 2025, της Δευτέρας 13 Ιανουαρίου 2025, της Τρίτης 14 Ιανουαρίου 2025, της Τετάρτης 15 Ιανουαρίου 2025, της Πέμπτης 16 Ιανουαρίου 2025, της Παρασκευής 17 Ιανουαρίου 2025, της Δευτέρας 20 Ιανουαρίου 2025 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, τα Πρακτικά της Παρασκευής 10 Ιανουαρίου 2025, της Δευτέρας 13 Ιανουαρίου 2025, της Τρίτης 14 Ιανουαρίου 2025, της Τετάρτης 15 Ιανουαρίου 2025, της Πέμπτης 16 Ιανουαρίου 2025, της Παρασκευής 17 Ιανουαρίου 2025, της Δευτέρας 20 Ιανουαρίου 2025 επικυρώθηκαν.

Επίσης, θα ήθελα να σας ενημερώσω ότι η τέταρτη με αριθμό 847/5-5-2025 επίκαιρη ερώτηση πρώτου κύκλου της Βουλευτού Β1΄ Βορείου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδα» κ. Αφροδίτη Κτενά προς τον Υπουργό Περιβάλλοντος και Ενέργειας με θέμα: «Άμεσα να παρθούν μέτρα αντιπυρικής προστασίας μπροστά στην έναρξη της αντιπυρικής περιόδου στον Δήμο Πεντέλης» δεν θα συζητηθεί κατόπιν συνεννόησης.

Συνεχίζουμε τώρα με την τρίτη με αριθμό 829/2-5-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «“Το πάρτι’’ στην αγορά καυσίμων «καλά κρατεί», γράμμα κενό οι όποιες παρεμβάσεις».

Παρακαλώ, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

 Κύριε Κώτσηρα, κύριε Υπουργέ, νομίζω ότι το θέμα της σημερινής μου επίκαιρης ερώτησης είναι επίκαιρο, αν μη τι άλλο απασχολεί σχεδόν το σύνολο των Ελλήνων πολιτών, γιατί μιλάμε για την αγορά καυσίμων, μία αγορά η οποία πέραν από το δομικό έλλειμμα ανταγωνισμού που τη διέπει, πέραν από το ζήτημα της σώρευσης και της συγκεντροποίησης της εν λόγω αγοράς, έχουμε πλέον και αποκρυσταλλωμένα συμπεράσματα σχετικών ερευνών διαφόρων φορέων, όπως για παράδειγμα η Επιτροπή Ανταγωνισμού, το ΙΟΒΕ, το Εθνικό Μετσόβιο Πολυτεχνείο, που προσφάτως είδαν το φως της δημοσιότητας τη χρονιά που πέρασε και που συνετέλεσαν στην τροποποίηση του νομοθετικού πλαισίου περί τα τέλη του ίδιου έτους.

Η κατάσταση στην αγορά καυσίμων φαίνεται ότι παραμένει δυστυχώς ιδιαιτέρως ανησυχητική με τα φαινόμενα παραβατικότητας να γιγαντώνονται, να διογκώνονται με γεωμετρική σχεδόν πρόοδο, παρά τις τελευταίες νομοθετικές πρωτοβουλίες και την αυστηροποίηση βεβαίως των ποινών και ειδικότερα για το σύνολο της ελληνικής κοινωνίας που πλήττεται από αυτό, από τη λαθρεμπορία στα καύσιμα.

Είναι μια δεύτερη διαχρονική πληγή της αγοράς, πλήττει καταναλωτές και δημόσιο, ενισχύοντας τον αθέμιτο ανταγωνισμό εις βάρος των υγιών επιχειρήσεων, με την πολιτεία να δείχνει μάλλον ανήμπορη να διαχειριστεί την κατάσταση, καθώς ακόμα και οι όποιες παρεμβάσεις δεν φαίνεται πρακτικά να πιάνουν τόπο, να αποδίδουν.

Μέσα σε όλα αυτά έχουμε την πολυπλοκότητα των μηχανισμών παραποίησης των συστημάτων εισροών εκροών. Ξέρετε ότι η σύγχρονη τεχνολογία, το artificial intelligence, η τεχνητή νοημοσύνη τρέχει πιο γρήγορα για τους παραβάτες απ’ ό,τι για την έννομη τάξη, απ’ ό,τι για την ίδια την πολιτεία.

Έχουμε λοιπόν σοβαρά ζητήματα όσον αφορά την παραποίηση των συστημάτων εισροών-εκροών, τη συμβολή εξειδικευμένων πλέον τεχνολογικών προγραμμάτων με δυνατότητα απομακρυσμένου ελέγχου, με remote controls ουσιαστικά που κλέβουν τους Έλληνες πολίτες. Αυτό πραγματικά συμβαίνει. Η δεδομένη υποστελέχωση επιπροσθέτως των υπηρεσιών και των ελέγχων είτε από την ΑΑΔΕ είτε από το Τμήμα Μετρολογίας της Γενικής Γραμματείας Βιομηχανίας, η έλλειψη πολλές φορές τεχνογνωσίας των εμπλεκόμενων υπαλλήλων, όλα αυτά, όπως αντιλαμβάνεστε, συντείνουν στο να υπάρχει ένα τεράστιο πρόβλημα που δεν έχει λυθεί. Και συνεχίζουμε πέραν από το ζήτημα των προσμίξεων στα καύσιμα και της χαμηλής ποιότητας που δυστυχώς υπάρχει, έχουμε μια αποδεδειγμένη κλοπή των πολιτών από συγκεκριμένες παραβατικές εταιρείες.

Και να σας προλάβω, γιατί ήρθε στο φως της δημοσιότητας τις τελευταίες μέρες και ένα ζήτημα επισταμένων ελέγχων, είναι μικρό το πλήθος. Θέλω να πιστεύω ότι αυτό θα πάρει μια σοβαρή διάσταση στο μέλλον, γιατί δείχνει πιο πολύ δειγματοληπτικού χαρακτήρα να είναι οι παρεμβάσεις και οι έλεγχοι σε σχέση με το σύνολο των παραβάσεων ανά τη χώρα.

Παρά ταύτα, καταλήγω στα εξής δύο ερωτήματα.

Σε ποιες ενέργειες προτίθεστε να προβείτε για την περαιτέρω ενίσχυση και εμβάθυνση του κρατικού μηχανισμού και την πιθανότητα δημιουργίας ενός μόνο φορέα εποπτείας προς επίλυση των όποιων στρεβλώσεων στην προβλεπόμενη διαδικασία ελέγχου και προς ευδιάκριτη αποτύπωση των όποιων αποτελεσμάτων;

Και δεύτερον, ποια είναι η εικόνα των στατιστικών στοιχείων που αφορούν τους συγκεκριμένους ελέγχους των αρμόδιων υπηρεσιών τουλάχιστον για το πρώτο τρίμηνο του 2025;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μαμουλάκη.

Θα απαντήσει ο Υφυπουργός Εθνικής Οικονομίας και Οικονομικών, ο κ. Γεώργιος Κώτσηρας.

Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, πράγματι ζητήματα που έχουν να κάνουν με την πάταξη της φοροδιαφυγής, την πάταξη του λαθρεμπορίου, τη διασφάλιση κατ’ επέκταση της νομιμότητας εν γένει, αλλά και των εσόδων του κράτους, αλλά και η εδραίωση της ασφάλειας για τους Έλληνες πολίτες και του υγιούς ανταγωνισμού για τις επιχειρήσεις είναι μια σημαντική προτεραιότητα για την Κυβέρνησή μας.

Γι’ αυτόν τον λόγο έχει ενεργοποιηθεί ένας πολύ μεγάλος αριθμός πολλαπλών μηχανισμών για τη διενέργεια τελωνειακών και φορολογικών ελέγχων προς όλες τις κατευθύνσεις χωρίς εξαιρέσεις προφανώς, με στόχο την αποτροπή και την καταπολέμηση φαινομένων φοροδιαφυγής, λαθρεμπορίου και αποφυγής καταβολής δασμών.

Είναι η φύση των ελέγχων αυτών σύνθετη και γι’ αυτόν τον λόγο προφανώς υπάρχουν αρκετές υπηρεσίες της ελληνικής πολιτείας οι οποίες ασχολούνται και είναι εντεταλμένοι στο να προβαίνουν σε αυτού του είδους τους ελέγχους, πολλές εκ των οποίων προφανώς εκφεύγουν και από την αρμοδιότητα του Υπουργείου Εθνικής Οικονομίας και Οικονομικών.

Αλλά για την πληρότητα της απάντησης και από σεβασμό στη διαδικασία του κοινοβουλευτικού ελέγχου, εγώ θα σας αναφέρω ενδεικτικά στοιχεία από τις αρμόδιες αρχές, ας πούμε από τα κλιμάκια ελέγχου διακίνησης και αποθήκευσης καυσίμων που έχουν συσταθεί και λειτουργούν στο Υπουργείο Περιβάλλοντος και Ενέργειας.

Από 1-1-2025 έως 31-3-2025 διενεργήθηκαν 781 έλεγχοι σε πρατήρια υγρών καυσίμων. Από τη Γενική Γραμματεία Βιομηχανίας του Υπουργείου Ανάπτυξης επίσης έχουν γίνει το προηγούμενο διάστημα του 2023 και του 2024 3.945 έλεγχοι συστημάτων μέτρησης ποσότητας καυσίμων και έχουν διαπιστωθεί 154 παραβάσεις.

Σε ό,τι αφορά στο ΣΔΟΕ που είναι ένα κομμάτι διοικητικού ελέγχου που υπάγεται στο Υπουργείο Εθνικής Οικονομίας και Οικονομικών, έχουν υπάρξει πλήθος ελέγχων σε εταιρείες εμπορίας και σε πρατήρια υγρών καυσίμων, αξιοποιώντας δεδομένα που προέκυψαν τόσο στο πλαίσιο των επιτόπιων ελέγχων όσο και στοιχεία που αντλήθηκαν από τη βάση δεδομένων του συστήματος εισροών και εκροών. Έχει προβεί σε άνοιγμα λογαριασμών και έχει εκδώσει κατά τα έτη 2023-2025 είκοσι μία αποφάσεις επιβολής προστίμων για μη κανονικά δείγματα καυσίμων, ενώ έχει προβεί προσφάτως σε δύο σφραγίσεις πρατηρίων που αφορούν παραβάσεις λαθρεμπορίας.

Αντίστοιχες υπηρεσίες και ελέγχους έχουν λάβει χώρα από το Υπουργείο Προστασίας του Πολίτη, στο πλαίσιο και της πρόσφατης τροποποίησης της οργανωτικής δομής της Ελληνικής Αστυνομίας, ενώ σε σχέση με την ΑΑΔΕ που έχει έναν μεγάλο όγκο εργασιών σε ό,τι έχει να κάνει με τους ελέγχους σε παραβάσεις όπως αυτές που αναφέρετε στην ερώτησή σας, κατά το πρώτο τρίμηνο του 2025 έχουν διενεργηθεί 648 έλεγχοι από την Ελεγκτική Υπηρεσία Τελωνείων, έχοντας διαπιστωθεί 153 παραβάσεις.

Κατά την ίδια περίοδο, κατ’ εφαρμογή της νομοθεσίας που προβλέπει τη λήψη μέτρων δέουσας επιμέλειας στις εταιρείες που διαθέτουν και διακινούν καύσιμα σε σχέση με τα συναλλασσόμενα πρατήρια, έχουν επιβληθεί σε 165 πρατήρια καυσίμων μέτρα διακοπής διάθεσης και διακίνησης ενεργειακών προϊόντων.

Από 31-10-2024 έως 31-3-2025 εκδόθηκαν συνολικά από την Επιτελική Υπηρεσία Τελωνειακών Ελέγχων 243 ειδικές εντολές για διακοπή της διάθεσης καυσίμων στα πρατήρια λόγω διαφόρων ελλείψεων σε βεβαιώσεις και υπεύθυνες δηλώσεις.

Την περασμένη Παρασκευή δε -αναφερθήκατε και εσείς στην ερώτησή σας- ανακοινώθηκε ότι οι τελωνειακοί ελεγκτές της ΑΑΔΕ επίσης προχώρησαν σε διετή σφράγιση πέντε πρατηρίων καυσίμων σε Αττική και Θεσσαλονίκη, καθώς υπήρχαν παρεμβάσεις στους μηχανισμούς των αντλιών και στο σύστημα εισροών-εκροών, παρέχοντας μικρότερη ποσότητα καυσίμου από την αναγραφόμενη.

Βλέπουμε λοιπόν ότι υπάρχει μια συντεταγμένη προσπάθεια από την ελληνική πολιτεία με μεγάλο αριθμό μηχανισμών και με κυρίαρχο μηχανισμό, αν μου επιτρέπετε, και τον μηχανισμό της ΑΑΔΕ που έχει κάνει μια πολύ σημαντική προσπάθεια στον εντοπισμό και στις κυρώσεις που πρέπει να επιβληθούν σε αυτά τα φαινόμενα.

Στη δευτερολογία μου θα σας αναφέρω και τι προγραμματισμός υπάρχει για το επόμενο χρονικό διάστημα, αλλά νομίζω προκύπτει κάτι που όλοι θεωρώ ότι θέλουμε και επιθυμούμε, να υπάρξει αυτή η απαιτούμενη τάξη σε αυτόν τον κρίσιμο τομέα της αγοράς που συμπαρασύρει πολλά ζητήματα και σε επίπεδο οικονομίας και σε επίπεδο κοινωνίας.

Η προσπάθεια αυτή συνεχίζεται. Θα συνεχιστεί το επόμενο διάστημα και με τα στοιχεία που θα δώσω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Αστακού Αιτωλοακαρνανίας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Παρακαλώ, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Νομίζω ότι το ζήτημα το οποίο συζητάμε σήμερα, δηλαδή το ζήτημα της λαθρεμπορίας, πιο συγκεκριμένα της παραποίησης στα συστήματα εισροών-εκροών αλλά και της ίδιας της αντλίας, δηλαδή στην κλοπή των Ελλήνων φορολογουμένων, των Ελλήνων πολιτών από μια συγκεκριμένη τάξη, από κάποιους παραβατικούς δρώντες στην αγορά καυσίμων, έχει τεράστιες διαστάσεις και πολύ μεγάλο βάθος και βλέπετε τη σύνδεση με την παραβατικότητα εν γένει στη χώρα.

Άρα, νομίζω ότι είναι ζήτημα οικονομικό, κοινωνικό, αλλά και εξόχως πολιτικό. Πολιτικό στην πτυχή που άπτεται του ελέγχου και της πολιτικής βούλησης ή μη να παταχθεί μια παθογένεια πολλών δεκαετιών προφανώς. (XS)

Ξεκινάω από τα μαθηματικά, τα οποία πάντοτε είναι πεισματάρικα και καταδεικνύουν την πραγματικότητα: Κύριε Κώτσηρα, το σύνολο των πρατηρίων καυσίμων στη χώρα είναι έξι χιλιάδες οκτακόσια εξήντα. Πώς δικαιολογείτε το γεγονός ότι μόλις σε δύο επιχειρήσεις επιβλήθηκε το πρόστιμο των 150.000 ευρώ. Είναι το προβλεπόμενο πρόστιμο, όταν αποδεδειγμένα υπάρχει παραβίαση, παράβαση στο σύστημα, παραποίηση δηλαδή στα συστήματα εισροών – εκροών. Όταν έχουμε έξι χιλιάδες οχτακόσια εξήντα πρατήρια σε όλη τη χώρα και γνωρίζουμε από τους φίλους μας, από τους συγγενείς μας, από τους ανθρώπους μας ότι αυτή η κλοπή στην αντλία έχει πάρει ανεξέλεγκτες διαστάσεις, πώς γίνεται από έξι χιλιάδες οκτακόσια εξήντα πρατήρια καυσίμων σε όλη τη χώρα, μόλις σε δύο να έχει επιβληθεί το πρόστιμο των 150.000 ευρώ που είναι το προβλεπόμενο πρόστιμο;

Αυτό, κατά την άποψή μου, καταδεικνύει ένα δομικό έλλειμμα πραγματικού και επισταμένου ελέγχου σε αυτό το ζήτημα. Βεβαίως, προσπάθειες καταβάλλονται, δεν θέλω να μηδενίσουμε τίποτα. Όμως, όταν έχεις πραγματικά έναν ελέφαντα στο δωμάτιο, οφείλεις να πάρεις και τα κατάλληλα μέτρα για να διώξεις τον ελέφαντα από το δωμάτιο, ειδάλλως ο ελέφαντας θα σε καταπατήσει και αυτό συμβαίνει τώρα με τους φορολογουμένους.

Να αναφέρω σαν παράδειγμα την περιοχή της Κρήτης -δυστυχώς υπάρχει παντού, κύριε Πρόεδρε- αν πάτε με ένα ντεπόζιτο να ζητήσετε καύσιμο από ένα πρατήριο, κατά πάσα πιθανότητα -όχι σε όλα προφανώς- δεν θα σας το δώσουν, γιατί υπάρχει μέτρηση.

Θέλω να πω, λοιπόν, ότι η τεχνητή νοημοσύνη -όπως είπα και στην πρωτολογία μου- δυστυχώς, συνδράμει την παραβατική συμπεριφορά στο συγκεκριμένο ζήτημα.

Τώρα, νομίζω ότι από την πρωτολογία σας προσπαθείτε να αποδείξετε ότι υπάρχει βούληση. Δεν θέλω να το αμφισβητήσω αυτό. Εδώ είμαστε και θα κρίνουμε. Γι’ αυτό ζήτησα και τα στοιχεία του πρώτου τριμήνου του 2025, αλλά πραγματικά είναι σαν η αγορά, οι παραβατικοί δρώντες στην αγορά καυσίμου να έχουν μπαζούκας και η πολιτεία, η Κυβέρνηση εν προκειμένω, να έχει ξύλινα σπαθιά. Νομίζω ότι έτσι δεν μπορούμε να αντιμετωπίσουμε τη γάγγραινα, το πρόβλημα και με τις διαστάσεις που έχει πάρει.

Θεωρούμε ότι πρέπει να πιέσουμε στην κατεύθυνση των επισταμένων ελέγχων. Αυτός είναι και ο στόχος άλλωστε, της συγκεκριμένης επίκαιρης ερώτησης. Δράττομαι της ευκαιρίας να αναφέρω το εξής: Σήμερα δημοσιοποιήθηκαν τα στοιχεία της ΕΛΣΤΑΤ που δείχνουν ότι το 2019 -μας βλέπουν και τα νέα παιδιά- το κρέας, το ψωμί ήταν 40% φθηνότερο απ’ ό,τι το 2025. Το 2019 τα έξοδα ταξιδιού των Ελλήνων πολιτών ήταν 40% φθηνότερα απ’ ό,τι είναι το 2025. Αυτό είναι κάτι το οποίο το καταλαβαίνουν και οι Έλληνες πολίτες.

Στα καύσιμα δε, παραμένει ο υψηλός φόρος, ο μνημονιακός ειδικός φόρος κατανάλωσης. Για δημοσιονομικούς λόγους λέτε εσείς. Εμείς θεωρούμε ότι χρειάζεται μια κίνηση που θα αποφορτίσει τους πολίτες. Και στα καύσιμα ισχύει η ίδια κατάσταση, είναι αυξημένα πάρα μα πάρα πολύ, τη στιγμή μάλιστα που καλούνται να επωμιστούν το σύνολο αυτών των αυξήσεων οι ίδιοι φορολογούμενοι.

Κλείνω με αυτό, κύριε Πρόεδρε.

Περιμένω να ακούσω και την δευτερολογία σας, κύριε Κώτσηρα, κύριε Υπουργέ. Θέλω να πιστεύω ότι από τη δευτερολογία σας θα αποδειχθεί η εν λόγω βούληση για τους πιο ενισχυμένους, πιο εμπεριστατωμένους πιο στοχευμένους ελέγχους. Αναφέρομαι και σε χωρικά πιο στοχευμένους ελέγχους, γιατί και αυτό είναι ένα άλλο ζήτημα. Κάποιες περιοχές δράττονται της ευκαιρίας αυτής, ότι δεν υπάρχει έλεγχος, δεν υπάρχει η αίσθηση ότι κάποτε θα τιμωρηθούν. Αυτό το αίσθημα ατιμωρησίας σε τέτοιους παραβάτες -όπου υπάρχει το οικονομικό έγκλημα, εννοώ και το οικονομικό υποκείμενο- είναι το μεγάλο το κίνητρό τους.

 Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Μαμουλάκη.

Τον λόγο έχει ο Υφυπουργός Εθνικής Οικονομίας και Οικονομικών κ. Γεώργιος Κώτσηρας.

Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, νομίζω ότι κατά την πρωτολογία μου παρέθεσα όσο πιο πολλά στοιχεία ήταν εφικτό σε σχέση με τους πολλούς και πολυδιάστατους και πολυεπίπεδους ελέγχους που γίνονται στην αγορά από όλους τους μηχανισμούς της ελληνικής πολιτείας, είτε αυτοί ανήκουν στο Υπουργείο Εθνικής Οικονομίας και Οικονομικών, όπως είναι το ΣΔΟΕ είτε είναι ανεξάρτητες αρχές, όπως είναι η ΑΑΔΕ είτε αφορούν σε άλλα Υπουργεία και σε άλλες δομές. Πράγματι, το συγκεκριμένο ζήτημα είναι ένα ζήτημα το οποίο θέλει επιμονή, θέλει σταθερή επιδίωξη, θέλει επιχειρησιακό σχέδιο.

Ενδεικτικά, αναφέρω ότι για το 2025 έχει εγκριθεί η περαιτέρω προπλήρωση στην ΑΑΔΕ σαράντα έξι θέσεων ΠΕ Τελωνειακών, δεκατέσσερις θέσεις ΤΕ Τελωνειακών και δεκαοχτώ θέσεις ΔΕ Τελωνειακών, προκειμένου να ενισχύσουν τις προσπάθειες που γίνονται, ενώ σύμφωνα με το επιχειρησιακό σχέδιο της ΑΑΔΕ για το 2025 θα υπάρξει ακόμα μεγαλύτερη αξιοποίηση των σύγχρονων εργαλείων τεχνητής νοημοσύνης -που και εσείς αναφέρατε στην ερώτησή σας- και ανάλυσης δεδομένων με τη δημιουργία εξειδικευμένων κέντρων, όπου θα εντοπίζονται και θα αντιμετωπίζονται παραβατικές συμπεριφορές.

Είναι δεδομένο ότι η τεχνολογία είναι ένας σημαντικός σύμμαχος σε αυτή την προσπάθεια, γιατί πράγματι όταν το έγκλημα εξελίσσεται τεχνολογικά, οφείλει και η πολιτεία να βρίσκει τους τρόπους, ώστε να το ακολουθεί και να το προλαμβάνει.

Εδώ, λοιπόν, έχουμε για το 2025 τη δημιουργία Κέντρου Ειδικών Δυνάμεων Φορολογικών και Τελωνειακών Ελέγχων και Ερευνών με την επωνυμία Δυνάμεις Ελέγχου Οικονομικών Συναλλαγών ΔΕΟΣ στην ΑΑΔΕ, όπου θα επιδιώκεται ο συντονισμός των ελέγχων άμεσα και σε εικοσιτετράωρη βάση με νέες τεχνολογίες και με έμφαση σε υποθέσεις υψηλού κινδύνου.

Επιπρόσθετα, οι κινητές μονάδες ελέγχου και η θαλάσσια ομάδα ελέγχου σε συνεργασία με το Διυπηρεσιακό Συντονιστικό Επιχειρησιακό Κέντρο θα μπορούν να επεμβαίνουν άμεσα, αξιοποιώντας κάθε δυνατή πληροφορία για την καταπολέμηση του λαθρεμπορίου και την αύξηση των δημοσίων εσόδων.

Για το 2025 επίσης, η ΑΑΔΕ στοχεύει στη διενέργεια σαράντα τριών χιλιάδων επιτόπιων ελέγχων πρόληψης στην επικράτεια, εκ των οποίων οι δεκαπέντε χιλιάδες εξακόσιοι στοχευμένοι σε γεωγραφικές περιοχές ή κλάδους επιτηδευματιών ή στοχευμένους ΑΦΜ επιχειρήσεων. Πέντε τουλάχιστον κοινές επιχειρήσεις έγιναν στην επικράτεια σε πρατήρια υγρών καυσίμων, με αξιοποίηση των δεδομένων του συστήματος εισροών-εκροών, ενώ θα υπάρξουν ογδόντα επτά χιλιάδες έλεγχοι δίωξης, εκ των οποίων τουλάχιστον δεκαπέντε χιλιάδες τελωνειακοί έλεγχοι δίωξης για υγρά καύσιμα και λοιπά ενεργειακά.

Όλα αυτά, μαζί με τη χρήση του επιπρόσθετου προσωπικού, του επιχειρησιακού σχεδίου, της πολυεπίπεδης εμπλοκής της ελληνικής πολιτείας σε διάφορες εκφάνσεις, της ελεγχόμενης τυχόν παραβατικής συμπεριφοράς, δείχνουν εμπράκτως ότι αυτή η Κυβέρνηση έχει κάνει και θα συνεχίσει να κάνει το παν δυνατόν υπηρεσιακά, νομοθετικά και κανονιστικά, προκειμένου να αντιμετωπίσει αυτό το φαινόμενο, αξιοποιώντας όλα τα εργαλεία: Το ανθρώπινο δυναμικό, τη σύγχρονη τεχνολογία, το νομοθετικό πλαίσιο.

Όπου προφανώς χρειάζεται περαιτέρω ενίσχυση, εδώ είμαστε για να το κάνουμε και πάντα ο Κοινοβουλευτικός Έλεγχος και οι προτάσεις της Αντιπολίτευσης είναι για εμάς ένα εργαλείο προς αξιολόγηση και αξιοποίηση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την ενδέκατη με αριθμό 839/5-5-2025 επίκαιρη ερώτηση δεύτερου κύκλου της Βουλευτού Λάρισας της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ευαγγελίας Λιακούλη προς τον Υπουργό Υγείας με θέμα: «Δραματική η αύξηση των θυμάτων του Daniel, σύμφωνα με τη νέα Έκθεση του Κέντρου Εξυπηρέτησης Πολιτών για θέματα Υγείας-ΚΕΠΥ».

Παρακαλώ, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Καλησπέρα σας, κυρία Υπουργέ. Είναι το Κέντρο Έρευνας και Εκπαίδευσης στη Δημόσια Υγεία, την Πολιτική Υγείας και την Πρωτοβάθμια Φροντίδα Υγείας, το ΚΕΠΥ που έκανε μία εξαιρετικά ενδιαφέρουσα έρευνα, η οποία δημοσιοποιήθηκε, κυρία Υπουργέ, στα πρώτα της περιληπτικά στοιχεία, τα οποία παρουσίαζαν ενδιαφέρον σε διάφορα δημοσιεύματα που υπήρξαν και που φαντάζομαι ότι τα γνωρίζετε. Ήταν πολλά τα δημοσιεύματα. Εγώ είχα δει το πρώτο δημοσίευμα της Εφημερίδας των Συντακτών. Ακολούθησαν, όμως, πάρα πολλά, τα οποία θα καταθέσω στα Πρακτικά διότι, παρουσιάζουν ένα ενδιαφέρον και οι προσεγγίσεις στην Καθημερινή, στο Πρώτο Θέμα, ΑΝΤ1, DNews, Newsbreak, Έθνος, κ.λπ..

Αυτή την έκθεση τη ζήτησα να την πάρω στα χέρια μου, την έλαβα και την μελέτησα με πολύ μεγάλη προσοχή. Έδειξε, κυρία Υπουργέ, ότι μετά τον Ντάνιελ τα δέκα επτά θύματα των πλημμυρών που είχαν τραγικό θάνατο εξαιτίας των πλημμυρών, την ημέρα των πλημμυρών, δηλαδή το εικοσιτετράωρο μέχρι τις τριάντα δύο ώρες, δεν ήταν τα μόνα θύματα που είχαμε στη Θεσσαλία.

Δυστυχώς, ο αριθμός των θυμάτων, σύμφωνα με τη συγκεκριμένη έρευνα η οποία στοιχειοθετείται κιόλας και βασίζεται σε πολύ συγκεκριμένα στοιχεία, ανήλθε σε τρακόσιους τριάντα πέντε.

Από την πλευρά του Υπουργείου σας και της Κυβέρνησής σας, υπήρξε σιγή ασυρμάτου στη διάρκεια όλων των ερωτήσεων που κατέθεσα εξαιτίας αυτών των στοιχείων, τα οποία δεν είχαν δημοσιοποιηθεί ακόμη από την έρευνα του ΚΕΠΥ, αλλά παρ’ όλα αυτά είχα στα χέρια μου.

Έτσι, λοιπόν, σας θυμίζω ότι έκανα ερώτηση 21-9-2023 για τις δραματικές ελλείψεις φαρμάκων στη Λάρισα, αλλά και στη Θεσσαλία μετά το πέρας της κακοκαιρίας Daniel. Αναπάντητη παρέμεινε. Στις 18-10-2023 για την έξαρση της λεπτοσπείρωσης στη Θεσσαλία. Αναπάντητη παρέμεινε. Στις 17-11-2023 για τις ανησυχητικές διαστάσεις της έξαρσης του ιού Κοξάκι. Αναπάντητη και αυτή παρέμεινε, όπως και πολλές ακόμα. Θα τα καταθέσω και αυτά στα Πρακτικά της Βουλής για να υπάρχουν.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Δεν απαντούσατε τότε για αυτά τα κακά σημάδια που εμείς βλέπαμε και τις επιπτώσεις στη Θεσσαλία και στη Στερεά Ελλάδα από όλα αυτά, ενώ σε κάθε περίπτωση η πολιτεία θα έπρεπε να λάβει θέση απέναντι σε όλα αυτά που εμείς σας επισημέναμε, αλλά εσείς δεν απαντούσατε.

Θέλω, λοιπόν, μία πρώτη απάντησή σας, κυρία Υπουργέ, σε ό,τι αφορά την έρευνα του ΚΕΠΥ: Αν εσείς την έχετε υπόψη σας, πώς ακριβώς την αξιολόγησε η Κυβέρνησή σας και για αυτή ακριβώς την έρευνα και τα στοιχεία σε ποιες ενέργειες έχετε προβεί.

Ευχαριστώ, κύριε Πρόεδρε.

**ΠΡΟΕΔΕΥΩΝ (Βασίλειος Βιλιάρδος):** Ευχαριστούμε πάρα πολύ την κ. Λιακούλη.

Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κυρία Λιακούλη, θα μου επιτρέψετε να ξεκινήσω από το σημείο όπου κάνατε λόγο για επιτελικό κενό, πλημμελούς κυβερνητικής ενημέρωσης των Βουλευτών. Είπατε και μόλις τώρα ότι έχουν μείνει αναπάντητες οι ερωτήσεις σας. Να σας πω ότι εκείνο το διάστημα, Σεπτέμβριος – Νοέμβριος 2023, απαντούσαμε τουλάχιστον μία επίκαιρη κάθε εβδομάδα με το ίδιο ακριβώς θέμα, την υγειονομική διαχείριση της κακοκαιρίας Daniel. Ήμασταν εδώ και απαντούσαμε σε κάθε ερώτηση που κατατέθηκε. Δεν υπάρχει κόμμα της Αντιπολίτευσης που να μην είχε καταθέσει ερώτηση εκείνη την περίοδο, όπως είναι βέβαια αναμενόμενο και πολύ καλά έκαναν τα κόμματα.

Εγώ προσωπικά έχω απαντήσει τέσσερις επίκαιρες ερωτήσεις εκείνο το διάστημα. Το ίδιο έκανε και ο τότε Υπουργός Μιχάλης Χρυσοχοΐδης και αν δεν κάνω λάθος και ο κ. Βαρτζόπουλος. Υπάρχουν ακόμη αρκετές απλές ερωτήσεις που έχουν απαντηθεί γραπτώς από το Υπουργείο. Αναφέρω ενδεικτικά την 783, την 792, την 879, την 1010, την 1081ν και άλλες.

Δεν μπορώ να πιστέψω ότι έχετε ξεχάσει ότι και εσείς το ΠΑΣΟΚ και ο ΣΥΡΙΖΑ, καταθέσατε από μία επίκαιρη ερώτηση κάθε κόμμα με αποδέκτες το μισό Υπουργικό Συμβούλιο, οι οποίες συζητήθηκαν σε προ ημερησίας διάταξης συνεδρίαση στις 22 Νοεμβρίου 2023, με τον Πρωθυπουργό να απαντάει σε όλα τα ζητήματα σε μία ομιλία πενήντα λεπτών. Αυτό, λοιπόν, καταλαβαίνουμε όλοι ότι δεν μπορεί να χαρακτηριστεί πλημμελής ενημέρωση των Βουλευτών.

Για τις επίκαιρες που αναφέρετε ότι δεν απαντήθηκαν, δεν γνωρίζω τον λόγο. Πιθανολογώ ότι επειδή εκείνο το διάστημα και εγώ και ο τότε Υπουργός ήμασταν συνεχώς στο πεδίο, μπορεί να υπήρξε κάποια αβλεψία και γι’ αυτό πραγματικά είμαι εδώ να απαντήσω και σε αυτά που θέτετε σήμερα και σε οτιδήποτε άλλο χρειαστεί.

Πάμε τώρα στη συγκεκριμένη έρευνα. Κοιτάξτε, πρέπει να κάνουμε μία πολύ σημαντική αποσαφήνιση. Η έρευνα αυτή δεν μιλάει για αιτιώδη σύνδεση του Daniel με τους θανάτους που αναφέρετε. Πολύ περισσότερο δεν έχει καν ερευνήσει αυτό το ζήτημα. Οι συγγραφείς οι ίδιοι επισημαίνουν ότι μέρος της πλεονάζουσας ολικής θνησιμότητας που καταγράφηκε στη Θεσσαλία και τη Στερεά Ελλάδα μπορεί να αποδοθεί στους δηλωθέντες άμεσους θανάτους της πλημμύρας ή τους δηλωθέντες θανάτους σχετιζόμενους με έξαρση λοιμωδών νοσημάτων παρατηρήθηκαν στις περιοχές εκείνες μετά την πλημμύρα και ότι υποθέτουν οι συγγραφείς… Προσέξτε, η υπόθεση σε μία ερευνητική εργασία έχει πολύ μεγάλη διαφορά. Είναι μια ερμηνευτική απόπειρα σε σχέση με την απόδειξη αιτιώδους σχέσης, για να αποδώσουμε δηλαδή επιπλέον θανάτους σε μία περιοχή στην πλημμύρα. Υποθέτουν, λοιπόν, ότι αυτό το κομμάτι της υπερβάλλουσας θνησιμότητας αφορά τα καρδιαγγειακά και τα αναπνευστικά νοσήματα και κάνουν μια ερμηνευτική υιοθέτηση του ότι αυτά σχετίζονται με κάποιο τρόπο με την ευρύτερη επιδείνωση των κοινωνικοοικονομικών καθοριστών της υγείας που έχουν να κάνουν με την περιοχή αυτή.

Άρα μου θέτετε ένα ερώτημα το οποίο δεν βάζει καν η έρευνα. Η έρευνα δεν λέει ότι εξέτασε αιτίες θανάτων, ότι σχετίζονται με τη θεομηνία, ούτε κατέγραψε παραλείψεις, ούτε ασχολήθηκε καν με το ποιες ήταν αυτές. Εσείς έρχεστε, λοιπόν, αυθαίρετα και λέτε ότι υπάρχουν τριακόσιοι επιπλέον θάνατοι στην περιοχή που αποδίδονται στον Daniel.

Επειδή, λοιπόν, δεν μπορώ να μπω σε αυτή τη διαδικασία, καθώς η έρευνα -και με αυτή έρχεστε εδώ σήμερα- δεν απαντά σε κάτι τέτοιο, θα σταματήσω εδώ. Θα επανέλθω στη δευτερολογία μου με τα στοιχεία και για ενημέρωσή σας, σε περίπτωση που δεν το γνωρίζετε, θα καταθέσω για τα Πρακτικά την απολογιστική έκθεση που κάναμε τότε στο Συντονιστικό Κέντρο Δημόσιας Υγείας στη Θεσσαλία για όλη τη διαχείριση που αφορά τον Daniel. Θα δείτε λεπτομερώς τα στοιχεία. Θα έχετε τη δυνατότητα να ενημερωθείτε περαιτέρω, προκειμένου να αποσαφηνιστούν αυτά, γιατί θέλω να πιστεύω ότι είναι θέμα παρανόησης και όχι σκόπιμης διαστρέβλωσης.

Ευχαριστώ.

(Στο σημείο αυτό η Αναπληρώτρια Υπουργός Υγείας κ. Ειρήνη Αγαπηδάκη καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αγαπηδάκη.

Κυρία Λιακούλη, έχετε τον λόγο για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρία Αγαπηδάκη, σας παρατηρώ, όχι μόνο σήμερα πολλές φορές και μου δίνετε τη δυνατότητα σήμερα να σας πω κατά πρόσωπο -γιατί εγώ τα λόγια μου δεν τα μασάω- ότι κρίνεστε ακόμη και με τον τρόπο με τον οποίο απευθύνεστε στους Βουλευτές. Μας μαλώνετε, γιατί κάνουμε ερωτήσεις!

Συνάδελφοί σας πριν από εσάς -να σας πω ότι ο καθένας κρίνεται στην πολιτική και στο πεδίο του- ευχαριστούσαν. Τον κ. Βλάσσης, για παράδειγμα, τον άκουσα πριν από λίγο να ευχαριστεί τον συνάδελφο για την ερώτηση, γιατί του έδινε τη δυνατότητα να απαντήσει. Εσείς δεν έχετε, όμως, αυτό. Εσείς έχετε μια άλλη αντιμετώπιση και μια άλλη θεώρηση για τα πράγματα. Λυπάμαι, αλήθεια.

Λυπάμαι που είστε Υπουργός και απαντάτε σε μία Βουλευτή ότι κακώς φέρνει το θέμα στη Βουλή και αυθαιρετεί. Είπατε τη λέξη «αυθαιρετείτε», επειδή φέρνω μια έρευνα, η οποία έγινε πρωτοσέλιδο σε όλα αυτά που σας καταθέτω και που φαίνεται ότι δεν έχετε ιδέα. Τι διαβάσατε; Εγώ αμφιβάλλω. Διότι περί ανέμων και υδάτων απαντάτε, αλλά επί της ουσίας ουδέν, μία λεξούλα μικρή δεν είπατε για αυτό. Δεν σας απασχόλησε; Αλήθεια, έτσι ξόφαλτσα; Τριακόσιοι τριάντα πέντε άνθρωποι και όχι δεκαεπτά!

Πραγματικά, δεν σας άγγιξε καθόλου να πείτε «Οπ, δεκαεπτά φυσικοί θάνατοι από Daniel» σε μία καθημαγμένη Θεσσαλία, στην οποία δεν ιδρώνει και το αυτί σας εδώ που τα λέμε. Αθωράκιστη έμεινε, χωρίς αντιπλημμυρικά. Η Κυβέρνηση μας χρωστάει 900 εκατομμύρια. Δεν μας έδωσε μία. Μόνοι μας κάνουμε τα αναχώματα. Αντιπλημμυρικά έργα δεν υπάρχουν κ.λπ., άλλο αντικείμενο. Αλλά εσείς, που είστε ευαίσθητη, που έχετε το Υπουργείο Υγείας, δεν σας απασχόλησε το τριακόσια τριάντα πέντε;

Διότι εγώ όταν το είδα, κυρία Αγαπηδάκη, συγκλονιστικά. Και οι ερωτήσεις που σας είχα κάνει, δεν ήταν δικής μου εμπνεύσεως. Ήταν εμπνεύσεως του δικού σας, τομέα, των ιατρών, των νοσηλευτών. Αυτοί μας έλεγαν ότι πεθαίνει ο κόσμος αβέρτα. Και εσείς στον δικό σας κόσμο και μας λέτε ότι αυθαιρετούμε.

Δεν είμαι εγώ η συγγραφέας, κυρία Αγαπηδάκη. Είναι οι επιστήμονες. Διαβάσατε μέσα τι λένε; Α, διαβάσατε! Ναι, αλήθεια; Και αφού διαβάσατε, δεν είδατε για παράδειγμα στη σελίδα 6 -εγώ θα σας το καταθέσω- που λέει ότι έχουμε πλεονάζοντες θανάτους και ανησυχητικά πολλά δεδομένα; Επίσης, λέει ότι έχουμε λεπτοσπείρωση και λέει ότι έχουμε σαλμονέλωση και ότι έχουμε 39%, 53%, 66% μέσα σε ένα τρίμηνο αύξηση των θανάτων και άμεση σύνδεση με τις πλημμύρες και τα φαινόμενα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν τα είδατε αυτά εσείς, να μας εξηγήσετε; Εγώ σας ρώτησα. Δεν είπα ότι «κάνατε αυτό». Γιατί μου λέτε ότι αυθαιρετώ, λοιπόν; Δεν το έφερα εγώ. Οι επιστήμονες το έφεραν. Και γιατί μας μαλώνετε; Δεν το καταλάβαμε αυτό.

Επίσης, πάλι περί ανέμων και υδάτων. Λυπάμαι πάρα πολύ, διότι εγώ σας μίλησα για συγκεκριμένες ερωτήσεις που σας έκανα. Μία, δυο, τρεις και σας αναφέρω παραδείγματα και θα τα καταθέσω για τα Πρακτικά. Εσείς αντί να έρθετε εδώ στοχευμένα και να απαντήσετε συγκεκριμένα και ορθά, με έναν τρόπο όπως ταιριάζει σε υπεύθυνους Υπουργούς, ήρθατε και είπατε ότι η Κυβέρνηση απάντησε γενικώς σε ερωτήσεις όλων των κομμάτων και σε πολλές επίκαιρες και διάφορα, αυτά που τέλος πάντων εφεύρατε.

Εγώ σας μιλάω για συγκεκριμένες ερωτήσεις -δικές μου ερωτήσεις, κυρία Υπουργέ- στις οποίες εσείς δεν καταδεχτήκατε να απαντήσετε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε.

Ευχαριστώ πολύ.

Δεν περιμένω από εσάς περίσσια ευαισθησία, έτσι ώστε να νιώσετε τι συμβαίνει στη Θεσσαλία. Δεν κατοικείτε εκεί, δεν είστε. Έχετε αυτό που δείξατε ότι έχετε σήμερα.

Εγώ περιμένω την απάντησή σας για το αν αυτή η έρευνα επιστημονικά έχει ληφθεί υπ’ όψιν από το Υπουργείο σας, αν αυτή την έρευνα εσείς την εξετάσατε με τις αρμόδιες υπηρεσίες σας, αν τα στοιχεία τα έχετε ερευνήσει και πιστοποιείτε και στο Υπουργείο σας ότι υπήρχε πρόβλημα.

Περαιτέρω, θα περίμενα από εσάς σήμερα, αφού ευχαριστήσετε για την ερώτηση που εγώ ή οποιοσδήποτε άλλος συνάδελφος κάνει για να ανοίξει ένα θέμα συζήτησης, που κοινοβουλευτικά ίσως θα έπρεπε να πάρουμε πρωτοβουλίες και να το αντιμετωπίσουμε, να μας πείτε και τι επιπλέον κάνετε για να διασφαλίσετε ότι δύο χρόνια σχεδόν μετά τις πλημμύρες, τέτοιου είδους φαινόμενα δεν θα παρουσιαστούν ξανά στην περιοχή μου.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε…

**ΕΥΑΓΓΕΛΙΑ ΛΙΑΚΟΥΛΗ:** Εγώ έπραξα αυτά που έπρεπε να πράξω, ως Βουλευτής του Νομού και της Θεσσαλίας.

Εσείς, ως Υπουργός Υγείας, πείτε μας μια κουβέντα για αυτό και αφήστε τα άλλα. Όλοι κρινόμαστε, συγκρινόμαστε και αξιολογούμαστε.

Ευχαριστώ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λιακούλη.

Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κυρία Λιακούλη, δεν σας είπα ότι φέρατε αυθαιρέτως την ερώτηση.

**ΕΥΑΓΓΕΛΙΑ ΛΙΑΚΟΥΛΗ:** Να εκτυπώσω τα Πρακτικά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αυτό που σας είπα -και έχει σημασία να το γνωρίζουν οι πολίτες τους οποίους εκπροσωπείτε στο Κοινοβούλιο- είναι ότι κάνατε μια αυθαίρετη σύνδεση, που δεν κάνουν οι ερευνητές. Πάτε και αποδίδετε εσείς προσωπικά -είναι δική σας σκέψη αυτή, είναι δικό σας εφεύρημα- ότι ο «Daniel» σχετίζεται με τριακόσιους τριάντα θανάτους.

Δεν το λέει η έρευνα αυτό, κυρία Λιακούλη και επιτρέψτε μου να πω, γιατί τυχαίνει να είμαι ακαδημαϊκά, επιστημονικά καταρτισμένη στη δημόσια υγεία, ότι οι έρευνες αυτές δεν είναι στη διακριτική μας ευχέρεια, επειδή δημοσιεύονται σε κάποια μέσα, να τις εργαλειοποιούμε, να τις παραποιούμε και να ερχόμαστε εδώ να παρουσιάζουμε τα πράγματα όπως μας αρέσει.

Επιπλέον, σε σχέση με την ευαισθησία μου, να σας πω, κυρία Λιακούλη, ότι ήμουν η πρώτη Υπουργός που πάτησε τα πόδια της στα χωριά της Θεσσαλίας. Πήγα στα Καλογριανά. Θυμάμαι ακόμα τον Κοινοτάρχη -να είναι καλά!- όπου κάναμε εκεί μια πολύ μεγάλη προσπάθεια. Μοιράσαμε μαζί με τον ΕΟΔΥ και με άλλες Αρχές τέσσερις χιλιάδες τριακόσια προστατευτικά γυαλιά, εικοσιπέντε χιλιάδες προστατευτικές στολές, τριάντα χιλιάδες αντικουνουπικά, μάσκες χιλιάδες. Στα χωριά τριγύρω, στις εργατικές της Γιάννουλης, βοηθήσαμε τον κόσμο. Κάναμε χιλιάδες εμβολιασμούς για τον τέτανο, για την ηπατίτιδα Α. Συστήσαμε εικοσιτετράωρο τηλεφωνικό κέντρο -πιθανά να μην το θυμάστε- το οποίο δεχόταν τα αιτήματα των πολιτών.

Νομίζω ότι θυμάστε ότι μου έχουν επιτεθεί μεταξύ άλλων και ο Δήμαρχος του Βόλου, ο κ. Μπέος, για τους ελέγχους που κάναμε στα νερά. Ήμουν εδώ συνέχεια και απαντούσα. Πιθανά να μην θυμάστε όλα αυτά, πιθανά να μη σας εξυπηρετεί το γεγονός ότι ο συνολικός αριθμός των περιστατικών, οι προσελεύσεις λοιπόν που είχαμε τότε στη Θεσσαλία ήταν εκατόν σαράντα εννιά χιλιάδες σαράντα, τα περιστατικά λοίμωξης του γαστρεντερικού ήταν τρεις χιλιάδες εννιακόσια ογδόντα πέντε και οι λοιμώξεις από το αναπνευστικό δεκαεννιά χιλιάδες εννιακόσιες σαράντα δύο.

Η αναλογική νοσηρότητα των περιστατικών γαστρεντερίτιδας ήταν πάνω από το αναμενόμενο όριο. Αυτά τα κάναμε ενημέρωση συνεχώς από το Κέντρο Επιχειρήσεων στη Θεσσαλία, ενώ για το αναπνευστικό τις πρώτες εβδομάδες, ήταν στο αναμενόμενο επίπεδο και μετά παρουσίασε μια αύξηση η οποία συνδεόταν με το γεγονός ότι μπαίναμε και στην περίοδο του χειμώνα. Είχαμε εργαστηριακά σαράντα πέντε επιβεβαιωμένα εργαστηριακά κρούσματα λεπτοσπείρωσης και από αυτά, δυστυχώς, είχαμε δύο θανάτους.

Επιπλέον, είχαμε εξήντα ένα κρούσματα λοίμωξης από τον ιό του Δυτικού Νείλου, εκ των οποίων τα πενήντα ένα και μόλις το 16%, δέκα από αυτά, είχαν έναρξη με τη μόλυνση και τα πλημμυρικά φαινόμενα.

Και αυτό, κυρία Λιακούλη, διότι παρέσυρε η νεροποντή, η κακοκαιρία τα αυγά των κουνουπιών και έτσι, σε συνεργασία με το Φυτοπαθολογικό Ινστιτούτο, εκτός από την επιδημιολογική επιτήρηση, εκτός από την εντομολογική επιτήρηση, δώσαμε ιδιαίτερη προσπάθεια και έμφαση στο να αντιμετωπίσουμε και να κάνουμε προνυμφοκτονίες, εκτός από τα ακμαία κουνούπια, στα οποία δώσαμε ιδιαίτερη έμφαση και προσοχή.

Θέλω να σας πω ένα πράγμα. Ξέρετε πολύ καλά ότι είμαι πάντα εδώ να απαντώ. Μου αρέσει πάρα πολύ να έχουμε ευκαιρίες και συνεργασία -το έχω πει επανειλημμένα- και στον τομέα της πρόληψης, σε πολλά πράγματα. Έχετε κάθε δικαίωμα να με κρίνετε για το ύφος μου. Μπορείτε να έχετε οποιαδήποτε άποψη θέλετε. Όλοι κρινόμαστε, έχετε πολύ δίκιο.

Όμως, κυρία Λιακούλη, μπορεί να το κάνω με έντονο τρόπο -και έχετε δίκιο- αλλά δεν επιτρέπω όσο περνάει το χέρι μου σε κανέναν να θέτει σε αμφισβήτηση την επιστήμη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Διότι, όταν ερχόμαστε εδώ και παρουσιάζουμε τα αποτελέσματα μιας έρευνας κατά το δοκούν και λέμε ότι η Κυβέρνηση -γιατί αυτό υπαινίσσεστε- κρύβει τριακόσιους θανάτους στη Θεσσαλία, αυτό, κυρία Λιακούλη, δεν επιτρέπεται. Δεν επιτρέπεται, γιατί ο ΕΟΔΥ έχει επεξεργαστεί κάθε έρευνα σχετική, που αφορά στη Θεσσαλία. Ήταν εκεί επιστήμονες οι οποίοι χειρίστηκαν τα πάντα, την εντομολογική επιτήρηση, την επιδημιολογική, τη συνεργασία με τα κέντρα υγείας, τους υγειονομικούς.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κλείνω αμέσως, κύριε Πρόεδρε.

Είναι τουλάχιστον -τι να πω;- περίεργο να ισχυρίζεται κανείς ότι θα μπορούσε ποτέ η Κυβέρνηση να κρύψει τριακόσιους θανάτους. Και πραγματικά, λυπάμαι που ένας Βουλευτής του ΠΑΣΟΚ έρχεται εδώ σήμερα και μας λέει ότι είχαμε τριακόσιους τριάντα θανάτους και εμείς το έχουμε με κάποιον τρόπο αποσιωπήσει.

Αυτά, ναι, δεν θα τα επιτρέπω για τη δημόσια υγεία. Θα είμαι εδώ και θα συμπαρίσταμαι σε κάθε επιστήμονα που κάνει τη δουλειά του και να μπορεί να την κάνει με ασφάλεια, διασφαλίζοντας το κύρος της επιστήμης στους πολίτες.

Ευχαριστώ.

**ΕΥΑΓΓΕΛΙΑ ΛΙΑΚΟΥΛΗ:** Επί προσωπικού κάτι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι, όχι, δεν επιτρέπεται, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Μια λέξη επί προσωπικού!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, δεν επιτρέπεται. Αυτή είναι η διαδικασία. Δεν μπορώ να την αλλάξω.

Σας ευχαριστώ πολύ.

**ΕΥΑΓΓΕΛΙΑ ΛΙΑΚΟΥΛΗ:** Θα πρέπει να κάνω μια αναφορά στο Προεδρείο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, δεν επιτρέπεται σε αυτή τη διαδικασία. Θα το ζητούσε ο καθένας. Δεν γίνεται.

**ΕΥΑΓΓΕΛΙΑ ΛΙΑΚΟΥΛΗ:** Αυτό λέγεται «κυβίστηση».

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε με τη συζήτηση της όγδοης με αριθμό 843/5-5-2025 επίκαιρης ερώτησης πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών, με θέμα: «Η απόπειρα πρόκλησης νέων τετελεσμένων στα Κατεχόμενα από τον Πρόεδρο Ερντογάν, ενώ ο Έλληνας ΥΠΕΞ επέστρεφε από φιλικό δείπνο με τον Τούρκο ομόλογό του στην Πόλη».

Θα απαντήσει η Υφυπουργός Εξωτερικών, η κ. Αλεξάνδρα Παπαδοπούλου.

Έχετε τον λόγο, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υφυπουργέ, το προπερασμένο Σάββατο, στις 3 Μαΐου, ο Τούρκος Πρόεδρος Ερντογάν μετέβη παράνομα στα κατεχόμενα εδάφη στην Κύπρο και έκανε δηλώσεις στις οποίες είπε ότι τα κατεχόμενα εδάφη είναι ιδιοκτησία της Τουρκίας και υπογράμμισε πως όσοι δεν το έχουν καταλάβει αυτό πρέπει να το μάθουν.

Επίσης, εγκαινίασε ένα μέγαρο, το οποίο απεκάλεσε -ψευδώς, βεβαίως- ως το «Προεδρικό Μέγαρο του ψευδοκράτους» και επιπλέον, είπε ότι δεν θα υπάρχουν στο μέλλον συνομιλίες μεταξύ των δύο Κοινοτήτων του νησιού, αλλά μεταξύ δύο ανεξάρτητων κρατών.

Αυτές είναι άκρως προκλητικές και καταδικαστέες δηλώσεις, όπως αντιλαμβάνεστε. Παρόλα αυτά, η ελληνική πλευρά διατηρεί μια πολιτική φιλικής συνεννόησης με την Τουρκία. Την προηγούμενη το βράδυ, την Παρασκευή το βράδυ, ώρες δηλαδή προτού ο κ. Ερντογάν κάνει αυτές τις δηλώσεις, ο κ. Γεραπετρίτης, παρευρισκόταν σε φιλικό άτυπο γεύμα με τον Τούρκο ομόλογό του, τον κ. Χακάν Φιντάν. Όταν επέστρεψε στην Ελλάδα και έγιναν αυτές οι δηλώσεις, το Υπουργείο Εξωτερικών δεν έκανε καμία δήλωση με την οποία να καταδικάζει αυτά που είπε ο Τούρκος Πρόεδρος, παρά το γεγονός ότι η Κυπριακή Δημοκρατία έκανε σκληρές δηλώσεις για όσα είπε και έπραξε ο Πρόεδρος Ερντογάν στα Κατεχόμενα.

Πρέπει, επίσης, να σας πω ότι αυτό δεν είναι κάτι άνευ προηγουμένου. Εδώ και χρόνια, ο κ. Ερντογάν προσπαθεί να δημιουργήσει μια νέα πραγματικότητα στο έδαφος προς την κατεύθυνση της διχοτόμησης του νησιού, κάτι το οποίο έρχεται σε πλήρη εναντίωση με τους στόχους της ελληνικής διπλωματίας στο κυπριακό διαχρονικά. Αυτό έγινε και με την περίπτωση του ανοίγματος της Αμμοχώστου το 2020-2021, κατά παράβαση των αποφάσεων του ΟΗΕ, έγινε με το άνοιγμα αεροδρομίου στην Τύμπου, πάλι κατά παράβαση των αποφάσεων του ΟΗΕ.

Και πρέπει να πω εδώ ότι η Πλεύση Ελευθερίας, κύριε Υφυπουργέ, σας έχει προειδοποιήσει εδώ και ενάμιση τουλάχιστον χρόνο ότι η λεγόμενη πολιτική των νερών με την Τουρκία, ο λεγόμενος διάλογος με την Τουρκία κινδυνεύει να δράσει ως ένα είδος απόσπασης προσοχής από την πλευρά της Ελλάδας, ούτως ώστε να βρισκόμαστε σε καλό κλίμα συνεννόησης με την Άγκυρα, τη στιγμή που ο Πρόεδρος Ερντογάν θα δρομολογεί απαράδεκτες εξελίξεις στο Κυπριακό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είχα πει στον κύριο Υπουργό, τον κ. Γεραπετρίτη, στις 16 Δεκεμβρίου του 2023, ενάμιση χρόνο πριν: «Φοβόμαστε ότι οι ελληνοτουρκικές συνομιλίες μπορεί να παγιδεύσουν την Ελλάδα σε ένα τούνελ όπου το Κυπριακό θα μένει απέξω και η τουρκική πλευρά θα δρομολογεί στην πράξη, στο έδαφος δηλαδή, τις δικές της λύσεις που είναι λύσεις διχοτόμησης». Δεν φαίνεται να τα λάβατε υπόψη σας αυτά και αντιθέτως, απ’ ό,τι φαίνεται, η τουρκική πλευρά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΑΛΕΞΑΝΔΡΟΣ ΚΑΖΑΜΙΑΣ:** Κλείνω, κύριε Πρόεδρε, με αυτό.

…απολαμβάνει και της ανοχής της Ελλάδας, διότι στη Λευκή Βίβλο για την ενιαία ευρωπαϊκή άμυνα η ελληνική πλευρά δεν έφερε αντίρρηση στο γεγονός ότι οι Ευρωπαίοι εταίροι μας θέλουν να συμπεριλάβουν την Τουρκία σε μια ενιαία ευρωπαϊκή δομή άμυνας, ενώ θα έπρεπε να είχατε φέρει αντίρρηση.

Και σας ρωτώ γιατί η Κυβέρνηση δεν προέβη σε έντονα διπλωματικά διαβήματα, μετά τις δηλώσεις του Ερντογάν στα Κατεχόμενα, ιδίως στον ΟΗΕ όπου έχουμε τη θέση του μη μόνιμου μέλους του Συμβουλίου Ασφαλείας, αλλά και στην Ευρωπαϊκή Ένωση και να ζητήσουμε την άμεση λήψη αποφάσεων κατά της Τουρκίας, όπως είναι η αποπομπή από την ενιαία ευρωπαϊκή άμυνα, μέχρις ότου η Τουρκία συμπράξει ουσιαστικά με μια δίκαιη επίλυση του Κυπριακού υπό την αιγίδα του ΟΗΕ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Και η δεύτερη ερώτησή μου, κύριε Πρόεδρε, είναι η εξής. Δεν σας ανησυχεί η τουρκική διγλωσσία στο Κυπριακό, όπου αφενός η Άγκυρα προσποιείται ότι αποδέχεται την επανέναρξη των διακοινοτικών συνομιλιών υπό την αιγίδα του ΟΗΕ, ενώ αφετέρου εισάγει δυναμικά μια λύση διχοτόμησης στο έδαφος;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Καζαμία.

Κυρία Υφυπουργέ, έχετε τον λόγο.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Όπως γνωρίζετε, ως αποτέλεσμα της ενεργού και συντονισμένης διπλωματίας της Κυπριακής Δημοκρατίας, αλλά και με την αμέριστη στήριξη και ενεργό συμπαράσταση της Ελλάδος, το Κυπριακό βρίσκεται και πάλι στην αιχμή της ατζέντας του Οργανισμού Ηνωμένων Εθνών.

Στις 17 και 18 Μαρτίου ο Γενικός Γραμματέας των Ηνωμένων Εθνών συγκάλεσε στη Γενεύη άτυπη πενταμερή συνάντηση σε διευρυμένη σύνθεση στην οποία συμφωνήθηκαν πρωτοβουλίες σε σημαντικά ζητήματα οικοδόμησης εμπιστοσύνης, καθώς και να συνεχιστούν οι προσπάθειες για την επανεκκίνηση των συνομιλιών.

Σε συνέχεια του διορισμού της προσωπικής απεσταλμένης του Γενικού Γραμματέα των Ηνωμένων Εθνών κ. Ολγκίν, αναμένουμε τις επαφές και συναντήσεις της με στόχο να υπάρξει συνέχεια στις άτυπες διαβουλεύσεις για την προετοιμασία της επόμενης διευρυμένης άτυπης Συνόδου στη Γενεύη που προγραμματίζεται για τα τέλη Ιουλίου.

Επίσης, η Ελλάδα ως εκλεγμένο μέλος του Συμβουλίου Ασφαλείας των Ηνωμένων Εθνών σε συντονισμό με την Κυπριακή Δημοκρατία κατέβαλε εργώδεις προσπάθειες για την ομόφωνη υιοθέτηση στις 31 Ιανουαρίου του ψηφίσματος 2771, με το οποίο ανανεώθηκε η εντολή της UNFICIP για ένα ακόμη έτος. Στο ψήφισμα αυτό περιγράφεται το συμφωνηθέν πλαίσιο για την επίλυση του κυπριακού ζητήματος, ήτοι μια διζωνική και δικοινοτική ομοσπονδία με πολιτική ισότητα, μια κυριαρχία, μια ιθαγένεια και μια διεθνή προσωπικότητα.

Αυτός είναι ο στόχος, όχι μόνο της Ελλάδας, αλλά και της Κυπριακής Δημοκρατίας, αλλά και του συνόλου της διεθνούς κοινότητας, όπως εκφράζεται συντεταγμένα μέσω των Ηνωμένων Εθνών. Και δείχνει έμπρακτα την αταλάντευτη δέσμευση της Ελλάδος σε μια δίκαιη και βιώσιμη λύση του Κυπριακού, στη βάση των ψηφισμάτων του Συμβουλίου Ασφαλείας.

Βεβαίως και μας προβληματίζει κάθε ενέργεια που δεν συνάδει με τον στόχο αυτό. Η Ελλάδα, συνεπώς, απορρίπτει και καταδικάζει κάθε ενέργεια ή δήλωση που προσπαθεί να διαμορφώσει τετελεσμένα τα οποία αντιστρατεύονται, όχι μόνο τα ψηφίσματα των Ηνωμένων Εθνών, αλλά και τις εν εξελίξει προσπάθειες του Γενικού Γραμματέα των Ηνωμένων Εθνών και της προσωπικής απεσταλμένης του για την επανεκκίνηση της διαδικασίας. Τη θέση αυτή τη διακηρύττουμε με σαφήνεια και με κάθε ευκαιρία σε όλα τα βήματα και το πράξαμε, όπως είναι γνωστό, και προσφάτως.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υφυπουργέ, αυτή ήταν η απάντησή σας; Επιτρέψτε μου, με όλον τον σεβασμό, αλλά πιο υπηρεσιακή, πιο δημοσιοϋπαλληλική απάντηση από αυτή που άκουσα δεν θα μπορούσα να είχα λάβει. Σας λέω ότι εδώ υπάρχουν σοβαρά προβλήματα γεωπολιτικής τα οποία υπονομεύουν τη διαδικασία επίλυσης του Κυπριακού υπό την αιγίδα του ΟΗΕ, στην οποία αναφερθήκατε στην απάντησή σας και η οποία ξεκίνησε με χαμηλές προσδοκίες τον περασμένο Μάρτιο, πράγματι, και η οποία δεν φαίνεται να αποκτά σημαντική δυναμική.

Αυτό που σας λέω είναι ότι, ενώ υπάρχει αυτή η επίσημη διαδικασία, στο έδαφος πραγματοποιούνται τετελεσμένα. Και τι κάνουμε εμείς για αυτά τα τετελεσμένα; Μου είπατε ότι η Ελλάδα δρα σε συντονισμό με την Κυπριακή Δημοκρατία.

Η Κυπριακή Δημοκρατία, όμως, κυρία Υφυπουργέ, αμέσως εξέδωσε πολύ έντονη καταδικαστική δήλωση σε όσα είπε και έκανε ο κ. Ερντογάν στις 3 Μαΐου στα κατεχόμενα εδάφη. Εμείς που συντονιζόμαστε με την Κυπριακή Δημοκρατία γιατί δεν εκδίδουμε παρόμοια δήλωση; Αντιθέτως, όμως, το Υπουργείο Εξωτερικών, μέσω διαρροών απάντησε.

Και εσείς τώρα είπατε κάτι, επίσης, το οποίο είναι ενοχλητικό πρέπει να πω. Είπατε ότι καταδικάζουμε κάθε πράξη που μπορεί να υπονομεύσει τις πρωτοβουλίες για επίλυση του Κυπριακού υπό την αιγίδα του ΟΗΕ. Κάθε πράξη! Όταν ο Ερντογάν έρχεται και λέει ότι δεν υπάρχουν πια δύο κοινότητες, θα λέμε εμείς ότι καταδικάζουμε κάθε πράξη που υπονομεύει; Εδώ υπάρχει κάτι πολύ συγκεκριμένο.

Και πρέπει να είμαι ακόμη πιο έντονος μαζί σας, όχι με εσάς προσωπικά, αλλά με την Κυβέρνηση. Η Κυβέρνηση έχει αυτή τη στιγμή έναν Υφυπουργό, τον κ. Τσάφο, ο όποιος έχει κάνει δηλώσεις κατ’ επανάληψη, με τις οποίες αναγνωρίζει τη νομιμότητα του ψευδοκράτους της Τουρκίας στην κατεχόμενη Κύπρο και παραμένει στην Κυβέρνηση. Θα έπρεπε να είχε παραιτηθεί αν είχε την παραμικρή ευθιξία. Του τα είπαμε αυτοπροσώπως όταν ήρθε εδώ στην Ολομέλεια και εγώ και η κυρία Κωνσταντοπούλου. Το ξαναλέμε και τώρα.

Και σας επισημαίνω ότι υπάρχουν Βουλευτές του κυβερνώντος κόμματος της Νέας Δημοκρατίας, μεταξύ των οποίων και ο κ. Συρίγος, οι οποίοι έχουν θέσει θέμα. Ο κ. Συρίγος δημόσια είπε: «Είναι πολύ σοβαρό το να βρίσκεται ο κ. Τσάφος, ένας Υφυπουργός της Κυβέρνησης Μητσοτάκη, ο οποίος έχει κάνει δηλώσεις με τις οποίες νομιμοποιεί το ψευδοκράτος της Τουρκίας στη Βόρεια Κύπρο. Είναι πρόβλημα. Είναι σοβαρό θέμα να βρίσκεται στην Κυβέρνηση». Αυτό, όμως, είναι ενδεικτικό της συνολικής προσέγγισης που έχει η Κυβέρνηση απέναντι στο Κυπριακό.

Και έρχομαι και σε κάτι ακόμη πιο ουσιώδες. Σας ρώτησα για τον λόγο για τον οποίο η ελληνική πλευρά δεν θέτει βέτο, δεν αρνείται την ένταξη της Τουρκίας στην ενιαία δομή ευρωπαϊκής άμυνας. Και αυτό δεν είναι συμβολικό. Η ενιαία δομή ευρωπαϊκής άμυνας που προβλέπεται στη Λευκή Βίβλο που εκδόθηκε πριν από μερικές εβδομάδες προβλέπει το να υπάρχει ένας μηχανισμός που να υπερασπίζεται τα σύνορα της Ευρωπαϊκής Ένωσης.

Πώς είναι δυνατόν να συμμετέχει η Τουρκία σε έναν μηχανισμό για την υπεράσπιση των συνόρων της Ευρωπαϊκής Ένωσης, τη στιγμή που είναι ένα κράτος, το μόνο κράτος, που κατέχει μέρος κράτους-μέλους της Ευρωπαϊκής Ένωσης που είναι η Κύπρος; Δεν μιλάτε καθόλου για αυτό. Γιατί; Δεν θα έπρεπε να αντιδράσετε εντόνως; Δεν θα έπρεπε το Υπουργείο Εξωτερικών να αντιδράσει εντόνως στις προκλητικές και απαράδεκτες δηλώσεις του κ. Ερντογάν;

Σας ξαναλέμε ότι η πολιτική των «ήρεμων νερών» με την Τουρκία, όπως και ο διάλογος, είναι επικίνδυνα. Πρέπει να έχετε κόκκινες γραμμές τις οποίες δεν έχετε. Πρέπει να πατάτε πόδι όταν παραβιάζονται θέματα κυριαρχίας, όταν υπονομεύεται η διαδικασία για μια ειρηνική επίλυση του Κυπριακού υπό την αιγίδα του ΟΗΕ και όταν ο Τούρκος Πρόεδρος προβαίνει σε τέτοιες εκνευριστικές και δυνητικά καταστροφικές για την ελληνική εξωτερική πολιτική δηλώσεις. Δεν το κάνετε, όμως, και αυτό μας ανησυχεί ιδιαίτερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κυρία Υφυπουργέ, έχετε τον λόγο.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Όσον αφορά το θέμα της ευρωπαϊκής άμυνας, του θεσμικού της πλαισίου και της χρηματοδότησης, όλο αυτό το ζήτημα τελεί υπό διαπραγμάτευση. Συνεπώς, αυτή τη στιγμή δεν τίθεται θέμα αποπομπής κάποιας τρίτης χώρας, διότι δεν συμμετέχει καμία ακόμα, δεν έχουν ληφθεί αυτές οι αποφάσεις.

Τούτου λεχθέντος, πάγια θέση της χώρας μας είναι ότι στα θέματα ασφάλειας και άμυνας οποιαδήποτε σύμπραξη με χώρες μη μέλη της Ευρωπαϊκής Ένωσης θα πρέπει να γίνεται στη βάση αυστηρών προϋποθέσεων, όπως ότι η εν γένει στάση τους θα συμβαδίζει με τις προτεραιότητες της Ένωσης στον τομέα της εξωτερικής πολιτικής, άμυνας και ασφάλειας, καθώς και ότι σέβονται τα συμφέροντα ασφάλειας και άμυνας όλων των κρατών-μελών της Ευρωπαϊκής Ένωσης.

 Υπενθυμίζω ότι μετά από πολύμηνες διαβουλεύσεις, σε συνέχεια της κοινής έκθεσης της Επιτροπής και του τότε Ύπατου Εκπροσώπου κ. Μπορέλ πραγματοποιήθηκε στο Ευρωπαϊκό Συμβούλιο της 17ης-18ης Απριλίου 2024 στρατηγική συζήτηση για τις ευρωτουρκικές σχέσεις, η οποία αποτυπώθηκε και στα συμπεράσματα εκείνου του Ευρωπαϊκού Συμβουλίου. Σε αυτά σημειώνεται με τον πιο καθαρό τρόπο ότι η Ευρωπαϊκή Ένωση παραμένει προσηλωμένη στη συνολική επίλυση του Κυπριακού, εντός του πλαισίου των Ηνωμένων Εθνών και σύμφωνα με τις αποφάσεις του Συμβουλίου Ασφαλείας. Τονίζεται, επίσης, ότι η πρόοδος στις ευρωτουρκικές σχέσεις περνάει μέσα και από την πρόοδο στο Κυπριακό.

 Τις θέσεις της Ευρωπαϊκής Ένωσης για λύση του Κυπριακού στο πλαίσιο των Ηνωμένων Εθνών και σύμφωνα με το ευρωπαϊκό κεκτημένο εξέφρασαν, άλλωστε, με κοινή επιστολή τους προς τον Γενικό Γραμματέα των Ηνωμένων Εθνών στις 18-3-2025 ο Πρόεδρος του Ευρωπαϊκού Συμβουλίου κ. Κόστα και η Πρόεδρος της Ευρωπαϊκής Επιτροπής κ. φον ντερ Λάιεν.

Η Ελλάδα και η Κύπρος θα συνεχίσουμε να υποστηρίζουμε ενεργά και πλήρως τις υπό την αιγίδα του Γενικού Γραμματέα των Ηνωμένων Εθνών προσπάθειες για την επανεκκίνηση των διαπραγματεύσεων και την επίλυση του κυπριακού ζητήματος, καθώς αυτό προτάσσει το συμφέρον και η ευημερία του συνόλου του κυπριακού λαού.

Στο πλαίσιο αυτό, λοιπόν, ασφαλώς δεν μπορεί να γίνει αποδεχτή καμία προσπάθεια δημιουργίας τετελεσμένων, ούτε να αποδεχθεί συζήτηση για σενάριο δύο κρατών. Σε αυτό η Ελληνική Κυβέρνηση δεν έχει κάνει πίσω ούτε μια τελεία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την έβδομη, με αριθμό 826/29-4-2025, επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας ΝΙΚΗ κ. Τάσου Οικονομόπουλου προς τον ΥπουργόΕθνικής Άμυναςμε θέμα: «Ανησυχία στη Ρόδο για πιθανή κατάργηση ή συγχώνευση Μονάδων Εθνοφυλακής στο νησί».

Θα απαντήσει ο Υφυπουργός Εθνικής Άμυνας κ. Αθανάσιος Δαβάκης.

Κύριε συνάδελφε, έχετε τον λόγο για την πρωτολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έντονη ανησυχία επικρατεί στη Ρόδο τόσο μεταξύ των Εθνοφυλάκων, όσο και στην τοπική κοινωνία, αναφορικά με πληροφορίες περί ενδεχόμενης κατάργησης ή συγχώνευσης δύο εκ των τεσσάρων Ταγμάτων Εθνοφυλακής του νησιού και συγκεκριμένα των Ταγμάτων Εθνοφυλακής Αρχίπολης και Ψίνθου-Αρχαγγέλου στο πλαίσιο σχεδίου αναδιάρθρωσης.

Το Σώμα Εθνοφυλάκων Ρόδου έχει ήδη αποστείλει επιστολή διαμαρτυρίας προς το Υπουργείο Εθνικής Άμυνας, το Γενικό Επιτελείο Στρατού, την ΑΣΔΕΝ κ.λπ., εκφράζοντας την κάθετη αντίθεσή τους σε οποιαδήποτε απόφαση οδηγεί στην αποδυνάμωση των μονάδων αυτών.

 Όπως επισημαίνεται, πρόκειται για Τάγματα που λειτουργούν με συνέπεια από το 1975, καλύπτουν κρίσιμη γεωγραφική περιοχή στην ανατολική ακτογραμμή της Ρόδου, απέναντι από τις τουρκικές ακτές, και αποτελούν θεμέλιο λίθο της αποτρεπτικής ισχύος του νησιού.

Οι Εθνοφύλακες είναι άρτια εκπαιδευμένοι πολίτες-οπλίτες που προσφέρουν εθελοντικά και με αυταπάρνηση, συμμετέχουν σε τακτικές ασκήσεις, βολές, φύλαξη οπλισμού και κρίσιμων εγκαταστάσεων, στελέχωση φυλακίων και επιχειρησιακή υποστήριξη, ακόμα και σε φυσικές καταστροφές, όπως απέδειξαν στην κρίση του 1974, αλλά και στις πρόσφατες πυρκαγιές και πλημμύρες του νησιού.

Επειδή η Εθνοφυλακή δεν αποτελεί απλώς έναν στρατιωτικό θεσμό, αλλά έναν ζωντανό κρίκο σύνδεσης των πολιτών με την εθνική άμυνα, η εθελοντική προσφορά των Εθνοφυλάκων αποτελεί αναντικατάστατο κεφάλαιο για τις Ένοπλες Δυνάμεις και το έθνος εν γένει. Η πιθανή κατάργηση, συγχώνευση Ταγμάτων Εθνοφυλακής στη Ρόδο ενέχει τον κίνδυνο όχι μόνον να στερήσει το νησί από κρίσιμες δυνάμεις πρώτης απόκρουσης, αλλά και να αποδυναμώσει το ηθικό των κατοίκων και να υπονομεύσει το αίσθημα ασφάλειας σε αυτήν την παραμεθόρια περιοχή, η οποία βλέπει τις αμυντικές της δομές να υποβαθμίζονται στο σύνολό τους, εν μέσω κλιμακούμενων γεωπολιτικών εντάσεων στο Αιγαίο.

Ερωτάσθε, κύριε Υπουργέ:

Προτίθεστε να ανακαλέσετε κάθε σχέδιο κατάργησης ή συγχώνευσης των Ταγμάτων Εθνοφυλακής στη Ρόδο, καθώς και κάθε άλλης μονάδας Εθνοφυλακής στα παραμεθόρια νησιά του Αιγαίου;

Επίσης, σε ποιες ενέργειες προτίθεται να προβεί η Κυβέρνηση για την περαιτέρω ενίσχυση του θεσμού της Εθνοφυλακής και της Εφεδρείας στα νησιά του Νοτιοανατολικού Αιγαίου και των παραμεθόριων περιοχών;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Οικονομόπουλε.

Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Καταρχάς, θέλω να ευχαριστήσω τον κύριο συνάδελφο γιατί με την επίκαιρη ερώτησή του καταδεικνύει το ενδιαφέρον που υπάρχει και την αγωνία για την διατήρηση της αμυντικής μας ισχύος σε μια κρίσιμη περιοχή όπως είναι η ακριτική Ρόδος.

Επίσης, θεωρώ ότι μεταφέρει στην Αίθουσα τις ανησυχίες των Εθνοφυλάκων μας στο νησί οι οποίοι θυσιάζουν αρκετό χρόνο από την καθημερινότητά τους για να συμμετέχουν στις διάφορες εκπαιδευτικές ασκήσεις και εκπαιδευτικές δραστηριότητες.

Καταρχάς, κύριε συνάδελφε, είναι αναγκαίο να ξεκαθαρίσουμε ότι δεν έχει ληφθεί καμία απόφαση, οποιαδήποτε απόφαση, καθώς όλα βρίσκονται σε ένα επίπεδο προτάσεων. Ουδεμία λοιπόν απόφαση, ουδέν συγκεκριμένο θέμα πάνω σ’ αυτό, αλλά προτάσεις οι οποίες έχουν δημιουργήσει αυτόν τον θόρυβο.

Στο πλαίσιο αυτό υφίσταται πρόταση να συγχωνευθούν τα Τάγματα Εθνοφυλακής Αρχίπολης και Ψίνθου με τα Τάγματα Εθνοφυλακής Καλαμώνα και Ρόδου, αντιστοίχως. Άρα, δεν τα κλείνουμε, τα συγχωνεύουμε και τους αλλάζουμε την υπαγωγή και τα διατηρούμε. Αυτή είναι η αρχική μας τοποθέτηση. Προτάσεις λοιπόν, όχι αποφάσεις και καλύτερη επιχειρησιακή αντιμετώπιση σε σχέση με τον κρίκο αυτόν της αλυσίδας μεταξύ των πολιτών και της Εθνικής Άμυνας, όπως αναφέρατε στην πρωτολογία σας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ.

Δηλαδή να φύγουν από την ανατολική πλευρά, που όλοι ξέρουν ότι έχουμε απέναντί μας τον Τούρκο, και να πάνε στη βορειοδυτική πλευρά που χρειάζεται οδικώς τουλάχιστον μια ώρα για να βρεθείς στο σημείο απόβασης ο μη γένοιτο. Εξακολουθώ να μην αντιλαμβάνομαι από τις απαντήσεις γιατί δεν ελήφθησαν και δεν λαμβάνονται υπόψη οι εύλογες ενστάσεις των Εθνοφυλάκων και της τοπικής κοινωνίας της Ρόδου, αφού μας είπατε ότι είστε ακόμα σε επίπεδο πρόθεσης. Επίσης, ποια είναι τελικά τα κριτήρια στα οποία βασίστηκε ή θα βασιστεί μια τέτοια απόφαση;

Όταν ο Υπουργός ανακοίνωσε την αναδιοργάνωσή του με στόχο, όπως καταλάβαμε τελικά, πρωτίστως την εξοικονόμηση πόρων, ουδείς πίστευε ότι τα λουκέτα και οι συγχωνεύσεις θα ξεκινούσαν από ευαίσθητες περιοχές, όπως η Ήπειρος. Θυμίζω το κλείσιμο στρατοπέδων στις Φιλιάτες, στα Γιάννενα και κατά πληροφορίες και το Καλπάκι, τον Έβρο, καθώς και τα νησιά του Αιγαίου. Υπήρχαν εκατοντάδες μονάδες και εγκαταστάσεις στην ηπειρωτική Ελλάδα που θα μπορούσαν να καταργηθούν και να εξοικονομήσουν πόρους που είναι και το ζητούμενο.

Οι πρόσφατες δηλώσεις του Υπουργού, που χαρακτήρισε μη νοητές τις αντιδράσεις των Εθνοφυλάκων για να μην μετακινηθούν ελάχιστα χιλιόμετρα είναι όχι μόνο προσβλητικές, αλλά και εθνικά επικίνδυνες. Οι Εθνοφύλακες δεν αντιδρούν για λίγα χιλιόμετρα. Όταν η Τουρκία εξοπλίζεται και εκπαιδεύεται για αποβατικές επιχειρήσεις στα νησιά μας, εμείς δεν μπορούμε να αποδυναμώνουμε τα Τάγματα Εθνοφυλακής στη Ρόδο, ιδιαίτερα στην ανατολική ακτογραμμή. Αυτό δεν είναι μεταρρύθμιση, είναι προμελετημένη υπονόμευση της εθνικής ασφάλειας.

Η Ρόδος απαιτεί ως απάντηση στην τουρκική απειλή την ενίσχυση και όχι τη διάλυση των Μονάδων Εθνοφυλακής, ιδιαίτερα στην ανατολική πλευρά του νησιού που οι Εθνοφύλακες είναι κομμάτι της τοπικής κοινωνίας με ηθικό, ετοιμότητα και γνώση του εδάφους. Είναι εκείνοι που θα σταθούν πρώτοι όταν και αν χρειαστεί.

Ο Υπουργός δήλωσε ότι αναλαμβάνει το όποιο πολιτικό κόστος απαιτεί η μεταρρύθμιση των Ενόπλων Δυνάμεων της πατρίδας μας. Η Ιστορία δεν θα γράψει ποιος ανέλαβε τελικά το πολιτικό κόστος, θα γράψει ποιος στάθηκε αντάξιος της πατρίδας και ποιος την εγκατέλειψε. Οι εθνοφύλακες του νησιού είναι οι πρώτοι που θα φτάσουν εκεί που πρέπει, όταν πρέπει. Είναι παρόντες σε κάθε κρίση φυσική ή επιχειρησιακή. Η εμπειρία τους, η γνώση του εδάφους, το ηθικό τους, η αυταπάρνησή τους είναι ανεκτίμητα και η Πολιτεία, αντί να τους ενισχύσει, τους απαξιώνει. Αυτό δεν είναι πολιτική άμυνας, είναι πολιτική αποδόμησης.

Με την ευκαιρία, θα ήθελα να επισημάνω ότι η αποστολή των Ταγμάτων Εθνοφυλακής αποκτά μεγαλύτερη βαρύτητα σήμερα, αν ληφθούν υπ’ όψιν τα χαμηλά ποσοστά επάνδρωσης ακόμα και σε κρίσιμες περιοχές και μονάδες, που φτάνει δυστυχώς μόλις 20%-25%. Σας καλούμε να εγκαταλείψετε άμεσα κάθε σκέψη συγχώνευσης ή κατάργησης των Ταγμάτων Εθνοφυλακής της Ρόδου.

 Και μια τελευταία παρατήρηση και κλείνω, κύριε Πρόεδρε. Αναφορικά με τη νέα μόνιμη δομή δυνάμεων, την οποία ο κ. Δένδιας εισήγαγε προ ολίγων μηνών για το κλείσιμο 421 από τα 835 στρατόπεδα συνολικά και με δηλώσεις του τύπου «μικραίνουμε, για να μεγαλώσουμε», να θυμίσω ότι η προηγούμενη μόνιμη δομή δυνάμεων είχε εισαχθεί και εγκριθεί μόλις τρία χρόνια πριν, μεταξύ 2021 και 2022. Τι άλλαξε, λοιπόν, εντός μιας δεκαετίας και η μόνιμη δομή δυνάμεων με ορίζοντα το 2035 έπρεπε σε δύο μόλις χρόνια να ξαναγίνει πιο νέα ακόμα;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε συνάδελφε, αναφερθήκατε σε μία, όπως άκουσα, προμελετημένη υπονόμευση της εθνικής μας ασφάλειας. Βαρύς ο χαρακτηρισμός και θα ήθελα να τον πάρετε πίσω. Και ως Έλληνα Βουλευτή η έκφρασή σας με προσβάλλει, αλλά και ως Υφυπουργό Εθνικής Άμυνας. Καλό είναι να κάνουμε υπερβολές και διάφορα σχήματα σε αυτήν την Αίθουσα, αλλά σε ζητήματα που έχουν να κάνουν με την εθνική μας άμυνα, τα στελέχη μας, τους εθνοφύλακες μας και όλα αυτά τα οποία συνθέτουν μια νέα πολιτική, πολιτική ουσίας και αποτελεσμάτων στην εθνική μας άμυνα, καλό είναι να μη δημιουργούμε τέτοιες υπερβολές και λεκτικές εξάρσεις. Θέλω να σκεφτείτε αυτό που είπατε, επειδή διακρίνεστε για την ηπιότητα των λόγων σας.

 Απαντώ τώρα στην ουσία του ζητήματος. Οι δύο αυτές συγκεκριμένες μονάδες επελέγησαν για δύο λόγους: Πρώτον, γιατί στο πλαίσιο του νέου επιχειρησιακού σχεδιασμού ενισχύονται άλλες στρατιωτικές μονάδες που καλύπτουν την ίδια περιοχή επιχειρήσεων. Δεύτερον, γιατί τα συγκεκριμένα τάγματα εμφάνιζαν χαμηλότερα ποσοστά παρουσίασης και συμμετοχής των εθνοφυλάκων σε προγραμματισμένες ασκήσεις.

Αυτό που πρέπει, όμως, να υπογραμμίσουμε είναι ότι με το νέο επιχειρησιακό σχεδιασμό επιτυγχάνεται, κύριε συνάδελφε, συνολικά η ενίσχυση της επιχειρησιακής ετοιμότητας της 95ης Ανώτατης Διοίκησης Ταγμάτων Εθνοφυλακής στη Ρόδο. Αντί, λοιπόν, να υπάρχουν πολλαπλά τάγματα με μικρότερη δυναμική, πλέον στοχεύουμε σε μονάδες με ισχυρό ανθρώπινο δυναμικό ικανότερες και αποτελεσματικότερες σε επιχειρησιακό επίπεδο, καθώς και σε επίπεδο ετοιμότητας. Πιστεύω ότι αυτός ο σχεδιασμός σε επίπεδο προτάσεων, όπως προείπα στην πρώτη ομιλία μου, δημιουργεί μια καινούργια προοπτική και για τον ρόλο της Εθνοφυλακής μας και για τον ρόλο της γενικότερης στάσης των αμυντικών μας δυνάμεων στην περιοχή στην οποία αναφέρεστε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

 Πριν συνεχίσουμε, θα ήθελα να κάνω ορισμένες ανακοινώσεις στο Σώμα.

Δεν θα συζητηθούν κατόπιν συνεννόησης:

Η έκτη με αριθμό 831/2-5-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Σκοπεύετε να ακυρώσετε τις αυξήσεις στα επιδόματα του ΟΠΕΚΑ (Οργανισμός Προνοιακών Επιδομάτων και Κοινωνικής Αλληλεγγύης) που ανακοινώσατε με πανηγυρικό τρόπο πριν 7 μήνες, αλλά δεν έχετε δώσει μέχρι σήμερα;»

Η τρίτη με αριθμό 838/5-5-2025 επίκαιρη ερώτηση δεύτερου κύκλου της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Καλλιόπης Βέττα προς τον Υπουργό Περιβάλλοντος και Ενέργειας με θέμα: «Ασφυκτιά η Γαλατινή από την ανεξέλεγκτη αδειοδότηση των Α.Π.Ε».

 Η τέταρτη με αριθμό 819/28-4-2025 επίκαιρη ερώτηση δεύτερου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Αναγκαστική απαλλοτρίωση ακινήτων στον Έβρο για την εγκατάσταση ΑΠΕ».

Η έκτη με αριθμό 850/5-5-2025 επίκαιρη ερώτηση δεύτερου κύκλου του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Περιβάλλοντος και Ενέργειας με θέμα: «Ανάγκη άμεσης τροποποίησης των διατάξεων του π.δ.194/2025».

Η όγδοη με αριθμό 837/5-5-2025 επίκαιρη ερώτηση δεύτερου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών και Μεταφορών με θέμα: «Νέα σημαντική καθυστέρηση ολοκλήρωσης του τμήματος Κρηνίδες-Σταυρός του οδικού άξονα Δράμα-Καβάλα».

Η ένατη με αριθμό 840/5-5-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Υποδομών και Μεταφορών με θέμα: «Ολοκλήρωση του έργου του Φράγματος Αχυρών - Πότε επιτέλους θα πάψει να είναι έργο-φάντασμα;».

Η δέκατη με αριθμό 825/29-4-2025 επίκαιρη ερώτηση δεύτερου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Απαξίωση της ιδιοκτησίας που βρίσκεται εντός οικισμών με πληθυσμό κάτω των δυο χιλιάδων κατοίκων».

Η τρίτη με αριθμό 344/21-10-2024 ερώτηση εκ του κύκλου των αναφορών και ερωτήσεων της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να νομοθετηθεί η διατήρηση του αναπηρικού επιδόματος του ΟΠΕΚΑ και όταν ο/η ανάπηρος/η βρίσκει εργασία».

Η δέκατη με αριθμό 845/5-5-2025 επίκαιρη ερώτηση πρώτου κύκλου του ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Περιβάλλοντος και Ενέργειας με θέμα: «Απαξίωση των περιουσιών των κατοίκων της υπαίθρου με το π.δ.129/2025».

Δεν θα συζητηθούν λόγω κωλύματος των Βουλευτών:

Η πρώτη με αριθμό 815/28-4-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριου Αυγενάκη προς την Υπουργό Τουρισμού με θέμα: «Θεσμική αναβάθμιση και ανάπτυξη της Ανώτερης Σχολής Τουριστικής Εκπαίδευσης Κρήτης (ΑΣΤΕΚ) - Στόχευση η εκπαίδευση/κατάρτιση ανώτερων στελεχών για την παροχή υψηλής ποιότητας υπηρεσιών σε όλους τους κλάδους της τουριστικής βιομηχανίας».

Η πρώτη με αριθμό 824/29-4-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριου Αυγενάκη προς τον Υπουργό Περιβάλλοντος και Ενέργειας με θέμα: «Προεδρικό Διάταγμα (ΦΕΚ 194/Δ΄/2025) - Κριτήρια, διαδικασίες και όροι οριοθέτησης οικισμών με πληθυσμό κάτω των 2.000 κατοίκων».

Η πέμπτη με αριθμό 833/2-5-2025 επίκαιρη ερώτηση δεύτερου κύκλου της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κυρίας Αθανασίας Αναγνωστοπούλου, προς τον Υπουργό Εξωτερικών με θέμα: «Το Ισραήλ βομβάρδισε διεθνή ανθρωπιστική αποστολή σε διεθνή ύδατα».

Η δωδέκατη με αριθμό 841/5-5-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Πλημμύρα Daniel: Αποζημιώσεις Ζωικού Κεφαλαίου - Απολεσθέν Εισόδημα - Μέτρο 5.2.»

Η ενδέκατη με αριθμό 848/5-5-2025 επίκαιρη ερώτηση πρώτου κύκλου του ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά, προς τον Υπουργό Εθνικής Οικονομίας και Οικονομικών με θέμα: «Οικονομική και υλικοτεχνική υποστήριξη της Ελληνικής Κοινότητος Μείζονος Μόντρεαλ (ΕΚΜΜ), εις τον Καναδά, δια την ανέγερση Γυμνασίου Σχολείου».

Τέλος, δεν θα συζητηθεί λόγω αναρμοδιότητας η δεύτερη με αριθμό 828/30-4-2025 επίκαιρη ερώτηση πρώτου κύκλου του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Ανάπτυξης με θέμα: «Θέσπιση κάρτας μόνιμου κατοίκου για την προμήθεια καυσίμων στην Περιφερειακή Ενότητα Ροδόπης και στον Βόρειο Έβρο».

Σε αυτό το σημείο θα διακόψουμε για λίγα λεπτά, έως ότου έρθει ο αρμόδιος Υφυπουργός για να απαντήσει στον κ. Κόκκαλη.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Κύριε Υφυπουργέ, έχουμε διακόψει όλη τη διαδικασία και σας περιμένουμε. Ο Βουλευτής είναι από ώρα εδώ.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ζητώ συγγνώμη, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει.

Θα συνεχίσουμε με την δέκατη τρίτη με αριθμό 846/5-5-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Κλιματικής Κρίσης και Πολιτικής Προστασίας με θέμα: «Ποιοι οι λόγοι που δεν έχουν καταβληθεί αποζημιώσεις στους δικαιούχους οικιστές των νέων Εργατικών Κατοικιών “ΛΑΡΙΣΑ VIIΙ”».

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Κωνσταντίνος Κατσαφάδος.

Έχετε τον λόγο, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, όπως πολύ καλά γνωρίζετε, λόγω των καταστροφικών πλημμυρών «Daniel», οι ζημιές είναι ανυπολόγιστες στον Νομό Λαρίσης και γενικά στη Θεσσαλία. Μία από τις περιοχές η οποία επλήγη είναι και η Γιάννουλη και συγκεκριμένα η περιοχή Εργατικές Κατοικίες. Εκεί είναι οι παλιές και οι νέες Εργατικές Κατοικίες.

Με την παρούσα επίκαιρη ερώτηση αναφέρομαι στις νέες Εργατικές Κατοικίες, έναν συγκεκριμένο οικισμό, οι κάτοικοι των οποίων έχουν προσωρινούς τίτλους. Δεν έχουν προχωρήσει τα σχετικά έγγραφα μεταγραφής των συμβολαίων και η έκδοση οριστικών τίτλων κυριότητας. Παρ’ όλα αυτά, πληρώνουν τους φόρους, δηλώνουν τα εν λόγω ακίνητα «με διάνοια κυρίου», που λέμε και στη Νομική, ως ιδιοκτήτες. Εν τούτοις, παρ’ όλο που άνοιξε η πλατφόρμα, δεν έχουν λάβει ούτε ένα ευρώ. Αναφέρομαι στις νέες Εργατικές Κατοικίες, σε συγκεκριμένο οικιστικό συγκρότημα. Για ποιον λόγο; Διότι δεν έχουν εκδοθεί οι σχετικοί τίτλοι κυριότητας. Πολύ καλά καταλαβαίνετε ότι αυτό είναι μια αδικία η οποία πρέπει να αρθεί. Πρέπει να αρθεί, γιατί αυτοί οι άνθρωποι δεν έχουν λάβει ούτε ένα ευρώ από τις προβλεπόμενες από τον νόμο και αυτά τα οποία έχετε εξαγγείλει αποζημιώσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε, και ζητώ για μία ακόμη φορά συγγνώμη για την ολιγόλεπτη καθυστέρησή μου.

Κύριε συνάδελφε, έχετε απόλυτο δίκιο. Όντως είναι έτσι. Οι κάτοικοι οι οποίοι έχουν τις εργατικές κατοικίες στην Γιάννουλη, λόγω του ότι δεν έχουν την κυριότητα των ακινήτων τους, δεν έχουν μπορέσει να αποζημιωθούν και δεν έχουν προχωρήσει στις διαδικασίες αποκατάστασης των κατοικιών τους και αυτό είναι ένα πάρα πάρα πολύ μεγάλο πρόβλημα.

Είμαι, όμως, στην ευχάριστη θέση σήμερα να πληροφορήσω τόσο εσάς, όσο και τους κατοίκους αυτούς οι οποίοι έχουν ταλαιπωρηθεί πάρα πολύ, όχι από δική μας υπαιτιότητα, να σας ανακοινώσω ότι σε ένα πάρα πάρα πολύ σύντομο χρονικό διάστημα, στις προσεχείς ημέρες, σε ένα από τα νομοσχέδια τα οποία κατατίθενται θα υπάρχει υπουργική τροπολογία η οποία έγινε με συνεργασία και συνεννόηση με την ΔΥΠΑ, γιατί εκεί ανήκει πλέον ο Οργανισμός Εργατικών Κατοικιών, έχει πάει στην ΔΥΠΑ, στον πρώην ΟΑΕΔ. Έχουμε έρθει σε επικοινωνία, έχει εγκριθεί η συγκεκριμένη τροπολογία. Θα κατατεθεί σε ένα προσεχές νομοσχέδιο, οπότε θα αποκτήσουν πλέον τη δυνατότητα και οι κάτοικοι της Γιάννουλης, οι οποίοι δεν έχει αποσαφηνιστεί το ιδιοκτησιακό καθεστώς και δεν έχουν πλήρη κυριότητα στα ακίνητά τους, μέσα από όλη αυτήν τη διαδικασία να προχωρήσουν σε διαδικασίες επισκευής ή ανακατασκευής, με βάση βέβαια αυτά τα οποία ορίζονται από τον νόμο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Χαίρομαι πραγματικά, κύριε Υπουργέ, και η ερώτηση νομίζω συνέβαλε, έπιασε τόπο. Μακάρι όλες οι απαντήσεις των Υπουργών να ήταν έτσι, διότι αυτοί οι άνθρωποι έχουν περάσει ένα μεγάλο χρονικό διάστημα και δεν έχουν πάρει ούτε ένα ευρώ. Πραγματικά χαίρομαι, γιατί καταλαβαίνω ότι σύντομα θα υπάρξει μια νομοθετική τακτοποίηση του θέματος, ώστε να κινηθούν γρήγορα οι διαδικασίες.

Οι διαδικασίες αυτές δεν είναι αντικείμενο της παρούσας ερώτησης, κύριε Υπουργέ, ειρήσθω εν παρόδω, είναι γραφειοκρατικές. Έχουν αναδειχθεί πάρα πολλά προβλήματα, προβλήματα με το κοινωνικό τιμολόγιο και με το επίδομα ενοικίου ή φιλοξενίας. Δηλαδή όποιος ήταν δικαιούχος στο κοινωνικό τιμολόγιο αναγκάστηκε να φύγει από το σπίτι λόγω πλημμύρας και επειδή φιλοξενήθηκε, έχασε το κοινωνικό τιμολόγιο. Από την ανάποδη, από την αντίστροφη, αυτοί οι οποίοι νοίκιασαν ή φιλοξενήθηκαν θα πάρουν και παίρνουν αυτό το χρονικό διάστημα την επιδότηση ενοικίου, η οποία όμως κινδυνεύει να επιστραφεί πίσω, γιατί τους λένε οι υπηρεσίες ότι «φαίνεται ότι υπήρχε μικρή κατανάλωση ρεύματος». Όμως, επαναλαμβάνω, δεν είναι αντικείμενο της συγκεκριμένης ερώτησης.

Θα περιμένουν οι κάτοικοι, κυρίως οι κάτοικοι στις νέες Εργατικές Κατοικίες, σε αυτόν τον συγκεκριμένο οικισμό, τη συντομότερη κατάθεση της τροπολογίας για να επιλυθεί το θέμα της αποζημίωσής τους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ξέρετε, κύριε συνάδελφε, με αφορμή όχι το θέμα της ερώτησης για την Γιάννουλη, αλλά για όλα τα άλλα τα οποία είπατε, θα πρέπει να αναλογιστούμε και την κατάσταση στην οποία ήμασταν και την κατάσταση στην οποία βρισκόμαστε.

Το 2019, όταν ήρθε η Νέα Δημοκρατία στην Κυβέρνηση και ο Κυριάκος Μητσοτάκης στη θέση του Πρωθυπουργού, αυτό το οποίο παραλάβαμε γύρω από τα ζητήματα πολιτικής προστασίας ήταν μία γραμματεία, η οποία βρισκόταν σε τέσσερις τοίχους ενός δωματίου. Εμείς αντιληφθήκαμε έγκαιρα ότι δεν υπάρχει η κλιματική αλλαγή και οι συνέπειες αυτής, αλλά υπάρχει η κλιματική κρίση με όλα αυτά τα τραγικά φαινόμενα, όλες αυτές τις τραγικές φυσικές καταστροφές, στις οποίες γινόμαστε μάρτυρες σε όλα τα μήκη και τα πλάτη του κόσμου.

Οπότε θεωρήσαμε χρήσιμο και σκόπιμο να υπάρξει μια ολιστική αντιμετώπιση γύρω από τα φαινόμενα της κλιματικής κρίσης. Και ποια είναι αυτή; Είναι η πρόληψη, το κομμάτι της πολιτικής προστασίας, με πάρα πολλές δράσεις οι οποίες γίνονται γύρω από αυτό. Είναι το κομμάτι της αντιμετώπισης των προβλημάτων επί του πεδίου, με την αύξηση των θέσεων του στελεχιακού δυναμικού της Πυροσβεστικής Υπηρεσίας και πολλά άλλα, και είναι και το κομμάτι της αποκατάστασης γύρω από τις φυσικές καταστροφές.

Όλο αυτό λοιπόν ενοποιήθηκε, κύριε συνάδελφε, και από το 2023 υπάρχει ένα Υπουργείο, το οποίο κοιτάζει να αντιμετωπίσει όλα αυτά τα θέματα ολιστικά και μαζί. Γιατί παλιότερα, αν θυμάστε πάρα πολύ καλά, οι άνθρωποι, για να μπορέσουν να αποζημιωθούν από φυσικές καταστροφές, είτε αυτά ήταν πλημμύρες, πυρκαγιές είτε ήταν σεισμοί, τρέχανε δεξιά και αριστερά και δεν είχαν τη δυνατότητα, απογοητεύονταν, έφταναν σε απόλυτα αδιέξοδα, άλλες υπηρεσίες ήταν στο Υπουργείο Υποδομών, άλλες υπηρεσίες ήταν στο Υπουργείο Οικονομικών.

Σήμερα λοιπόν είμαστε σε μια πάρα πολύ καλύτερη κατάσταση. Δεν έχει καμία σχέση με το παρελθόν. Οφείλουμε όμως να γίνουμε καλύτεροι και αυτό που προσπαθούμε να κάνουμε. Και ναι, έχουμε βρει σημεία στα οποία υπάρχουν καθυστερήσεις, έχουμε βρει σημεία στα οποία υπάρχουν γραφειοκρατικά προσκόμματα. Αυτά θα έρθουμε να θεραπεύσουμε και να αντιμετωπίσουμε.

Κλείνοντας λοιπόν, κύριε Πρόεδρε και κύριε συνάδελφε, εγώ αυτό το οποίο θα ήθελα να πω, με βάση την επίκαιρη ερώτηση την οποία κάνατε, είναι ότι ένα πρόβλημα χρόνιο σε σχέση με την κυριότητα των εργατικών κατοικιών στη Γιάννουλη πάρα, πάρα, πάρα πολύ σύντομα, σε ένα πάρα, πάρα, πάρα πολύ σύντομο χρονικό διάστημα, στο αμέσως προσεχές χρονικό διάστημα, με την κατάθεση ενός νέου νομοσχεδίου, θα υπάρχει μια υπουργική τροπολογία, η οποία θα λύνει οριστικά το ζήτημα και θα μπορούν πλέον οι κάτοικοι μέσα από τις προβλεπόμενες διαδικασίες οι οποίες υπάρχουν να ζητήσουν την επιδότησή τους για να μπορέσουν να προχωρήσουν σε επισκευές ή ανακατασκευές των κατοικιών.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα ολοκληρώσουμε με την έβδομη με αριθμό 851/5-5-2025 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Για την συνεχιζόμενη επί 15 χρόνια παράλειψη σύλληψης των δραστών του εγκλήματος της MARFIN».

Θα απαντήσει ο Υφυπουργός Προστασίας του Πολίτη κ. Ιωάννης Λαμπρόπουλος.

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Πριν μπω στη διαδικασία της ανάπτυξης της επίκαιρης ερώτησής μου και με αφορμή όλη την πραγματικά καταιγιστική προπαγάνδα που έγινε στην προηγούμενη ημέρα κοινοβουλευτικού ελέγχου, θα ήθελα να επισημάνω ότι σήμερα ξεκίνησε η συνεδρίαση με περίπου μισή ώρα καθυστέρηση, γιατί άργησε ο Υπουργός κ. Γεωργιάδης, και επίσης διακόπηκε η συνεδρίαση περιμένοντας τον απερχόμενο τώρα Υπουργό κ. Κατσαφάδο.

Βεβαίως αυτά ούτε πρόκειται να γίνουν θέμα και επανειλημμένη επισήμανση από τα μέσα ενημέρωσης. Εγώ όμως θα ήθελα να επισημαίνονται. Είναι ανθρώπινο να αργήσει, και ο ένας Υπουργός και ο άλλος, και συμβαίνει συχνότατα στις περισσότερες συνεδριάσεις. Το λέω, γιατί έχει μία σημασία και ο κόσμος να καταλάβει τι παιχνίδι παίζεται.

Τώρα, κύριε Πρόεδρε, την ώρα που κάνουμε εμείς αυτή τη διαδικασία κοινοβουλευτικού ελέγχου για το έγκλημα της Marfin, έχει έρθει να μου απαντήσει ο Υφυπουργός κ. Λαμπρόπουλος, που έχει αναλάβει στα μέσα Μαρτίου και απ’ όσο ξέρω δεν έχει ξανά διατελέσει Υπουργός. Έχετε ξαναδιατελέσει σε υπουργικό έδρανο στο Υπουργείο Προστασίας του Πολίτη;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

Ο αρμόδιος Υπουργός, ο κ. Χρυσοχοΐδης, είναι ο μακροβιότερος Υπουργός Προστασίας του Πολίτη, έχοντας διατελέσει στη θέση αυτή από το 1999 μέχρι το 2003, από το 2009 μέχρι το 2010, από το 2012 και πέρα, από το 2019 μέχρι το 2021 και από το 2024 μέχρι σήμερα. Είναι ο ταυτισμένος με το Υπουργείο αυτό και ήταν επί θητείας του που διαπράχθηκε το έγκλημα στη Marfin και επί θητείας του που διακήρυσσε πριν από αρκετά χρόνια ότι θα συλλάβει τους δράστες. Και σήμερα δεν είναι εδώ να απαντήσει σε αυτήν την επίκαιρη ερώτηση που έγινε ανήμερα της δέκατης πέμπτης επετείου του εγκλήματος της Marfin. Δεν είναι εδώ.

Γιατί δεν είναι εδώ; Γιατί είναι, λέει, με τον κ. Μητσοτάκη στην Ιταλία και κάνουνε σύσκεψη με την κ. Μελόνι, για την οποία οι ανακοινώσεις που έκανε ο κ. Μητσοτάκης δεν έχουν καμία σχέση με το χαρτοφυλάκιο του κ. Χρυσοχοΐδη. Μπορούσε να μου απαντήσει την Τετάρτη, μπορούσε να μου απαντήσει την Παρασκευή. Δεν μου απάντησε ούτε την Τετάρτη ούτε την Παρασκευή, και σήμερα επικαλέστηκε κώλυμα ότι είναι σε αυτήν την αποστολή.

Η ουσία είναι η εξής. Πριν από δεκαπέντε χρόνια τρεις συνάδελφοί μας και ένα κυοφορούμενο –γιατί η μία κοπέλα ήταν έγκυος- τρεις συνάνθρωποί μας, οι οποίοι εργάζονταν υποχρεωτικά διότι δεν τους έδωσε άδεια η εργοδότρια τράπεζα, η Marfin, υπό τον κ. Βγενόπουλο τότε, έχασαν τη ζωή τους, αφαιρέθηκε η ζωή τους με φρικαλέο τρόπο, κάηκαν ζωντανοί και πέθαναν όταν έγινε επίθεση στην τράπεζα όπου εργάζονταν, στη Σταδίου, από κουκουλοφόρους, οι οποίοι αποσπάστηκαν και έδρασαν, όπως όλα τα στοιχεία δείχνουν, συντονισμένα και στοχευμένα, αποσπάστηκαν από τη μεγαλειώδη πορεία που γινόταν εκείνη τη μέρα, των ανθρώπων που διαδήλωναν και εργαζομένων, κατά του πρώτου μνημονίου που εισαγόταν στη Βουλή την αμέσως επόμενη μέρα, στις 6 Μαΐου του 2010.

Η δράση αυτών των εγκληματιών έχει αποτυπωθεί, είναι στοιχειοθετημένη. Το έγκλημα στη Marfin έχει εργαλειοποιηθεί όσο τίποτε από την Κυβέρνηση και από τον κ. Χρυσοχοΐδη. Γιατί πολύ συχνά ακούμε για εργαλειοποίηση και όλες αυτές τις προσβλητικές εκφράσεις της Κυβέρνησης, αλλά αυτή που εργαλειοποιεί είναι η Κυβέρνηση και αποδεικνύεται σε κάθε στάση. Το έγκλημα αυτό έχει εργαλειοποιηθεί για να εμφανισθεί ως πολιτική πράξη, ενώ δεν έχει κανένα πολιτικό χαρακτηριστικό. Ανεγέρθηκε μέχρι και μνημείο για να εμφανιστεί ως πολιτική πράξη, ενώ δεν έχει κανένα πολιτικό χαρακτηριστικό, είναι εγκληματική πράξη.

Και παρ’ όλα αυτά, δεκαπέντε χρόνια μετά, αυτούς τους κουκουλοφόρους, αυτούς τους γνωστούς αγνώστους, δεν τους έχει συλλάβει η πολιτεία, δεν τους έχει συλλάβει καμία κυβέρνηση από αυτές που διακηρύσσουν τον νόμο και την τάξη, δεν τους έχει συλλάβει ο κ. Χρυσοχοΐδης, ο οποίος πριν από χρόνια έκανε δηλώσεις επικοινωνιακές ότι είναι κοντά στη σύλληψη των δραστών.

Σε εσάς λοιπόν, κύριε Υφυπουργέ, που ήρθατε εδώ να απαντήσετε -και εντάξει, ούτε ψύλλος στον κόρφο σας- το ερώτημα που τίθεται -και θα ήθελα να μου πείτε και την πηγή της απάντησης, θα δω τι θα μου απαντήσετε, περίμενα να έρθει ο κ. Χρυσοχοΐδης- είναι, με βάση τις δηλώσεις, διαβεβαιώσεις και υποσχέσεις του κ. Χρυσοχοΐδη κατά τα έτη 2019 και 2020, υπό την ιδιότητα του Υπουργού Προστασίας του Πολίτη και τότε, πώς δικαιολογείτε τη μη σύλληψη των δραστών έως και σήμερα, 2025; Με βάση ποια στοιχεία είχαν λάβει χώρα οι ανωτέρω διαβεβαιώσεις και δηλώσεις του κ. Χρυσοχοΐδη στην Κυβέρνηση Μητσοτάκη;

Και δεύτερον, σε ποιες ενέργειες έχετε προβεί και θα προβείτε, ως Υπουργός ο κ. Χρυσοχοΐδης, ως Υφυπουργός εσείς, ήδη στην τρέχουσα, έκτη κατά σειρά, θητεία του κ. Χρυσοχοΐδη ως Υπουργού Προστασίας του Πολίτη για τη διαλεύκανση του εγκλήματος της Marfin, την τιμωρία των ενόχων και την απονομή δικαιοσύνης για τα θύματα;

Τα ερωτήματα καταλαβαίνετε ότι πρωτίστως στρέφονται στον κ. Χρυσοχοΐδη. Επίσης όλοι καταλαβαίνουμε ότι απέφυγε την απάντηση, ενώ έπρεπε ο ίδιος να προκαλέσει τη συζήτηση, και τώρα μένει να δούμε τι θα μου απαντήσετε, για να επανέλθω.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Σε αυτά, κυρία Πρόεδρε, που είπατε όσον αφορά το Προεδρείο, αναιρέθηκαν δύο ερωτήσεις την τελευταία στιγμή, οπότε καθυστερήσαμε τη διαδικασία κατά περίπου μισή ώρα, ούτως ώστε να μην ανατραπεί το πρόγραμμα των επομένων που είχαν ερωτήσεις. Όπως είδατε κι εσείς, στις 17.00΄ ήταν η δική σας ερώτηση και στις 17.00΄ ξεκίνησε κανονικά. Γι’ αυτό τον λόγο κάναμε όλη αυτή τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Εγώ ήμουν εδώ. Δεν διακόψατε για τον κ. Κατσαφάδο;

**ΠΡΟΕΔΡΕΥΩΝ (Βασίλειος Βιλιάρδος):** Διακόψαμε για δυο λεπτά για τον κ. Κατσαφάδο, για το οποίο είπα προηγουμένως ότι δεν είναι σωστό να αργεί ο αρμόδιος Υπουργός όσον αφορά τις ερωτήσεις.

Έχετε τον λόγο, κύριε Υφυπουργέ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε Πρόεδρε, όπως είναι γνωστό σε όλους μας, αυτήν την ώρα ο κ. Χρυσοχοΐδης μαζί με τον Πρωθυπουργό και με πολλούς άλλους Υπουργούς βρίσκονται στην Ιταλία, αυτή την ώρα μάλιστα δίνουν και συνέντευξη. Πολλοί Υπουργοί που συνοδεύουν τον Πρωθυπουργό υπέγραψαν διμερείς συμφωνίες με τη γειτονική μας χώρα, τη σύμμαχο χώρα, την Ιταλία. Δεν μπορούσε λοιπόν ο κ. Χρυσοχοΐδης να μην είναι εκεί.

Όμως θέλω να προσθέσω ότι από την περασμένη Παρασκευή είχε εκφράσει την επιθυμία και έγιναν τηλέφωνα από το γραφείο του. Από τις διαβεβαιώσεις που πήρα έγιναν δύο τηλέφωνα την Παρασκευή και ένα σήμερα. Είχε εκφράσει λοιπόν ο κ. Χρυσοχοΐδης την επιθυμία να μετατεθεί η συζήτηση για άλλη συνεδρίαση για να έρθει ο ίδιος να απαντήσει. Άλλωστε δεν απέφυγε. Πριν το Πάσχα είχε ξαναέρθει ο κ. Χρυσοχοΐδης εδώ και απάντησε -σε άλλο θέμα βέβαια, αλλά απάντησε- και έγινε μια πάρα πολύ ωραία συζήτηση και τράβηξε και αρκετά, εδώ πάλι σε αυτή την Αίθουσα. Είχε λοιπόν -το τονίζω αυτό- εκφράσει, και το ήθελε, και σε μένα το είπε την Πέμπτη, ότι θέλω να απαντήσω εγώ. Έτυχε όμως το ταξίδι, που δεν μπορούσε να το αναβάλει, δεν μπορούσε να μην πάει.

Τώρα, όσον αφορά το έγκλημα της Marfin, αυτό το έγκλημα το φοβερό, που έχει συνταράξει, συγκλονίσει όλη την Ελλάδα, όλους τους Έλληνες, και κανένας δεν το ξεχνάει. Δεν εξιχνιάστηκε. Έγινε το 2010. Πέρασαν κυβερνήσεις, πέρασαν πολλοί υπουργοί, πέρασαν πολλοί αρχηγοί της αστυνομίας, προσπάθησαν. Όλοι το ήθελαν κι όλοι το θέλουνε, και ποιος δεν θέλει να εξιχνιαστεί αυτό το αποτρόπαιο έγκλημα. Είναι χρέος όλων μας να βρεθούν οι ένοχοι και να τιμωρηθούν παραδειγματικά από την αστυνομία.

Διαβεβαιώ ότι η αστυνομία και η δικαιοσύνη συνεχίζουν τις έρευνές τους. Συνεχίζουν και ευχόμαστε και πιστεύουμε κάποια στιγμή -εγώ πιστεύω ότι κανένα έγκλημα δεν μένει ανεξιχνίαστο- ότι θα βρεθούν οι ένοχοι και να καθίσουν εκεί που πρέπει και να πάνε εκεί που τους αρμόζει, να τιμωρηθούν παραδειγματικά από τη δικαιοσύνη.

Σήμερα λοιπόν εγώ θέλω να πω ότι υποχρέωση όλων μας είναι η καταδίκη και να καταδικάζουμε πάντα αυτό ή άλλα τέτοια αποτρόπαια εγκλήματα. Υποχρέωση όλων μας είναι η αποδοκιμασία όλων αυτών που κρύβονται κάτω από τις κουκούλες, αυτών που ρίχνουν τις μολότοφ.

Θέλω εδώ να σημειώσω ότι το 2019 η τότε κυβέρνηση του ΣΥΡΙΖΑ, λίγο πριν φύγει από την εξουσία, τροποποίησε τον ποινικό κώδικα και η κατοχή ή χρήση μολότοφ –ας τις έριχναν σε ανθρώπους, σε αστυνομικούς, σε μαγαζιά- την έκαναν πλημμέλημα.

Η Κυβέρνηση της Νέας Δημοκρατίας άλλαξε τον νόμο, και από πλημμέλημα όσοι κατασκευάζουν, όσοι φέρουν, όσοι χρησιμοποιούν βόμβες μολότοφ, που μπορούν να προκαλέσουν θάνατο, ζημιές, καταστροφές, φωτιά, όλοι αυτοί λοιπόν δικάζονται πλέον για κακούργημα. Και ήδη από τότε που άλλαξε ο νόμος από την Κυβέρνηση της Νέας Δημοκρατίας μέχρι τώρα έχουν συλληφθεί τριακόσιοι πενήντα οκτώ και έχουν οδηγηθεί στη δικαιοσύνη.

Η Κυβέρνηση δεν ανέχεται τέτοιες καταστάσεις και τέτοια φαινόμενα. Δεν ανέχεται η δημοκρατία μας, δεν συμβιβάζεται η δημοκρατία μας, δεν συμβιβάζεται η Κυβέρνηση, δεν το δέχεται ο ελληνικός λαός. Αυτές τις ενέργειες τις έχει απορρίψει ο ελληνικός λαός

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με συγχωρείτε, αυτό ήταν απάντηση; Ειλικρινά, θεωρείτε ότι αυτό είναι σεβασμός στα θύματα, να μας λέτε και ποιος δεν θέλει να εξιχνιαστεί το έγκλημα; Εσείς! Ο κ. Χρυσοχοΐδης. Είναι προφανές ότι το έγκλημα δεν θέλουν να εξιχνιαστεί εκείνοι που με κάποιον τρόπο έλκουν συμφέρον από το να παραμένει ανεξιχνίαστο και να εργαλειοποιείται.

Σας θυμίζω ότι ο έτερος αυτουργός, ο έτερος εμπλεκόμενος και ένοχος για το κομμάτι της έκθεσης των εργαζομένων σε αυτόν τον κίνδυνο ήταν ο πολύς τότε Βγενόπουλος, προνομιακός συμβαλλόμενος των κυβερνήσεων της Νέας Δημοκρατίας και του κ. Χατζηδάκη, που του χάρισε ουσιαστικά την Ολυμπιακή μέσα από τη διαδικασία της ιδιωτικοποίησης του ΟΤΕ. Τα θυμάστε αυτά πιστεύω. Δεν είστε εσείς από κανένα άλλο κόμμα, από τη Νέα Δημοκρατία είστε.

Ο κ. Χρυσοχοΐδης σάς είπε την Πέμπτη ότι θέλει να απαντήσει την ερώτηση; Και γιατί δεν ήρθε την Παρασκευή να απαντήσει; Οι κανονικές ημέρες που απαντούν οι Υπουργοί είναι η Τετάρτη και η Παρασκευή. Η ερώτηση έχει κατατεθεί από τη Δευτέρα, από την προηγούμενη, από την επέτειο της Marfin. Η Δευτέρα η σημερινή είναι η μέρα που συζητιούνται όταν δεν έχουν μπορέσει οι Υπουργοί Τετάρτη και Παρασκευή. Άρα ποιον κοροϊδεύετε και ποιον κοροϊδεύει ο κ. Χρυσοχοΐδης; Δεν ήθελε να την απαντήσει.

Όμως αυτά που είπατε είναι πραγματικά προκλητικά. «Δεν εξιχνιάστηκε», «πέρασαν πολλοί Υπουργοί». Δεν πέρασαν και τόσοι πολλοί, κυρίως περνούσε ο κ. Χρυσοχοΐδης με διάφορες κυβερνήσεις, όλων των ειδών, ΠΑΣΟΚ, Νέα Δημοκρατία – ΠΑΣΟΚ, ΠΑΣΟΚ - Νέα Δημοκρατία – ΛΑΟΣ, Νέα Δημοκρατία κανονική. Έχει περάσει με όλους τους τρόπους ο κ. Χρυσοχοΐδης ως Υπουργός στο συγκεκριμένο χαρτοφυλάκιο.

Και στις 12 Μαΐου 2020 το «Πρώτο Θέμα», που και σε άλλες περιπτώσεις σπεύδει με αποκαλύψεις, έχει ολόκληρο αφιέρωμα πολυσέλιδο, έντεκα σελίδων, στο διαδίκτυο, «Ο Χρυσοχοΐδης πλησιάζει τους δολοφόνους της Marfin. Δέκα χρόνια μετά, υλικό από κάμερες, μαρτυρίες αυτοπτών και πληροφορίες από τα Εξάρχεια δείχνουν τον δρόμο στις διωκτικές αρχές. Ο ρόλος της μυστηριώδους γυναίκας που φώναζε “Κάψτε τους!” και δεν έχει ακόμα ταυτοποιηθεί. Ομάδα επτά ατόμων…» και ούτω καθεξής. Θα το καταθέσω αργότερα στα Πρακτικά. Θα τα παραδώσω όλα μαζί αμέσως, στη συνέχεια.

Στις 7 Ιουνίου 2021 νέα δημοσιεύματα που αφορούν τον κ. Χρυσοχοΐδη. Στις 8 Ιανουαρίου 2025 «Ανοίγει και πάλι τον φάκελο Marfin ο Χρυσοχοΐδης, στο Ανθρωποκτονιών οι έρευνες». Τι τον ανοίγει και πάλι; Τον είχατε κλείσει; Υπάρχουν τρεις νεκροί και ένα έμβρυο και τον είχατε κλείσει και τον ανοιγοκλείνετε, για να κάνετε εργαλειοποίηση κανονικότατη;

Και να πηγαίνει ο κ. Μητσοτάκης μέσα στον κορωνοϊό -τα θυμάμαι- με την κ. Σακελλαροπούλου να στήσουν μνημείο για τα δέκα χρόνια και να έχουν φωνάξει τους συγγενείς και να γράφει το μνημείο «Σε αυτό το κτίριο στις 5 Μαΐου 2010 δολοφονήθηκαν η Παρασκευή Ζούλια, η εγκυμονούσα Αγγελική Παπαθανασοπούλου, ο Επαμεινώνδας Τσάκαλης, θύματα του τυφλού μίσους που γεννά ο διχασμός. Τιμούμε τη μνήμη τους. Ποτέ ξανά.»; Τι είναι αυτό; Τι είναι αυτό; Ποιο είναι «το τυφλό μίσος που γεννά ο διχασμός»;

Άρα λέτε ότι ξέρετε τους δράστες. Και αφού τους ξέρετε τους δράστες και ξέρετε και τα κίνητρά τους, πρέπει να μας εξηγήσετε γιατί δεν έχουν συλληφθεί δεκαπέντε χρόνια μετά και τι είναι αυτό το «ποτέ ξανά». Τι «ποτέ ξανά» είναι αυτό, αφού δεν ασχολείστε; Μόνο για λόγους εργαλειοποίησης.

Οι οικογένειες των ανθρώπων αυτών όμως, που χάθηκαν σε νεότατες ηλικίες και πάνω στην εργασία τους, δεν περιμένoυν αυτού του είδους την κοροϊδία και αυτού του είδους την εργαλειοποίηση. Περιμένουν πράξεις, εξιχνίαση, δικαιοσύνη. Και εσείς σε αυτήν την κατεύθυνση δεν ενεργείτε.

Και επειδή αναφερθήκατε και στον Ποινικό Κώδικα που έφερε ο ΣΥΡΙΖΑ, με διαδικασία κατεπείγοντος μάλιστα, το 2019 πριν διαλυθεί η Βουλή, ξέρετε ότι απευθύνεστε στον άνθρωπο που έχει κάνει τη σφοδρότερη κριτική γι’ αυτόν τον Ποινικό Κώδικα και για τον Κώδικα Ποινικής Δικονομίας, από τους οποίους ωφελήθηκαν πολλοί που είναι κοντά και στη δική σας Κυβέρνηση.

Όμως πραγματικά, κύριε Λαμπρόπουλε, στα αλήθεια, γι’ αυτήν την υπόθεση ήρθατε σήμερα εδώ να μας πείτε «δεν εξιχνιάστηκε», «πέρασαν πολλές κυβερνήσεις, πολλοί αρχηγοί Αστυνομίας, πολλοί Υπουργοί και ποιος δεν θα ήθελε να εξιχνιαστεί;»; Καταλαβαίνετε ότι αυτό υπολείπεται σε σοβαρότητα και σε σεβασμό εκείνου που θα έπρεπε να επιδεικνύετε, ιδίως με τόση εργαλειοποίηση του εγκλήματος που έχετε κάνει, ιδίως με τόση εργαλειοποίηση που έχει κάνει ο κ. Χρυσοχοΐδης, ιδίως με όλη την εργαλειοποίηση που στήνετε και τώρα για να φτιάξετε κατασκευασμένους εσωτερικούς εχθρούς, την ίδια ώρα που κρατάτε στο απυρόβλητο τους «γνωστούς αγνώστους».

Η ορολογία «γνωστός άγνωστος» δεν είναι τυχαία. Είναι απολύτως γνωστοί αυτοί που παριστάνετε ότι είναι άγνωστοι και έναν χρόνο μετά τη «Marfin» κινηματογραφήθηκαν κουκουλοφόροι και καδρονοφόροι που έμπαιναν και διέλυαν τις συγκεντρώσεις των «Αγανακτισμένων» εδώ μπροστά στη Βουλή, στο Σύνταγμα. Κινηματογραφήθηκαν από τον τηλεοπτικό σταθμό «Alter» να φυγαδεύoνται μέσα από τη Βουλή από αστυνομικούς ένστολους, να ανεβαίνουν τα σκαλιά μπροστά από τον Άγνωστο Στρατιώτη και να φυγαδεύονται. Άρα δεν ήταν καθόλου άγνωστοι, αλλά ήταν του γνωστού παρακράτους μέσα στο κράτος και της Ασφάλειας.

 Κλείνω αυτήν την τοποθέτηση, υπενθυμίζοντας ότι τα θύματα της «Marfin» ήταν εργαζόμενοι, που δολοφονήθηκαν την ώρα της παροχής της υπηρεσίας τους, της εργασίας τους, γιατί ο τραπεζίτης Βγενόπουλος, όπως γενικά οι τράπεζες, δεν είχαν δώσει άδεια απεργίας εκείνη την μέρα, που ήταν ημέρα πανελλαδικής απεργίας. Την προηγούμενη Δευτέρα εδώ στην Ολομέλεια, μίλησα πράγματι πολύ για τους νεκρούς εργαζόμενους, γιατί έχουμε έναν νεκρό εργαζόμενο κάθε εργάσιμη ημέρα από την αρχή του 2025 και από την ώρα που είπε ο κ. Κακλαμάνης ότι μίλησα πολύ για τους νεκρούς εργαζόμενους, είχαμε άλλους τρεις νεκρούς εργαζόμενους την Παρασκευή, το Σάββατο και την Κυριακή.

Είναι, λοιπόν, ώρα να μιλήσουμε ουσιαστικά και είναι βεβαίως ώρα να δώσετε εξηγήσεις. Και διαμηνύστε στον κ. Χρυσοχοΐδη, που δεν είχε καμία αρμοδιότητα να βρίσκεται σήμερα στην Ιταλία, παρά μόνο αν έγιναν, όπως υποψιαζόμαστε, deals και για τα Τέμπη και για τη συγκάλυψή τους, ότι όποτε είναι διαθέσιμος θα την ξανακαταθέσω την επίκαιρη ερώτηση, για να έρθει και εκείνος να μου απαντήσει.

Ευχαριστώ.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνστανοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

 Είμαι αναγκασμένος να επαναλάβω και πάλι ότι έγιναν τρία τηλεφωνήματα από το γραφείο του κ. Χρυσοχοΐδη -δύο την Παρασκευή και ένα σήμερα- και έγινε παράκληση να συζητηθεί οποιαδήποτε άλλη μέρα, για να είναι παρών ο κ. Χρυσοχοΐδης.

Λέτε, λοιπόν, να έφυγε ο κ. Χρυσοχοΐδης να πάει στην Ιταλία ταξίδι, όταν είναι με τον Πρωθυπουργό και τόσους άλλους Υπουργούς, για να μην έρθει να απαντήσει στην κ. Κωνσταντοπούλου; Ε, όχι! Έλεος!

 Κυρία Κωνσταντοπούλου, δεν σας αμφισβητώ και δεν αμφισβητούμε την ευαισθησία σας. Έγινε ένα φοβερό έγκλημα και όλοι μας, όλοι οι Έλληνες συγκλονιστήκαμε. Μην αμφισβητείτε και εσείς τη δική μας ευαισθησία. Δεν αμφισβητούμε τη δική σας.

Επίσης, μιλήσατε για κράτος, για παρακράτος, ότι κρατάμε στο απυρόβλητο τους «γνωστούς αγνώστους».

 Ακούστε, κυρία Κωνσταντοπούλου, η Ελλάδα από το 1974 μέχρι σήμερα απολαμβάνει την καλύτερη δημοκρατία στην ιστορία της και αυτό τιμά τον λαό μας πάνω απ’ όλα, τα κόμματα, τους πολιτικούς, όλους μας. η Ελληνική Αστυνομία λειτουργεί πάντα στο πλαίσιο του Συντάγματος, είναι πιστή στο Σύνταγμα και στους νόμους του κράτους. Αυτό που πρέπει να κάνουμε, γιατί η Ελληνική Αστυνομία βάλλεται καθημερινά, τρέχει καθημερινά, παλεύει, έχει θύματα, είναι να στηρίζουμε την Αστυνομία και να την εμπιστευόμαστε.

Επειδή μας ακούει κόσμος, θα ήθελα από αυτήν τη συζήτηση να φύγουν κάποια μηνύματα που πρέπει όλοι να τα στέλνουμε: να καταδικάζουμε τη βία απ’ όπου κι αν προέρχεται, να καταδικάζουμε τον φανατισμό, να αποφεύγουμε τον ακραίο πολιτικό λόγο και σε τέτοιες περιστάσεις και με τέτοια εγκλήματα, ενότητα να εκφράζουμε μόνο και να απομονώνουμε τα άκρα, γιατί τα άκρα είναι ο κίνδυνος για τη δημοκρατία μας, για τη χώρα μας, για τον λαό μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Βορίδης είναι στην Κυβέρνηση.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Δεν σας διέκοψα.

Η τιμωρία αυτών που παραβιάζουν τους νόμους και το Σύνταγμα πρέπει να είναι παραδειγματική και πασχίζουμε όλοι και δουλεύουμε όλοι προς αυτήν την κατεύθυνση.

Συνεχίζουμε, λοιπόν, τις έρευνες για την τιμωρία των ενόχων και πιστεύουμε -το λέω και πάλι- ότι κανένα έγκλημα δεν μένει ανεξιχνίαστο. Το οφείλουμε στους νεκρούς, το οφείλουμε στις οικογένειές τους, το οφείλουμε στη δημοκρατία μας.

 Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και ερωτάται το Σώμα εάν δέχεται να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο των τριών Βουλευτών της Πλεύσης Ελευθερίας.

**ΠΡΟΕΔΡΕΥΩΝ (Βασίλειος Βιλιάρδος):** …και ώρα 17.27΄ λύεται η συνεδρίαση για την Τετάρτη 14 Μαΐου 2025 και ώρα 9.00΄ με αντικείμενο εργασιών: α) κοινοβουλευτικός έλεγχος, συζήτηση επίκαιρων ερωτήσεων και β) νομοθετική εργασία σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**